ހައްޖަތުލްވަދާޢުގެ ޚުޠުބާ އާ ކައިވެނީގެ ޚުޠުބާގަ ހުރި އެއްގޮތް ކަންތައްތަކަށް ވިސްނައި ބިރުވެތިވާނަމަ ކައިވެނި އުޖާލާކުރެވޭނެ!: މުފްތީ މެންކް\nމިއަދުގެ ޢާންމުހާލަތަށް ބަލާއިރު އެންމެ ގިނައިން އަޑުއިވެމުންދާ އެއް ޝަކުވާއަކީ ރޭގަނޑުގެ ބޮޑު ބައެއް ފާއިތުވަންދެން ފިރިން ގެއަށް ނުވަދެ ބޭރުގައި އުޅޭ ވާހަކައެވެ. އިތުރު އަންހެނުންނާއި ގުޅުން ބާއްވާ ވާހަކައެވެ. ފިރިންގެ ކިބައިން އިވޭ އަޑަކީ އަނބިން ނުކިޔަމަންތެރިވާ ވާހަކަ އާއި ހިލޭ ފިރިހެނުންނާއި ގުޅުން ބާއްވާ ވާހަކައެވެ.\nކައިވެނީގައި ކިޔައިދިން ޚުޠުބާ ކޮބައިހެއްޔެވެ؟ ރަސޫލް (ޞޢވ) ހައްޖަތުލްވަދާޢުގައި ދެއްވެވި ކުރު ޚުޠުބާގައި މީސްތަކުންނަށް ތަޤްވާވެރިވުމަށާއި ﷲ ތަޢާލާއަށް ބިރުވެތިވުމަށް ގޮވައިލެއްވެވި ވަރަށް ކައިވެނީގެ ޚުޠުބާތަކުގައި ވެސް އެކަމަށް ގޮވާލައި ނަޞޭޙަތްތެރިވެއެވެ. ބައެއް ޚުޠުބާތަކުގައި އެއަށްވުރެ ގިނައިންވެސް ގޮވައިލެވެއެވެ. ނަމަވެސް ހިތާމައަކީ ކައިވެނީގެ މަޖިލިސް ނިމިގެން ބޭރަށް ނުކުންނައިރު އެކަންކަން ހަނދާނުގައި ނުހުންނަ ކަމެވެ. އެގޮތަށް އެކަން ކުރާ ސަބަބަށް ވިސްނައި ބިރުވެތި ނުގަންނަ ކަމެވެ.\nކައިވެނި ބޮއްސުންލައިގެން ދިއުމުން ނުވަތަ ދިރިއުޅުން ބަނގުރޫޓުވުމުން ކަންބޮޑުވާފަދައިން ރަސޫލް (ޞޢވ) ދެއްވަވާފައިވާ އިރުޝާދުތަކަށް ކަންބޮޑުނުވާނަމަ ކައިވެނީގެ ޙަޔާތް ވެސް އަދި އަދި އަމިއްލަ ދިރިއުޅުންވެސް ކާމިޔާބެއް ނުކުރެވޭނެއެވެ. ފުރަތަމަ ކަންބޮޑުވާންވީ ރަސޫލް (ޞޢވ) ގެ ޙަދީޘްފުޅުތަކަށެވެ. "މިވެނި މަގަކުން ހިނގައިފިނަމަ ވާނީ މިހެންކަމާ މިވެނި މަގަކުން ހިނގައިފިނަމަ ވާނީ މިހެންކަން" ރަސޫލް (ޞޢވ) ވަނީ ޙަދީޘްފުޅުކުރައްވަވައިފައެވެ.\nޙަޔާތުގެ ހުރިހާ ކަމެއްވެސް ގޯސްވެގެންދަނީ ﷲ ތަޢާލާއަށް ބިރުވެތި ނުވެވޭތީއެވެ. ތަޤްވާވެރި ނުވެވޭތީއެވެ. ތަޤްވާވެރިވެ، ބިރުވެތިވެވޭނަމަ ހުރިހާ ކަމެއްވެސް ދާނީ ރަނގަޅުވަމުންނެވެ. އެކަމުގެ ފައިދާ ކުރަމުންނެވެ.\nކައިވެނީގެ ޚުޠުބާއަކީ ހަމައެކަނި ކައިވެނި ކުރަން އަޑުއަހައިލާ އެއްޗަކަށް ނުހަދާށެވެ! އެ ޚުޠުބާއަކީ ޙަޔާތުގެ އެންމެ މުހިންމު ބިންގާ ކަމުގައި ހަދާށެވެ. އެ ޚުޠުބާއަށް ސަމާލުކަން ދީފިނަމަ އެކައިވެންޏެއް ރޫޅެން ޖެހެންވީ އެއްވެސް ސަބަބެއް ނުއޮންނާނެއެވެ. ދެމަފިރިންގެ ޙަޔާތް ދާނީ ބާއްޖަވެރިވަމުންނެވެ. ދުވަހުން ދުވަހަށް ކުރިއަރަމުންނެވެ.\nފާފަކުރުން ހުއްޓާލަން މަޝްވަރާ ކުރުމުގެ ބޭނުމެއް ނެތް! އޮތީ އެކަމަށް ޢަޒުމް ކަނޑައަޅައި އަމިއްލައަށް ތަންފީޒުކުރުން!: މުފްތީ މެންކް\nބުރަ މަސައްކަތުން ކުރާ ހެޔޮ އަމަލުތައް އެހެން މީހުންނަށް ބަހާލަން ޖެހޭ މީހަކަށް ނުވާށެވެ!: މުފްތީ މެންކް\nއަގުދޭން ޖެހުނު ނަމަވެސް ހިލޭ ލިބޭ ޕްރައިވެޓް ކާރަށްވުރެ އަންހެނުންނަށް ރައްކާތެރިކަން ބޮޑީ ޓެކްސީ: މުފްތީ މެންކް\nޢިލްމުވެރިންނަށް ހުރަސްތައް ކުރިމަތިވާނެ! ސާބިތުކަމާއިއެކު ކެތްތެރިވެލައްވާ!: މުފްތީ މެންކް


Brazil ge contract Tite aa kohffi\nކުޅިވަރު - ބްރެޒިލްގެ ގައުމީ ޓީމު\nބްރެޒިލްގެ ކޮންޓްރެކްޓް ޓީޓޭ އައު ކޮށްފި\nއޭނާ 2022 ވަނަ އަހަރުގެ ނިޔަލަށް ދެމި ހުންނާނެ\nކ. މާލެ 26 ޖުލައި 2018 | ބުރާސްފަތި 22:05 2,489\nބްރެޒިލްގެ ގައުމީ ޓީމުގެ ކޯޗު ޓީޓޭ - ގެޓީ އިމޭޖާސް\nބްރެޒިލްގެ ގައުމީ ޓީމުގެ ކޯޗު ޓީޓޭ އޭނާގެ އެއްބަސްވުން އައުކޮށްފިއެވެ.\nބްރެޒިލްގެ ފުޓްބޯޅަ އިދާރާއިން ވަނީ ޓީޓޭއާއެކު ހަދާފައިވާ އެއްބަސްވުން 2022 ވަނަ އަހަރުގެ ނިޔަލަށް އިތުރުކުރިކަން ކަށަވަރުކޮށްދީފައެވެ. ކާލޯސް ޑުންގާގެ ފަހުން ބްރެޒިލްގެ ކޯޗުގެ މަގާމާއި ހަވާލުވެ ޓީޓޭ އެޓީމަށް ރަނގަޅު ނަތީޖާތަކެއް ހޯދައިދިނެވެ.\nއެގޮތުން ރަޝިއާގައި ނިިމިގެންދިޔަ ވާރލްޑް ކަޕަށް އެންމެ ފުރަތަމަ ކޮލިފައިވި ޓީމަކީ ބްރެޒިލްއެވެ. ހަމައެހެންމެ ކޮލިފައިންގައި ކުޅުނު 18 މެޗުގެ ތެރެއިން ބްރެޒިލް ބަލިވީ އެންމެ މެޗަކުންނެވެ. ވާރލްޑް ކަޕްގެ ފެވަރިޓުންގެ ގޮތުގައި ބްރެޒިލް މުބާރަތަށް ދިޔަ ނަމަވެސް ކުއާޓާ ފައިނަލުގައި 2-1 އިން ބެލްޖިއަމާ އެކު ކުޅުނު މެޗުން ދެރަވެ މުބާރާތުން ބްރެޒިލް ކެޓިއެވެ. އެހެން ނަމަވެސް އަދިވެސް ބްރެޒިލްގެ ކޯޗެއްގެ ގޮތުގައި ޓީޓޭއަށް ވަރަށް ބޮޑު އިތުބާރެއް އޮތް ކަމަށް ބެލެވެއެވެ.\nބްރެޒިލްގެ ފުޓްބޯޅަ ފެޑެރޭޝަނުން ބުނީ މިއީ ވަރަށް ދިގު މުއްދަތަކަށް ކުރެވޭ އިންވެސްޓްމެންޓެއް ކަމަށާއި ކުރިޔަށް އޮތް ތަނުގައި ބްރެޒިލްގެ ފުޓްބޯޅައަށް ޓީޓޭގެ ސަބަބުން ރަނގަޅު ބަދަލުތަކެއް ފެނިގެންދާނެ ކަމުގެ ޔަގީންކަން އެބަ އޮތް ކަމަށެވެ. ރަނގަޅަށް ޕްލޭންކޮށްގެން އެ ޕްލޭންތަކުގެ ދަށުން ކަންކަން ކުރިޔަށް ދާނަމަ ބްރެޒިލްގެ ފުޓްބޯޅައަށް އައު ނަތީޖާތަކެއް ފެނިގެން ދާނެކަމަށް ވެސް އެ ފެޑެރޭޝަނުން ވަނީ ބުނެފައެވެ.\nނޫސްވެރިންނާއި ވާހަކަ ދައްކަމުން ޓީޓޭ ބުނީ ފެޑެރޭޝަނުން ދިން ފުރުސަތުގެ ބޭނުން ހިފާނެ ކަމަށާއި މިހާރު ވެސް މަސައްކަތް ކުރަމުން ދަނީ ކުރިޔަށް ހުރި މުބާރާތްތަކަށާއި މެޗުތަކަށް ތައްޔާރުވަމުން ކަމަށެވެ.\nބްރެޒިލްއިން އުއްމީދުކުރަމުން ދަނީ އަންނަ އަހަރު އަމިއްލަ ފަސްގަނޑުގައި ބާއްވާ ކޮޕާ އެމެރިކާ ކާމިޔާބު ކުރުމަށެވެ. މީގެ 11 އަހަރުކުރިން ބްރެޒިލް އިން ކޮޕާ އެމެރިކާ ކާމިޔާބުކުރި ފަހުން އެޓީމަށް އެމުބާރާތް ކާމިޔާބު ކުރެވިފަ އެއް ނުވެއެވެ. ބްރެޒިލް އެންމެފަހުން ކާމިޔާބުކުރި ބައިނަލްއަގްވާމީ ބޮޑު މުބާރާތަކީ އަމިއްލަ ގައުމުގައި ކުޅުނު 2013 ވަނަ އަހަރުގެ ފީފާ ކޮންފެޑެރޭޝަންސް ކަޕެވެ.\nދެކުނު ކޮރެއާ އަދި ޖަޕާންގައި 2002 އަހަރު ބޭއްވި ވާރލްޑް ކަޕަކީ ބްރެޒިލް އެންމެފަހުން ވާރލްޑް ކަޕެއް އުފުލާލި ފަހަރެވެ.


LG velvet ge vaahaka adu ehintha | Mihaaru\nއެލްޖީ ވެލްވެޓް: ބަލާލަން ރީތި މެދު ފަންތީގެ ފޯނެއް - ހުރިހާ ކަމެއް ކުރެވޭ ސްމާޓްފޯނެއް\nއެލްޖީ ވެލްވެޓްގެ ވާހަކަ އަޑުއެހިންތަ؟\n24 ޖުލައި 2020 - 08:35\nމިއީ އެލްޖީ ސްމާޓްފޯނެކެވެ. ނަމަކީ "ވެލްވެޓް" އެވެ. އެލްޖީއާ ނުވެސް ގުޅޭ ނަމެކެވެ. ނަމަވެސް، މި ފޯނާ ބެހޭ ގޮތުން ދެކެވޭ ވާހަކަތައް، ތަންކޮޅެއް އަޑުގަދަވާން ވަނީ ފަށައިފަ އެވެ.\nސައުތު ކޮރެއާގެ އެލްޖީން ބުނީ މިއީ މެދުފަންތީގެ ފޯނެއް ކަމަށެވެ. އެ ތަފާތު އަގަކުން ނޭނގެ އެވެ. އަގު މާ ބޮޑީ އެވެ. މި ފޯނު ބައެއް މާކެޓްތަކުގައި 500 ޑޮލަރަށް ވުރެ އަގުބޮޑުކޮށް އެބަ ވިއްކަ އެވެ. ސައުތު ކޮރެއާ އަށް ޚާއްސަ މޮޑެލް، މި އަށް ވުރެ އަގު ހެވެވެ.\nއެލްޖީ ވެލްވެޓް ތައާރަފުކޮށް، އާންމު މާކެޓަށް ނެރުނީ މި އަހަރު މޭގަ އެވެ. މިއީ ސްމާޓްފޯން މާކެޓުން އެލްޖީ އަށް އޮތް ޖާގަ ފިތެމުން ގޮސް، ނޭވާ ބަންދުވެފައި ވަނިކޮށް، އެލްޖީން ނެރުނު ފޯނެކެވެ. އެހެންވެ، އެލްޖީ މަރުކާ އަށް ހިތްދެވިފައި ތިބި މީހުންނަށް މިއީ ދޫކޮށްލައިގެން ފަރުޖެއްސެން ނެތް ވަރުގެ ފޯނަކަށް ވާނެ އެވެ.\nއެލްޖީ އަކީ އެއްއިރެއްގައި، ސްމާޓްފޯން މާކެޓްގައި ގަދަ ބާރެކެވެ. ޓައިވާންގެ އެޗްޓީސީ ފަދައިންނެވެ. މި ދެ ކުންފުންޏަށް ވެސް ޖެހިފައި ވަނީ ދާދި އެއް ހާލެކެވެ. އެހެން ނަމަވެސް، އެލްޖީ އަށް ވުރެ އެޗްޓީސީގެ ހާލު ދެރަ އެވެ. އެލްކީ އަކީ ސްމާޓް އިލެކްޓްރޯނިކްސް މާކެޓްގައި ބާރުގަދަ ކުންފުންޏެކެވެ.\nއަހަރެމެންނާ ހިސާބަށް އެލްޖީ ވެލްވެލްގެ ވާހަކަ އައިސްގެން މި އުޅެނީ، މި ފޯނު ބޭނުންކުރާ މީހުން ގިނަވެ، ފޯރަމްތަކުގައި އަޑުގަދަވާން ފެށުމުންނެވެ. އަދި އެލްޖީ ވެސް ދަނީ ދުނިޔޭގެ މާކެޓްތަކަށް މި ފޯނު ތައާރުފުކޮށް ވިޔަފާރި ފުޅާކުރަމުންނެވެ.\nއެލްޖީ ވެލްވެޓްގައި، ސްމާޓްފޯނެއްގައި ހުންނަންޖެހޭ ހުރިހާ ސިފައެއްހެން އެބަ ހުއްޓެވެ. ފޯނު ޑިޒައިންކޮށްފައި ވަނީ ބުރުއްސައިގެން އަންނަ ފެން ނުވަންނަ ގޮތަށެވެ. މުޅިން "ވޯޓާޕްރޫފް"އެއް ނޫނެވެ. ބަލައިގެން ގެންގުޅޭށެވެ.\nވެލްވެޓްގެ އެހެން ފީޗާތަކަށް ބަލާއިރު އެންމެ ކަމުދަނީ 25ވޮޓް، ކޭބަލް ޗާޖިން އެވެ. ވަޔަލެސްކޮށް ޗާޖްކުރެވޭ ރޭޓް ތަންކޮޅެއް ދަށެވެ. އެއީ 9ވޮޓް އެވެ.\nވެލްވެޓްގެ ސްޕެކަށް ބަލާއިރު، އެލްޖީން ބުނީ ހަމަ ތެދެކެވެ. ފޯނުގެ ހާޑްވެއާ ފެތެނީ "މިޑް ރޭންޖް" އަށެވެ. "ޖީއެސްއެމްއެރީނާ" އަށް ވަދެލާށެވެ. ތަފުސީލް ސްޕްކެ އަތުޖެހޭނެ އެވެ.\nއިތުރު ލިޔުންތައް އެންޑްރޮއިޑް ސްމާޓް ފޯން


China gai iPhone Vikkun Manaakoffi | Mihaaru\nޗައިނާގައި އައިފޯނުތަކުގެ ވަކި މޮޑެލްތަކެއް ވިއްކުން މަނާކޮށްފި\n13 ޑިސެމްބަރ 2018 - 10:473comments\nޗައިނާގައި އައިފޯން މަނާކުރީ، ޗައިނާގައި އުފައްދައި އެމެރިކާ އަށް އެތެރެކުރާ މުދަލުން ޓެކްސް ނެގުމަށް، ޓްރަމްޕް ސަރުކާރުން ގެންގުޅޭ ސިޔާސަތަށް ޗައިނާ އިން ދެކޮޅުހަދައި، ބަދަލުހިފުމަކަށް ނޫނެވެ.\nއެޕަލް އަކީ އެމެރިކާ ކުންފުންޏެކެވެ. އައިފޯނު އުފައްދަނީ އެޕަލް އިންނެވެ. ކުއަލްކޮމް އަކީ ވެސް އެމެރިކާ ކުންފުންޏެކެވެ. އައިފޯނުތަކުގައި ބޭނުންކުރާ މޯޑެމް އަދި އެފަދަ ވަޔަލެސް ބައިތައް ކުއަލްކޮމް އިން އުފައްދައިދެ އެވެ.\nމިއީ ޗައިނާ އާއި އެމެރިކާގެ ގުޅުން ރަނގަޅު ދަޑިނޑިވަޅެއް ނޫނެވެ. އެމެރިކާ އިން އިގްތިސޯދީ ގޮތުން ޗައިނާ އަށް ޖެއްސުންކުރަމުން ދަނިކޮށް، ދެ ގައުމުގެ މެދުގައި ވަނީ ބޮޑު އެހެން މައްސަލަގަނޑެއް ވެސް ހިނގައިފަ އެވެ. ކެނެޑާ އިން ވަނީ، އެމެރިކާގެ އެދުމަކަށް، ޗައިނާގެ ވާވޭ ޓެލެކޮމިއުނިކޭޝަންގެ ޗީފް ފައިނޭންޝަލް އޮފިސަރު، މަންގް ވެންޒޫ ހައްޔަރުކޮށްފަ އެވެ. ޗައިނާގައި އައިފޯން ވިއްކުން ކޯޓުން މަނާކުރުން މިއޮތީ މި ހާލަތްތަކާ ދިމާވެފަ އެވެ.\nއެޕަލް އައިފޯނުތައް ބޭނުންކުރާ މީހުންނަށް ލުއިފަސޭހަ ކޮށްދިނުމަށް ބޭނުންކޮށްފައި ހުރި ބައެއް "ފީޗާ"ތަކަކީ، ކުއަލްކޮމް ބުނާ ގޮތުގައި އެޕަލްގެ އުފެއްދުމެއް ނޫނެވެ. އެއީ ކުއަލްކޮމްގެ ފިކުރީ މުދަލެކެވެ. އެހެން ނަމަވެސް، އެ ފީޗާތައް ބޭނުންކުރުމުގައި ކުއަލްކޮމްގެ ހުއްދަ ހޯދައިފައި ނުވާ ކަމަށް ކުއަލްކޮމް ބުނެ އެވެ. އަދި އެކަމަށް ބޭނުންވާ އެއްވެސް ކަހަލަ ލައިސަންސެއް، ކުއަލްކޮމްގެ ކިބައިން އެޕަލް ހޯދާފައި ނުވާ ކަމަށް ވެ އެވެ.\nކުއަލްކޮމް އަށް މާލީ ގޮތުން އަދި އެ ނޫން ވެސް ގޮތަކުން އެޕަލްގެ ފަރާތުން ފައިދާއެއް ނުވާތީ އަދި ފިކުރީ މުދަލުން ވައްކަންނުކުރުމަށް ދިން ނަސޭހަތް ގަބޫލުކޮށްފައި ނުވާތީ، އައިފޯނުތަކުގެ ވަކި މޮޑެލްތަކެއް ޗައިނާގައި ވިއްކުން މަނާކޮށްދިނުމަށް އެދި ކުއަލްކޮމް އިން ޗައިނާ ކޯޓަށް ހުޅަހެޅި އެވެ. މިހާރު އެ އޮތީ، އެ ނޫން ގޮތަކަށް އަމަލުކުރަން އަންގަންދެން، ޗައިނާގައި އައިފޯނު ވިއްކުން ކޯޓުން ހުއްޓުވައިފަ އެވެ.\nއިތުރު ލިޔުންތައް އައިފޯން އެޕަލް ޗައިނާ ކެނެޑާ ވާވޭ


2 Match Gai Ves Molhah Kulhunee Maziya In: Lamos - Vaguthu\nދެ މެޗުގައިވެސް މޮޅަށް ކުޅުނީ މާޒިޔާ އިން: ލެމޯސް\nއޭއެފްސީ ކަޕް ފުޓްބޯޅަ މުބާރާތުގެ ޕްލޭ އޮފް ބުރުން ޖާގަ ލިބޭވަރުގެ ކުޅުމެއް ދެއްކީ މާޒިޔާ ސްޕޯޓްސް ކްލަބުން ކަމަށް ބަންގްލަދޭޝްގެ އަބަހާނީ ލިމިޓެޑް ޑާކާގެ ކޯޗު މާރިއޯ ލެމޯސް ބުނެފިއެވެ.\nރާއްޖޭގެ ޗެމްޕިއަންކަން ދާދި ފަހުން ހޯދި މާޒިޔާ އޭއެފްސީ ކަޕްގެ ޕްލޭ އޮފް ބުރުން ޖާގަ ހޯދީ ޕްރިލިމިނަރީ ބުރުގައި އަބަހާނީ މައްޗަށް އަވޭ ލަނޑުގެ ތަފާތުން ކުރިހޯދައިގެންނެވެ. މާޒިޔާ އާއި އަބަހާނީ މި މަހުގެ5ވަނަ ދުވަހު ބަންގްލަދޭޝްގް ޑާކާގައި ބައްދަލުކުރި ފުރަތަމަ ލެގު މެޗު 2-2 އިން ދެ ޓީމު އެއްވަރުވެގެން ނިމުނުއިރު އޭގެ ފަހުން މާލޭގައި އިއްޔެ ހަވީރު ކުޅުނު މެޗު ނިމިގެންދިޔައީ ދެޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރު ވެގެންނެވެ.\nމެޗަށްފަހު މީޑިއާތަކާއި ވާހަކަ ދައްކަމުން އަބަހާނީގެ ކޯޗު ލެމޯސް ބުނީ މާޒިޔާ ޕްލޭ އޮފް ބުރަށް ދިއުން ހައްގު ކަމަށާއި ދެ ލެގުގައި ވެސް މޮޅަށް ކުޅުނީ މާޒިޔާ އިން ކަމަށެވެ.\n" ބަންގްލަދޭޝްގައި ކުޅުނު މެޗުގައި ވެސް އަދި މާލޭގައި ކުޅުނު މެޗުގައި ވެސް އަބަހާނީ އަށް ވުރެ މާޒިޔާގެ ކުޅުން ރަނގަޅު. އަހަރެމެންނަށް ލަނޑު ނުޖެހުމުގައި މައްސަލަތަކެއް އެބަ ދިމާވޭ. އެއީ މީގެ ކުރިންވެސް އަހަރެން ދައްކަމުން އައި ވާހަކައެއް. އަނެއްކޮޅުން މާޒިޔާ އަށް އިނގޭ ޕްރެޝަރުގައި ކުޅެން. އަހަރެމެންނަށް ދެ ލެގުގައިވެސް ދިމާވި އެންމެ ބޮޑު އެއް މައްސަލަ އެއީ، " ލެމޯސް ބުންޏެވެ.\nމެޗާއި ބެހޭގޮތުން ވާހަކަ ދައްކަމުން މާޒިޔާގެ ކޯޗު ސެކުލޮސްކީ ބުނީ އޭނާގެ ޓީމަށް މިވަގުތު ކުރިމަތިވެފައިވާ އެންމެ ބޮޑު މައްސަލަ އަކީ އަނިޔާގެ މައްސަލަ ކަމަށެވެ. އަދި އަބަހާނީ އަކީ މާޒިޔާ އާއި އަޅާބަލާއިރު ހުރިހާ ގޮތަކުންވެސް މަތީގައިވާ ކްލަބެއް ކަމަށާއި އަނިޔާގެ ހުރިހާ މައްސަލަތަކާއެކު ވެސް ދެ ލެގުގައި މާޒިޔާގެ ކުޅުންތެރިންގެ ފަރާތުން ފެނުނު ކުޅުމާއި މެދު ހިތްހަމަ ޖެހޭ ކަމަށް ސެކުލޮސްކީ ބުންޏެވެ. ސެކުލޮސްކީ ބުނީ އަބަހާނީ އާއި ދެކޮޅަށް ކުޅުނު މެޗުތަކަށް ވުރެ ކުރިއަށް އޮތް ޕްލޭއޮފް މެޗުތައް އުނދަގޫވާނެ ކަމަށެވެ.\nއޭއެފްސީ ކަޕްގެ ޕްލޭ އޮފް ބުރުގައި މާޒިޔާ ވާދަކުރާނީ އިންޑިއާގެ ބެންގަލޫރު އެފްސީއާ އެވެ. ބެންގަލޫރުން ވަނީ ޕްރިލިމިނަރީ ބުރުގެ ދެ ލެގުގައި ވެސް ބޫޓާނުގެ އެފްސީ ޕަރޯ ބަލިކޮށްފައެވެ. މާޒިޔާ އާއި ބެންގަލޫރު ކުޅޭ ފުރަތަމަ މެޗު އޮންނާނީ މި މަހުގެ 19 ވަނަ ދުވަހު ގަލޮޅު ދަނޑުގަ އެވެ. ދެ ވަނަ މެޗު އިންޑިއާގައި ކުޅޭނީ ފެބްރުއަރީ މަހުގެ 26ގަ އެވެ.


އަބަދުވެސް ލޯބިވާނަން6– Esfiya\nބިރުވެރި މުބާރާތް ލޯބި 31 seconds ago\nއަބަދުވެސް ލޯބިވާނަން 6\nއިންޝާ އަދި ޒަކްވާންއައް ފެނުނީ ހެމުން ހެމުން ދޮރުން ވަދެގެން އައި މީކާއިލް އާއި އަލްޔާއެވެ.އެމީހުން ފިހާރައައް އެއައީ އިންޝާ އަދި ޒަކްވާން އައުން ލަސްވެގެންނެވެ.\nއިން….ހާދަ ރުޅި އައިއްސަ….މިހާރުވެސް ކަންފަތުން ދުން އަރާތަން އެބަ ފެނޭ… ދޯ އަލް.މީކާއިލް ފިހާރައައް ވަދެފައި އިންޝާ އާއި ބެހި ލިއެވެ.\nދޮންބޭ ނޫނެކޭ…. ފިހާރައަށް ވަންތަނާ މޮޔަޔަކާ ދިމާވީ. އިންޝާ ދިވެހިން ވާހަކަ ދެއްކުމުން ޒަކްވާން އަދި އަލްޔާ ތިބީ ހައިރާން ވެފައި އެވެ . އެދެމީހުން ވެސް ހީކުރީ އިންޝާ އަކީ ބޭރުގައުމުގެ ކުއްޖެއް ކަމަށެވެ. ކުރިން ޒަކްވާން އާއި ދިމާއަށް އިންޝާ ހަޅޭލެވިއިރު ވެސް އިންޝާ ހަޅޭލެވީ އިނގިރޭސިންނެވެ.\nއަލްޔާ އަދި ޒަކްވާން ވެސް ކުޑައިރު ވަނީ ދިވެހި ދަސްކޮށް ފައެވެ. އެހެން ވުމުގެ ސަބަބުން ދިވެހިން ކިޔާ އެއްޗެހި އެދެމީހުންނައް އެންގެއެވެ.\nދިވެހި ވެސް އިނގޭ ތަ؟އަލްޔާ އިންޝާ އާއި ސުވާލު ކޮއްލިއެވެ.\nޔާހް……ވަރަށް ގިނަ ލޭންގުއޭޖް އިނގޭ. އިންޝާ އޭގެން ބުނުމުން މީކާއިލް ހައިރާންވިއެވެ. ފެށުނީއްސުރެ މީކާއިލް އައް ފެންނަނީ އިންޝާ ދިވެހި، އިނގިރޭސި އަދި ފްރާންސް ބަހުން ވާހަަކަ ދައްކާތަނެވެ.\nއޭ ދެން މިތާނުތިބެ ހިނގާ ދާން…. މޯމް ތިދެމީހުން ހޯދަން ދާށޭ ބުނީމަ މިއައީ ވެސް….އެކަމު މިހާރު މޯމްމެން ގޮއްސި….އެހެންވެ އަހަރެމެން ދެން ދާނީ އެހެން ކާރެއް ގައި.އަލްޔާ އެހެން ބުނެ ފިހާރައިން ނުކުމެގެން ފިހާރަ އާއި ކުޑަ ތަންކޮޅެއް ދުރުގައި އޮތް ކާރަކަށް އަރަން ދިޔައެވެ. އަލްޔާގެ ފަހަތުން ފަހަތުން އިންޝާ ވެސް ގޮސް ކާރައް އަރައި ދުއްވާ ސީޓުގައި އިށީންދެލިއެވެ.އިންޝާގެ ނަސީބު ރަނގަޅު ކަމުން ތަޅުދަނޑި އިނީ ކާރައް ޖަހާފައެވެ.އަލްޔާ ވެސް ކާރެއް އަރައި ފަހަތު ސީޓުގައި އިށީނދެ ލިއެވެ. މީކާއިލް ވެސް އަލްޔާ ކައިރީ އިށީންދެލިއެވެ. ޒަކްވާން ކާރައް އެރުމުގެ ކުރިން އިންޝާ ކާރު ދުއްވާލަން އުޅުމުން މީކާއިލް އާއި އަލްޔާ އަށް ކާރު ހުއްޓާލަން ބުނެވުނީ އެއްފަހަރާ އެވެ.\nއެހެން މީހަކުވެސް އަރަން ހުރީތަ؟އިންޝާ ސުވާލު ކޮށްލިއެވެ.\nޔާހް…މައިގެ ދޮންބެ. އަލްޔާ އެހެން ބުނުމުން އިންޝާ އަލްޔާގެ ދޮންބެ ކޮބައިތޯ ސުވާލު ކޮއްލިއެވެ.\nއެހެރަ އަންނަނީ. ޒަކްވާން އާއި ދިމާއަށް އިނގިލި ދިއްކޮށްލަމުން ބުނެލިއެވެ.\nދެޓް އިޑިއަޓް.. އެއީ ޔޫގެ ދޮންބެ… ޗީ… އެކަހަލަ ދޮންބެ އެއް ހޯދީ ކޮންތާކުން… މާސް އިން ގެނައި މީހެއްތަ އެއީ؟އެކަމު މީހަކާ އޭނަ ވައްތަރެއް ނޫން… އޭލިއަން އެއް ހެން ހީވަނީ.އިންޝާ އައް އެހުރިހާ އެއްޗެއް ކިޔުނީ ޒަކްވާން އައިސް ކާރެއް އެރުމުންނެވެ.\nޔޫ…. މަށާ ދިމާއަށް ތަ އޭލިއަން ތިކީ…މަށަށް ތީނަ ވައްތަރީ ގޯޓް އަކާ.އެން މިކާރުން ފައިބާ..މީ އަހަރެންގެ ކާރެއް. ޒަކްވާން ވެސް އިންޝާ އަށް ރައްދު ދިނެވެ.ޒަކްވާން އެހެން ބުނުމުން އިންޝާ ބާރަށް ކާރު ދުއްވާލިއެވެ.\nހޭ ދެން ތިދެމީހުން ފައިޓް ނުކުރައްޗޭ….ފެމެލީ މީހުން ފައިޓް ކުރުމަކީ ވަރަށް ހަޑި ކަމެއް ނު. އަލްޔާ ހިނިގަނޑު ހިފަހައްޓައިގެން އިނދެ ބުނެލި އެވެ.\nވަޓް… ފެމިލީއޭ. ޒަކްވާން އާއި އިންޝާ އައް އެހެން ބުނެވުނީ އެކުގައެވެ. އޭރު އަލްޔާ އަށާއި މީކާއިލް އަށް ހިފަހައްޓައިގެން ތިބި ހިނިގަނޑު ފަޅާލެވުނެވެ.\nޔާހް..މީކާއިލް އެން މިހިރަ ކުއްޖާ އެއީ ކައި ދައްތަގެ ދެ ކުދިން. އަލްޔާ އެހެން ބުނުމުން ޒަކްވާން ދެލޯ ބޮޑު ކޮއްލިއެވެ.\nއެއީ އިންޝާ. މީކާއިލް ރަނގަޅު ކޮށްލަދިނެވެ.\nއޯކޭ..އަހަރެން މީ އަލްޔާ.. އެއީ އަހަރެންގެ ދޮންބެ ޒަކްވާން…. މަންމަ އަކީ އެލީޝާ. އަލްޔާ އެހެން ބުނުމުން އިންޝާ އައް ވެސް ލޯ ބޮޑުކޮށްލެވުނެވެ.\nނޫރު (ތިރީސްވަނަ ބައި – ދިގުކުރެވިފައި)\nދީނީ ލޯބި January 31, 2018\nތިޔަ ލޯތްބަށް އެދެމޭ – 1\nއުފެއްދުންތެރި ލިޔުން ލޯބި March 1, 2021\nދޫކޮށްނުލާނަމޭ ކަލާ – 8\nހިތާމަ ލޯބި December 19, 2020\nއާވާ ހަނދާން 19\nހިތާމަ ލޯބި May 3, 2017


SunOnline: Aduham , Qasim maraalee gasdhugai kamah bune massala court ah fonuvaifi\nއަދުހަމް، ގާސިމް މަރާލީ ގަސްދުގައި ކަމަށް ބުނެ މައްސަލަ ކޯޓަށް ފޮނުވައިފި\nޝަފްނާ ހުސައިން 10 Feb 2020, 11:40\nޓެކްސީ ޑްރައިވަރު މަރާލި ކަމަށް އިއުތިރާފުވި އަދުހަމް --\nޓެކްސީ ޑްރައިވަރު ގާސިމް ހަސަން މަރާލި ކަމަށް އިއުތިރާފްވެފައިވާ އަދުހަމް މުހައްމަދުގެ މައްޗަށް ދައުވާކޮށް، މައްސަލަ ކޯޓަށް ފޮނުވައިފި އެވެ.\nޕްރޮސެކިއުޓަ ޖެނެރަލްގެ އޮފީހުން ބުނީ އަދުހަމްގެ މައްޗަށް އުފުލާފައި ވަނީ ބިރު ދެއްކުމާއި ނުރައްކާތެރި ހަތިޔާރާއި ތޫނު އެއްޗެހި ގެންގުޅުން މަނާ ކުރުމުގެ ގާނޫނުގެ ދަށުން، ތޫނު އެއްޗެއް ބޭނުން ކޮށްގެން ގަސްދުގައި މީހަކު މެރުމުގެ ދައުވާ ކަމަށެވެ. މައްސަލަ ކޯޓަށް ފޮނުވާފައި ވަނީ އިއްޔެ އެވެ.\nތޫނު އެއްޗަކުން ހަމަލަދީ ޓެކްސީ ޑްރައިވަރު ގާސިމް މަރާލާފައި ވަނީ މިދިޔަ އަހަރުގެ ޑިސެމްބަރު ހަތަރު ވަނަ ދުވަހު އެވެ. ގާސިމް މަރުވީ އޭނާގެ އަތުން ފައިސާ ފޭރުމުގެ ގޮތުން ބިރުދެއްކުމަށް އުޅުމުގެ ތެރޭގައި ކަމަށް އޭނާގެ ގާތިލް އަދުހަމް އިއުތިރާފްވެފައިވާ ކަމަށް ފުލުހުން ވަނީ ބުނެފަ އެވެ.\nފުލުހުން ބުނީ ގާސިމް މަރާލި ކަމަށް އަދުހަމް ފުލުހުންގެ ތަހުގީގުގަ އާއި، ކްރިމިނަލް ކޯޓުގެ ބަންދުގެ މަޖިލީހުގައި ވެސް އިއުތިރާފުވެފައިވާ ކަމަށެވެ.\nނަމަވެސް އަދުހަމް އުޅުނީ ގާސިމްގެ އަތުން ފައިސާ ފޭރެން ކަމަށާއި އޭނާ އިއުތިރާފުވެފައި ވަނީ ގާސިމް މަރުވީ އޭނާގެ އަތުން ފައިސާ ފޭރުމުގެ ގޮތުން ވަޅިން ބިރުދެއްކުމަށް އުޅުމުގެ ތެރޭގައި ކަމަށް ވެސް ފުލުހުން ބުންޏެވެ. ގާސިމް މަރާލީ ސީދާ އޭނާ މަރާލުމުގެ ނިޔަތުގައި ގޮސް ކަމަށް ފުލުހުން ގަބޫލެއް ނުކުރެ އެވެ.\nފުލުހުން ބުނީ، އަދުހަމް އިއުތިރާފުވެފައި ވިޔަސް އޭނާގެ މައްޗަށް ޝަރީއަތް ކޮށްގެން ކުށް ސާބިތުވާނެ ވަރަށް ހެކި ހޯދާނެ ކަމަށެވެ. އަދި މިހާރު ވެސް މުހިންމު ފޮރެންސިކް ހެކިތައް ލިބިފައިވާ ކަމަށް ފުލުހުން ބުންޏެވެ.\nފުލުހުން ބުނި ގޮތުގައި އެ މައްސަލަ ތަހުގީގު ކުރަން 193 ކެމެރާއަކުން ފުލުހުން ވަނީ 1215 ގަޑިއިރުގެ ވީޑިއޯ އެނަލައިޒްކޮށްފަ އެވެ. ފުލުހުން ބުނި ގޮތުގައި ގާސިމް މަރާލުމުގައި އެހެން އެއްވެސް ބަޔަކު ބައިވެރިވިކަމެއް އަދި އެނގިފައެއް ނުވެ އެވެ.\nއަދުހަމް އަކީ މަސްތުވާތަކެއްޗާއި، ވައްކަމާއި، ފޭރުމުގެ މައްސަލަތަކުގެ ރެކޯޑެއް އޮންނަ މީހެކެވެ.\nއަދި މަގުމަތީގައި ތަޅު ދަނޑި ޖަހާފައި ހުރި ޕީސީއެކްސް ސައިކަލެއް އެހެން މީހަކު މެދުވެރިކޮށް ވެރިފަރާތައް ނޭނގި ހުޅުމާލެއަށް ގެންދިޔަ މައްސަލައެއްގައި އެހެން މީހެއްގެ މުދަލެއްގެ މައްޗަށް ހުއްދަ ނޫން ގޮތެއްގައި ބާރު ހިންގުމުގެ ދައުވާ ސާބިތުވެ އޭނާއަށް ވަނީ އެއް އަހަރާއި ބާރަ ދުވަހުގެ ޖަލު ހުކުމެއް އައިސްފަ އެވެ.\nބޮޑުފިނޮޅުން ހައްޔަރުކުރި ބިދޭސިންގެ ބަންދަށް 15 ދުވަސް\nކުޑަކުއްޖަކަށް ޖިންސީ ގޯނާ ކުރި ދޮންބައްޕަ ހައްޔަރުކޮށްފި\nޖިންސީ އަނިޔާއާ ދެކޮޅަށް މިއަދުވެސް މުޒާހަރާކޮަށްފި


idhikeeli: ރިޔާސީ ނިޒާމެއްގައި ވެރިމީހާ ދުރުކުރުން އުދަގުލެއް ނޫން\nބަރުލަމާނީ ނިޒާމެއްގައި ކަރަޕްޝަން ކުޑަކަމަށް ވިސްނައިދޭން އުޅުނަސް އެއީ ހަގީގަތެއް ނޫނެވެ. ބަރުލަމާނީ ނިޒާމެއްގައި ވެސް އަދި ރިޔާސީ ނިޒާމެއްގައި ވެސް ކަރަޕްޝަނަށް ފުރުޞަތު ލިބިދާނެއެވެ. އިޓަލީގެ ކުރީގެ ބޮޑުވަޒީރު ސިލްވިއޯ ބާލުސްކޯނީގެ މައްޗަށް މިހާރު ވަނީ ކަރަޕްޝަންގެ ތުހުމަތު ކުރެވިފައެވެ. ބަރުލަމާނީ ނިޒާމެއްގެ ދަށުން ހިންގާ ޖަޕާނުގެ ކިތަންމެ ސަރުކާރެއް ވެސް ކަރަޕްޝަނުގައި ހިމެނިފައި ވެއެވެ. ވީމާ ކަރަޕްޝަނަކީ ވަކި ނިޒާމެއްގެ ސަބަބުން ދިމާވާ ކަމެއް ކަމަށް ވިސްނައިދޭން އުޅުމަކީ ހަގީގަތް އޮޅުވާލުމެވެ.\nPosted by idhikeeli at 6:37 PM


ނިލަންދޫ – Nilandhe\nރައީސް އިބްރާހީމް މުޙަންމަދު ސޯލިޙްގެ ވެރިކަމުގެ 100 ދުވަސްތެރޭގައި ރާއްޖޭގެ ސްކޫލުތަކުގައި ފަށަން ވިދާޅުވި ނާސްތާ ޕްރޮގްރާމްގައި އެންމެ ފުރަތަމަ ޓްރަޔަލްއަށް ފަށަން ހަމަޖެހިފައިވާ 25 ސްކޫލްގެ [ވިދާޅުވޭ]\nރައީސް ޔާމީން އިސްކޮށް ހުންނަވައި އުފައްދާފައިވާ ޕާޓީ ޕީޕަލްސް ނެޝަނަލް ކޮންގްރެސްއަށް ނިލަންދޫ ދާއިރާގެ މެންބަރ ޑރ. ޢަބްދުﷲ ޚަލީލް މިއަދު ސޮއިކުރައްވައިފިއެވެ. މިއަދުގެ މެންދުރުފަހުގެ ވަގުތެއްގައި [ވިދާޅުވޭ]\nމިއުޅެނީ އިމާރާތުގެ މައްސަލައެއްނޫން. މިއުޅެނީ އަޅުގަނޑަށް ކެއްސެއްދިނުމުގެ މައްސަލައެއް – ޑރ. ޚަލީލް\nމިއުޅެނީ އިމާރާތުގެ މައްސަލައެއް އޮވެގެނެއްނޫންކަމާއި މިއުޅެނީ ކޮންމެ ގޮތެއްވިޔަސް އެމަނިކުފާނަށް ކެއްސެއް ދެވޭނެގޮތެއް ނެތިގެން އުޅޭ މައްސަލައެއްކަމުގައި ދާއިރާގެ މެންބަރ ޑރ. ޚަލީލް ވިދާޅުވެއްޖެއެވެ. އެމަނިކުފާނުގެ މަސްލަޙަތުއޮންނަ [ވިދާޅުވޭ]\nނިލަންދޫއިން ބަލިމީހަކު ހާލުބޮޑުވެގެން މާލެ ގެނެސްފި\nނިލަންދޫއިން ބަލިމީހަކު ހާލު ބޮޑުވެ އެމަޖެންސީގައި މިއަދުގެ ހެނދުނުގެ ވަގުތެއްގައި މާލެ ގެނެސްފިއެވެ. އެގޮތުން އިންޑިއާއިން ރާއްޖެ ހަދިޔާކޮށްފައިވާ ހެލިކޮޕްޓަރގެ އެހީގައި މާލެ ގެނެސްފައިވަނީ ފ. ނިލަންދޫ [ވިދާޅުވޭ]\nނިލަންދޫގައި އިސްލާމީ މަރުކަޒެއް ހެދުމާއި ގުޅޭގޮތުން މިނިސްޓްރީ އޮފް އިސްލާމިކް އެފެއަރޒްއާއިއެކު މަޝްވަރާކޮށްފި\nނިލަންދޫގެ ތަރައްޤީއާއިގުޅޭ އެކިކަންކަމާއި ގުޅޭގޮތުން ސަރުކާރުގެ ކަމާއިބެހޭ މުވައްސަސާތަކާއި ބައްދަލުކޮށްލެއްވުމަށް މިވަގުތު މާލެ ވަޑައިގެންއުޅުއްވާ ނިލަންދޫ ކައުންސިލްގެ ޓީމުން ނިލަންދޫގައި އިސްލާމީ މަރުކަޒެއް ހެދުމާއި ގުޅޭގޮތުން މިނިސްޓްރީ [ވިދާޅުވޭ]\nސުލްޙައަށް ޙަސީބު އިސްމާޢީލް ގޮވާލައްވައިފި\nނިލަންދޫގައި މިވަގުތު އޮތް ދެކޮޅުވެރިކަން ނިމުމަކަށް ގެނައުން ވަރަށް މުހިއްމުކަމުގައި ވިދާޅުވެ ނިލަންދޫގެ ޞުލްޙައަށް ޙަސީބު އިސްމާޢިީލް ގޮވާލައްވައިފިއެވެ. އެގޮތުން މިރޭ މިކަމަށް ގޮވާލައްވައި ޙަސީބު ކުރެއްވި [ވިދާޅުވޭ]\nފ. ނިލަންދޫގައި ހިންގާ ލިޓްލް ސްޓާރސް ޕްރީސްކޫލުން ދާދިފަހުން އިޢުލާންކޮށްފައިވާ ސްކޮލަރޝިޕްތަކަށް ހޮވުނު ކުދިންގެ ނަންތައް އިޢުލާންކޮށްފިއެވެ. ސްކޮލަރޝިޕްތަކަށް ހޮވުނު ކުދިންގެ ނަންތައް އިޢުލާންކޮށްފައިވަނީ އެކަމަށްޓަކައި މިއަދު [ވިދާޅުވޭ]\nސީޕްލޭންގެ ދަތުރުތައް ރާއްޖޭގެ 10 ރަށެއްގައި ފެށުމަށް ސަރުކާރުން ވަނީ 2008 އިން ފެށިގެން ސާވޭ ކޮށްފައިކަމާއި ނަމަވެސް ސީޕްލޭންގެ އޮޕަރޭޓިންގ ކޯސްޓް މަތިވުމާއި ޓިކެޓްގެ އަގު [ވިދާޅުވޭ]\nނިލަންދޫ ދާއިރާގެ ޕީޕީއެމް ޓިކެޓް ޑރ. ޚަލީލަށް\nކުރިއަށްއޮތް ރައްޔިތުންގެ މަޖިލީހުގެ އިންތިޚާބުގައި ނިލަންދޫ ދާއިރާއަށް ވާދަކުރައްވާނެ ޕީޕީއެމް ކެންޑިޑޭޓުގެ ގޮތުގައި މިހާރުގެ ވެސް މެންބަރ ޑރ. ޢަބްދުﷲ ޚަލީލް ހަމަޖެހިއްޖެއެވެ. ޕީޕީއެމްއިން މަޖިލިސް އިންތިޚާބުގައި [ވިދާޅުވޭ]\nފ.ނިލަންދޫގެ ދެކުނު ފަރާތުގައި ފެންޕްލާންޓް ހުންނަ ސަރަހައްދުގައި ޕިކްނިކަށް ޚާއްޞަކުރެވިގެން ވަކި ސަރަހައްދެއް ތައްޔާރުކޮށްފިއެވެ. މިކަން ހާމަކޮށްފައިވަނީ ނިލަންދޫ ކައުންސިލްގެ ރައީސް މުޙައްމަދު ޖަލީލް އެމަނިކުފާނުގެ ފޭސްބުކް [ވިދާޅުވޭ]


Ingireysi meehaa moodhah erunee amilla ah\nބިދޭސީ މީހާ ނެގި ސަރަހައްދުގައި ފުލުހުން ހަރަކާތްތެރިވަނީ -- ފޮޓޯ: އަވަސް\nމާލޭ ދެކުނު ފަރާތު މޫދު ތެރޭގައި މަރުވެފައި އޮއްވާ ފެނުނު ބިދޭސީ މީހާ އިއްޔެ އަމިއްލައަށް މޫދަށް އެރޭ މަންޒަރު ސީސީޓީވީން ފެންނަ ކަމަށް ފުލުހުން ބުނެފި އެވެ.\nމާލޭ ފަޅުތެރޭގައި މީހަކު މީހަކު މަރުވެފައި އޮތް ކަމުގެ ރިޕޯޓު ކޮށްފައި ވަނީ އިއްޔެ ހެނދުނު އެވެ. ފުލުހުން އެ ސަރަހައްދަށް ގޮސް އެ މީހާ އައިޖީއެމްއެޗަށް ގެންދިޔަ އިރު ވެސް އޮތީ މަރުވެފައިވާ ކަމަށް އެ ހޮސްޕިޓަލުން ވަނީ އިއްޔެ ޔަގީންކޮށްދީފަ އެވެ.\nމަރުވެފައި އޮއްވާ ފެނުނީ އިނގިރޭސިވިލާތުގެ ރައްޔިތެކެވެ. އެއީބ އުމުރުން 58 އަހަރު މީހެކެވެ.\nފުލުހުން މިއަދު ބުނީ މަރުވެފައި އޮއްވާ މޫދުތެއިން ފެނުނު މީހާ އަމިއްލައަށް މޫދަށް އެރޭ މަންޒަރު އެ ސަރަހައްދުގައި ހުރި ސީސީޓީވީ ފުޓޭޖުން ފެންނަ ކަމަށެވެ. އަދި އޭގެ އިރުކޮޅެއް ފަހުން އޭނާގެ ހަށިގަނޑު ހަރަކާތެއް ނެތި ފެންމަތީގައި އޮންނަ މަންޒަރު ވެސް ފެންނަ ކަމަށެވެ.\nމިދިޔަ މަހު 23 ގައި ވެސް ވަނީ އައިޖީއެމްއެޗް ސަރަހައްދުގެ މޫދުން މީހަކު ފެނިފަ އެވެ. އޭނާގެ ހަށިގަނޑަށް ޒަހަމް ތަކެއް ލިބިފައި ހުރުމާއެކު މަރުގެ ހަގީގަތް ހޯދުމަށް ބޭރަށް ފޮނުވައިގެން ޕޯސްޓްމޯޓަމް ވަނީ ހަދާފަ އެވެ. އަދި ބެލުމުން އޭނާ މަރުވީ ގެނބިގެން ކަމާއި އެ ޒަހަމްތަކަކީ މޫދުގައި އޮތް ލިބުނު ޒަހަމްތަކެއް ކަމަށް ބެލެވޭ ކަމަށް ޕޯސްޓްމޯޓަމް ހެދި ފަރާތުން ފުލުހުންނަށް މައުލޫމާތު ދީފައިވެ އެވެ. ނަމަވެސް އެ ރިޕޯޓް އާއިލާއިން ގަބޫލެއް ނުކުރެ އެވެ.\nމޯލްޑިވްސް ޕޮލިސް ސާވިސް މަރު އިނގިރޭސިވިލާތް


17 ޖޫން 2018 - 09:31 19 comments\n"އިންސާނުންނަކީ ވަރަށް ބުއްދިވެރި ބަޔެއް. ވަރަށް ހެއްވާ ވެސް ބަޔެއް. ދަރިފުޅަށް އެނގޭތަ އެ މީހުންގެ އުސޫލު؟ އެ މީހުން އާބާދުވާ ކޮންމެ ތަނެއް އެ މީހުން ކައި ހުސްކުރާނެ! ދެން ޖެހޭނީ ބަނޑަށް. ވެގެންވަންޏާ، ވަށައިގެން އެއޮތް ކަނޑު ވެސް އެއްފަހަރުން އެ މީހުން ދާއަޅާ ހުސްކޮށްލީސް. އެހެންވިޔަ ނުދޭން އިންސާނުން ބޭނުންކުރާނެ ކަންވާރު ކިޔާ އެއްޗެއް. އެއިން މަސްބާނާއިރު އެ މީހުން ގެންގުޅޭނެ މޮޅު އުކުޅެއް. މަސް މާ ގަދަހަދަންޏާ ކަންވާރު ދެމުމުގެ ބަދަލުގަ ދޫކުރާނީ."\nމަޒްލާނަށް އެ ވާހަކަތަކުން ތަފާތު ވަހެއް ދުވަން ފެށިއެވެ. އެހެންވެ އަޑުއަހަން ހުއްޓެވެ.\n"ކީއްކުރަންކަން އެނގޭތަ ދޫކުރަނީ؟" ބައްޕަ ބުންޏެވެ. "މަސް ވަރުބަލިކޮށްލަން. އެކަމަކު ވަކި ވަރަކަށް ދޫދީފަ ދެން ދަމައިގަންނާނީ. ކިތަންމެ ފަހަރަކު އެހެން ހަދާނެ. އެ މީހުން ގާތުގަ އުޅެއުޅެ ބައްޕައަށް ވެސް އެ އުކުޅު ދަސްވެއްޖެ! ބައްޕަ އަދި ފަހުން ދަމައިގަންނާނަމޭ! ދަރިފުޅު ހަމަޖެހިބަލަ!"\nބައްޕައަށް އިތުބާރުކުރުން މަޒްލާން ހުއްޓައިލައިފިއެވެ. އެކަމަކު އިތުބާރުކުރާކަން ދެއްކުން ނޫން އެހެން ގޮތެއް މަޒްލާނަކަށް ނެތެވެ.\n"ކޮންއިރަކުން؟" މަޒްލާން އެހިއެވެ.\n"ބައްޕަ ބުނީމެއްނު!" ޖިނާގެ ސިފައިގައި ހުރި ބައްޕަ ބުންޏެވެ. "ބައްޕަގެ މި ސިފަ ދެކެ ވެސް ލޯބިވާން ދަރިފުޅު ދަސްކޮށްބަލަ! މި ސިފަޔަށް ފަރިތަވެބަލަ! މާ ގިނަ ދުވަހެއް ނުވާނޭ!"\nމަޒްލާން ވިސްނައިލިއެވެ. ބައްޕަޔާ ދެކޮޅަށް މަޒްލާނަށް ތެދުވެވިދާނެއެވެ. ހަނގުރާމަ ކުރެވިދާނެއެވެ. އެހާ ބާރު އެބަހުއްޓެވެ. އެހެންނަމަވެސް، ބަލިވާނީ މަޒްލާންކަން މަޒްލާނަށް ކަށަވަރެވެ. ބައްޕަ ހުރި ހިސާބާއި، ތަޖުރިބާގެ ކުރިމަތީގައި މަޒްލާނަކަށް ގަދައެއް ނުހެދޭނެއެވެ.\n"އެންމެ ރަނގަޅު،" މަޒްލާން ބުންޏެވެ. "ތި ބުނާ ދުވަހެއް އައީމަ ދެން ބައްޕަ ކިހިނެއް ހަދާނީ؟"\nމަޒްލާންގެ ސުވާލާ މެދު ބައްޕަ ވިސްނިތަން މަޒްލާނަށް ފެނުނެވެ. އެކަމަކު ޖަވާބެއް ނީވުނެވެ. ކުރަން އޮތް ކަންތައް ބޮޑީކަމެއް ނުވަތަ އެ ކަން ބައްޕަ ސިއްރުކުރަން ބޭނުންވީ ކަމެއް މަޒްލާނަކަށް ނޭނގުނެވެ.\nމާފިލާފުށްޓަށް ކުރި ދަތުރަށް ފަހު ޒޫނާގެ ހާލަތު ގޯހެއް ނުވެއެވެ. ޖިނާއާއި ސަމަދުގެ ނަޒަރުގައި ޒޫނާ ރަނގަޅުވުމަކީ އެ މީހުން ކުރި އާ ތަޖުރިބާއަށް ލިބުނު ކާމިޔާބެކެވެ. އޮޅިގެން ވިޔަސް ޖިނާއާ ދިމާއަށް ޒޫނާ ހަޅޭއްލަވައިގަތުމަކީ ޒޫނާ ރަނގަޅުވެއްޖެ ކަމުގެ އެންމެ ވަރުގަދަ ހެތްކެވެ. ދެތިން ދުވަހު ޒޫނާ ރަނގަޅަށް ހުރެއްޖެ ނަމަ މާލެ ފޮނުވަން ވެސް ނިންމިއެވެ. ނިޝާ މާލެއަކަށް ނުދެއެވެ. ގާތް އެކުވެރިއެއްގެ ގޮތުގައި ގުރައިދޫގައި ހުރީއެވެ.\nޒޫނާ ރަނގަޅުވި ދުވަހުގެ ހަވީރު ބައިވަރު ފިނިފެންމާތަކެއް ސަމަދަށް ލިބުނެވެ. މާތައް ހުރީ ކުޑަކޮށް ކިލާވެފައެވެ. ސަމަދު ހުރިހައި މާތައް ދިނީ ޒޫނާއަށެވެ. ޒޫނާ އުފާވާ ކަހަލަ ކަމެއް ކުރުމަށް މަގުފަހި ކޮށްދިނުމުގެ ބޭނުމުގައެވެ. ފިނިފެންމާތައް ރީތިކުރުމަށް ޓަކައި ޕްލާސްޓިކު، ބޮޑު ދެ ތަށްޓަށް ފެންއަޅައިފައި އެ އަށް މާތައް އަޅައިގެން، އެއާ ކުޅެން ޒޫނާއާއި ނިޝާ ތިއްބެވެ. ޖޯލީގައި އިށީނދެގެން ތިބިއިރު ތަށި ބަހައްޓައިފައި ހުރީ އެ މީހުންގެ އުނގުމަތީގައެވެ. ކައިރީގައި ހުރި މޭޒެއްމަތީގައި މާޖަހާއެއްޗެއް ހުއްޓެވެ. ޒޫނާގެ މޫނުމަތިން އެ ދުވަހު ފެންނަނީ ކުރިން ނުފެންނަ ކަހަލަ ތާޒާކަމެކެވެ. އުފާވެރިކަމެކެވެ.\n"އޭތް!" ނިޝާ ބުންޏެވެ.\nއިސްތަށިގަނޑު އެއްފަރާތް ކޮށްލަމުން ޒޫނާ ބަލައިލިއެވެ.\n"ކޯޗެއް ތި ވިސްނަނީ؟" ނިޝާ އެހިއެވެ.\n"ދެން ވިސްނޭނެއްނު،" ޒޫނާ ކަންބޮޑުވެފައި ބުންޏެވެ. "ކިހާ ކަޑަ ކަމެއް އަހަންނަށް ކުރެވުނީ. އަހަރެން ރަނގަޅުކުރަން އޭނަ އެހާ ގިނަ ކަންތައް ކޮށްދިނީމަ ވެސް އޭނަޔާ ދިމާއަށް އަހަރެން.. ދެން އެހެންނެއްނު ވާނީ. އެ ސިފައިގަ އައިހޭ އޭނަ އަހަންނަށް ހުރިހާ އުނދަގުލެއް ކުރީ. މިހެން ބުންޏަސް މީހަކަށް ނުވެސް ވިސްނޭނެ އަހަރެން މި ކިޔާ އެއްޗެއް. އޭނަޔަށް އަހަރެން ދެ ދަރިން ވިހެއިމޭ! ގަބޫލުކުރެވޭތަ؟"\nޖިންނީންނަށް ދަރިން ލިބޭ ވާހަކައަކީ ނިޝާއަށް އާ ވާހަކައެއް ނޫނެވެ. ކިތަންމެ ބަޔަކު އެހެން ކިޔައެވެ. އެހެން މީހުން އެތައް ދަރިންނެއް ލިބުނު ވާހަކަ ބުނާއިރު އެއްވެސް ދަރިޔެއް ފެންނާކަށް ނުހުރެއެވެ. ޒޫނާއަށް ދެ ދަރިން ލިބުނު ވާހަކަ ބުނާއިރު އެއް ކުއްޖަކު ޒޫނާގެ ގޭގައި ހުއްޓެވެ. އެންމެންނަށް ފެނުނެވެ. ވަކި ހިސާބަކުން ގެއްލުނީއެވެ. ޖެނީގެ ނަމުން އެ ދަރިޔަށް ނަން ދީ ދަރިފުޅު ބޮޑުކުރި ފަހުންނެވެ. ޒޫނާގެ ބަހުން ނަމަ ޖިންނި އައިސް ދަރިފުޅު ގެންދިޔައީއެވެ. ޒޫނާ ކޮންމެހެން ނިޝާއަށް ދޮގުނަހަދާނެކަން ވެސް ނިޝާއަށް އެނގެއެވެ. އެހެންވިޔަސް، އެ ވާހަކަ ގަބޫލުކުރާކަށް ނިޝާއަކަށް ފަސޭހައެއް ނޫނެވެ.\n"ތިކަން އެންމެ ރަނގަޅަށް އެނގޭނީ ޒޫނާއަށް،" ނިޝާ ދިނީ ޒޫނާގެ ހިތްމަރު ނުވާނެ ކަހަލަ ޖަވާބެކެވެ. "އެކަމަކު އަހަންނަށް ވެސް އެނގޭ ކަމެއް ބުނެފާނަން. ޒޫނާ އެއްފަހަރަކު ޖިނާގެ މޫނުގަ ވަކި ވެސް އެޅި. ޖިނާ ބުނީ. އެވަރުން ވެސް އޭނަ ބޭނުންވީ ޒޫނާ ރަނގަޅުކުރަން. އޭނަ ވަރަށް ކެތްގަދަ! އެނގޭތަ؟ އޭނަގެ އަންހެނުން މިހާރު އެހެރީ އޭނަގެ ބޮލަށްއަރާ ހިސާބުގަ. ހިޔެއްނުވޭ އެ ކައިވެނި ސަލާމަތްވާނެ ހެނެއް. އަޒޫ އުޅޭ ވައްތަރު އަހަރެންގެ ދެ ލޮލުން ދުށިން. އަޒޫއަކީ ޖިނާގެ ވައިފް އިނގޭ! އެކަމަކު ޖިނާ މަޑުކޮށްގެން އެހެރީ. އޭނަ މާލެ ދިޔަ ނަމަ ޒޫނާ އަދިވެސް ރަނގަޅެއް ނުވާނެ."\nޒޫނާއަށް ކުރެވުނު ކުށުގެ ބަރުދަން ޒޫނާއަށް އިހުސާސް ކުރެވުނެވެ.\n"އަޅޭ!" ޒޫނާއަށް ބުނެވުނެވެ. "އެންމެންގެ ތެރޭގަ ދޯ އަހަރެން ހަޅޭއްލަވައިގަތީ! އަހަރެން ކިހާ ގޯސް. އޭނަ ދެން ނޭނގެ އަހަންނާ ވާހަކަދައްކާނެ ކަމެއް ވެސް."\nއެ ވަގުތު އެ ދިމާއަށް ޖިނާ އަންނަ ތަން ނިޝާއަށް ފެނުނެވެ.\n"އަހަންނަށް ވެސް ވަރަށް ކަޑަކަމެއް ކުރެވިއްޖެ!" ނިޝާ ބުންޏެވެ. "އަހަންނަށް ބުނެވިއްޖެ ޒޫނާ އަސްލު ލޯބިވީ އޭނަ ދެކެއޭ."\nޒޫނާއަށް ޝޮކެއް ލިބުނު ވަގުތު، މޭޒުމަތީގައި ތަށި ބަހައްޓައިފައި ނިޝާ ދުވެ ރައްކާވިއެވެ. އެ ދިމާއަށް ޒޫނާ ބަލައިލި ވަގުތު ފެނުނީ ޖިނާ އަންނަ ތަނެވެ. ޒޫނާގެ ހިތް ވަރަށް ބާރަށް ތެޅިގަތެވެ. ފަތިސްހަނދުވަރުގެ ހަނދާންތައް އާވިއެވެ. އެއީ ޒޫނާ ލޯބިވާކަން އެނގިހުރެ ޖިނާޔާ ކުރިމަތިލާން ޖެހޭ ފުރަތަމަ ފަހަރެވެ. ތެދުވެގެން ދުއްވައިގަންނާކަށް ޒޫނާއަކަށް ނުކެރުނެވެ. އެ ތަނުގައި އިންނާކަށް ނުކެރުނެވެ. ޒޫނާއަށް ކުރެވުނުހާ ވެސް ކަމަކީ އިސްޖަހައިލުމެވެ. ޖިނާއަކީ ސައިކޮލޮޖީގެ ދާއިރާއިން ތަޖުރިބާ ލިބިފައިވާ މީހެކެވެ. ޒޫނާއަށް ކަންތައް ކުރެވުނު ގޮތާއި، ޙަޤީޤަތް އެނގުމުން ޒޫނާ ދެކޭނެ ގޮތް ޖިނާއަށް ވިސްނެއެވެ.\n"ކޮންތާކަށް ނިޝާ އެ ދިޔައީ؟" ޖިނާ އައިސް ޒޫނާ ގާތަށް ހުއްޓިފައި ވަރަށް ސާދާ ރާގެއްގައި އެހިއެވެ.\n"އެއީ ވަރަށް ގޯސް ނިޝާގަނޑެއް،" ފެންގަނޑާ ކުޅެމުން ޒޫނާ ބުންޏެވެ. "ހުރެބަލަ ނިކަން.."\nޒޫނާ ގާތުގައި ޖިނާ އިށީނެވެ. އެއީ، އެތައް އަހަރެއް ކުރިއްސުރެ ޒޫނާ އެންމެ ލޯބިވި މީހާއެވެ. ފެނުމުން ހިތުގައި ފޮނި ރިހުމެއް އުފެއްދި މީހާއެވެ. ގޮވައިލަން ލަދުގަންނަ، ވާހަކަދައްކަން ޖެހިލުންވާ، ފުރަތަމަ ނަޒަރުން ލޯބިވެވުނު ހަމައެކަނި މީހާއެވެ. ލިބުނުހެން ހީވި ނަމަވެސް ނުލިބުނު ލޯބިވެރިޔާއެވެ.\n"އެއީ ކީއްވެ؟" ސަމާސާ ރާގެއްގައި ޖިނާ ބުންޏެވެ. "އަހަރެން ގާތުގަ ދައްކަން ނުވާ ކަހަލަ ވާހަކައެއް ނިޝާއަށް ދެއްކުނީތަ؟"\nބުނާނެ އެއްޗެއް ނޭނގިފައި އިރުކޮޅަކު ޒޫނާ އިނެވެ. ހިތަށްއެރިއެވެ. ހިތުގައި އޮތްގޮތަށް ބުނެވޭނެ ނަމައެވެ. ގައިމު ވެސް އޭރުން ޒޫނާގެ ހިތަށް ލުއިވާނެއެވެ. ނުކުރަންވީ ކަންތައް ނިޝާ ކޮށްފިއެވެ. ދެން އިތުރަށް ވާނީ ކޮން ގޯހެއް ހެއްޔެވެ؟\n"ދެން އެ ކަހަލަ ވާހަކަދައްކާކަށް ނުވާނެއްނު!" ޒޫނާއަށް ބުނެވުނީ އެހެންނެވެ.\n"އެކަމަކު އަހަރެން ހިތަށްއެރި އެއްޗެއް ބުނަންތަ؟" ޖިނާ އެހިއެވެ.\nޒޫނާގެ ހިތް ހީވީ މޭފަޅައިފައި ބޭރަށް ނުކުމެދާނެހެންނެވެ. ސުވާލުން ފުރިގެންވާ ގޮތަކަށް ޒޫނާއަށް ބަލައިލެވުނެވެ.\n"ޖިނާ!" ސަމަދު ގޮވައިލި އަޑު ތަންކޮޅެއް ދުރުން އިވުނެވެ.\nޖިނާ އެ ދިމާއަށް ބަލައިލިއެވެ. ސަމަދު ދައްކައިލީ ފޯނެވެ. ޖިނާއަށް އައިސްފައިވާ ކޯލެކޭ ބުނާ ކަހަލަ ގޮތަކަށެވެ. ޖިނާ ހިތަށްއެރިއެވެ. ބުނަން އުޅުނު ވާހަކަ މެދުނުކެނޑުނު ނަމައެވެ. އެ ތަނުން ދާން ނުޖެހުނު ނަމައެވެ.\n"މި ގަޑީގަ ކާކުބާ ގުޅާނީ؟" މަޑުމަޑުން ޖިނާ ބުނެލިއެވެ.\nޖިނާ ތެދުވެގެން ހިނގައިގަތެވެ. ޒޫނާއަކަށް ނީނދެވުނެވެ.\nޖިނާ ހުއްޓިފައި ބަލައިލިއެވެ. ޒޫނާ ތެދުވީ ފިނިފެންމާ ކޯންޏެއް ހިފައިގެންނެވެ. އަދި ދެތިން ފިޔަވަޅެއް ކުރިޔަށް އެޅިއެވެ.\n"ޖިނާއާ ދިމާއަށް އަހަންނަށް ވަރަށް ގިނަ އެއްޗެހި ކިއިއްޖެ!" ކުށް ގަބޫލުކުރާ ކަހަލަ ރާގެއްގައި ޒޫނާ ބުންޏެވެ. "ވަރަށް ބޮޑަށް ސޮރީ!"\nއަތުގައި އޮތް މާބޮނޑި ޒޫނާ ދިއްކޮށްލިއެވެ. ކޮށްދިން ހެޔޮކަމުގެ އަގު ވަޒަންކުރުމުގެ ގޮތުންނެވެ. އެ ކަން ބަލައިގަތުމުގެ ގޮތުންނެވެ. ހިތުގައި ފޮރުވިފައިވާ އެހެން އެދުމެއް ފުރިހަމަކުރުމަށް ޓަކައި ވެސްމެއެވެ. ޖިނާ އެ މާބޮނޑި ގަބޫލުކުރިއެވެ.\n"ޝުކުރިއްޔާ!" ޖިނާ ބުންޏެވެ.\nމާބޮނޑިން ވަސްބަލައިލައިފައި ޖިނާ ހިނގައިގަތެވެ. ހުރި ފިޔަވަޅުމަތީގައި ޒޫނާއަށް ހުރެވުނީއެވެ. ކުރިން އެ ފަދަ ފުރުޞަތެއް ނުލިބުނީތީ ދެރަވެފައެވެ. އެ ކަމަށް ޓަކައި އެހާ ދިގު އިންތިޒާރެއް ކުރަންޖެހުނީތީ ހައިރާންވެފައެވެ. ޖިނާ އަންނަން ފެށުމުން ސަމަދު ފޯނު ދިއްކޮށްލިއެވެ.\n"ފޯނު ރިންގުވާ އަޑެއް ނީވޭތަ؟" ސަމަދު އެހިއެވެ.\n"ޗާޖަށް ޖަހައިފަ ކޮޓަރީގަ އޮންނާނީ!" ޖިނާ ޖަވާބުދިނެވެ. "ކާކު؟"\n"ދަރިފުޅު!" ސަމަދު އެހެން ބުނެފައި އެ ތަނުން ދިޔައީއެވެ.\nސަމަދުގެ ފޯނަށް ދަރިޔަކު ގުޅާނީ ވަރަށް ބޮޑުކަމެއް ވެގެންނެވެ. އެ ކަމާ މެދު ޖިނާއަށް ޝައްކެއް ނެތެވެ.\n"ހަލޯ!" ޖިނާ ކަންބޮޑުވެފައި ބުންޏެވެ.\n"ބައްޕަޔަށް ގުޅާގުޅާ!" ޝާޒްލީ ފުރަތަމަ ވެސް ކުރީ ޝަކުވާއެވެ. "ކީއްވެގެންތަ ފޯނު ނުނަގަނީ؟"\n"ފޯނު ޗާޖަށް ޖަހާފަ ކޮޓަރީގައޭ އޮންނާނީ،" ޖިނާ ބުންޏެވެ. "ކިހިނެއްވީ ދަރިފުޅާ؟"\n"މަންމަ ނުކުމެގެން ހިނގައްޖެ!" ޝާޒްލީ ހުރީ ހާސްވެފައެވެ.\nނޯޓް: ރޯދަމަހާ ހިލާފަށް މި ވާހަކަ ދެން ގެނެސްދޭނީ ކޮންމެ އާދިއްތަ އާއި ބުދަ ދުވަހެއްގަ އެވެ.


Flight Ge Cabin Light Thah Ni'vaalany Kyhve? - Vaguthu\nފްލައިޓުގެ ކެބިން ލައިޓުތައް ނިއްވާލަނީ ކީއްވެ؟\nވައިގެ މަގުން ދަތުރުފަތުރު ކުރާ ފަރާތްތަކަށް ފާހަގަވާނެ އެއް ކަމަކީ ރޭގަނޑު ގަޑީގައި ދަތުރު ކުރާ ވަގުތު ފްލައިޓުގެ ނައްޓާލާ ގަޑީގަ އާއި ޖައްސާ ގަޑީގައި ކެބިން ތެރޭގައި ހުރިހާ ލައިޓެއްހެން ނިވާލައި އެއްކޮށް އަނދިރި ކޮށްލާ ކަމެވެ. މިއީ ކީއްވެގެން ކުރާ ކަމެއްތޯ ގިނަ ބައެއްގެ ހިތުގައި ސުވާލު އުފެއެވެ.\nވައިގެ މަގުން ދަތުރު ކުރުމަކީ ކިތަންމެ ފަސޭހަ ކަމަކަމަށް ވިޔަސް، އެއީ ސަލާމަތީ އެތައް ކަމެއް ހިމެނޭ ކަމެކެވެ. ފްލައިޓުން ދަތުރު ކުރާއިރު ނުރައްކާތެރި ހާދިސާ އެއް ހިނގުން އެންމެ ގާތީ ފްލައިޓު ނައްޓާލާތަ ފުރަތަމަ3މިނެޓު ތެރޭގަ އާއި ޖައްސަން 8 މިނެޓަށް ވެފައި އޮންނައިރުއެވެ.\nމީގެ ކުރިން ހިނގާފައިވާ ނުރައްކާތެރި ހާދިސާތަކަށް ބަލައިލާއިރުގައި ގިނަ ހާދިސާތައް ހިނގާފައި ވަނީވެސް މިދެންނެވި ވަގުތުތަކުގައެވެ. އެއީ ޕައިލެޓަށް އެންމެ ބާރުބޮޑުވެގެން ދާނީވެސް މި ވަގުތުތަކުގައި ކަމަށް ވާތީއެވެ.\nފްލައިޓެއްގެ ކެބިން ލައިޓުތައް ނިވާލާފައި\nއެހެންކަމުން ރޭގަނޑު ގަޑީގައި ފްލައިޓު ނައްޓާލާއިރު އަދި ޖައްސާ ވަގުތު ކެބިން ލައިޓުތައް ނިއްވާލަނީ ނުރައްކާތެރި ހާދިސާ އެއް ހިނގައިފިނަމަ ވަށައިގެންވާ އަނދިރިގަނޑަށް ޕަސެންޖަރުންގެ ލޯތައް ފަސޭހައިން ހޭނުމުގެ ބޭނުމުގައެވެ. އަނދިރި ތަނެއްގައި ކުޑަ ވަގުތު ކޮޅެއް ހޭދަ ކޮށްލުމުން ވަށައިގެން ހުންނަ ތަކެތި ދެނެގަންނަން ފަސޭހަވާނެއެވެ. އޭގެ ބަދަލުގައި މި ވަގުތުގައި ކެބިން ލައިޓުތައް ޖައްސާފައި ހުންނައިރު އެފަދަ ހާދިސާ އެއް ހިނގައިފިނަމަ ތިމާ ވަށައިގެންވާ މާހައުލު ދެނަގަންނަށް އުނދަގޫވާނެއެވެ.\nމީގެ އިތުރުންވެސް، ލައިޓު ނިވާލާފައި ހުރުމުން ކެބިން ފްލޯގައި ދިއްލިފައި ހުންނަ ދެ ރޮނގުން އެމަޖެންސީ ދޮރާއި ދިމާލަށް ދާން ފަސޭހަވެގެން ދާނެއެވެ. އެހެންކަމުން ދެން ފްލައިޓަކަށް އަރާ ފަހަރަކުން ފްލައިޓު ތެރޭގައި ހިނގާ މިފަދަ ހުރިހާ ކަމަކީވެސް ސަލާމަތީ ކަންކަމަށް ކުރާ ކަންތައްކަން ހަނދާން ބަހައްޓާށެވެ.\nޔޫ ކޮންތާކުން ހޯދި މަޢުލޫމާތެއްތަމީ؟


SunOnline: #VAAHAKA: Ma loiybeh dhen nuvaanamey...- Ep. 31\nމަ ލޯތްބެއް ދެން ނުވާނަމޭ... -31\nމަރިޔަމް ހިމްނާ (ހިމީ) 22 Mar 2020, 08:45\nއެސްފިޔަތަށް ދުރުކޮށްލަމުން އައިރީން ދެލޯ ހުޅުވާލިއެވެ. ފެނުނީ ހުދުސީލިންގެކެވެ. އޮވެވުނު ތަނާ މެދު ވިސްނާލުމަށް ކުޑަ ވަގުތު ކޮޅެއް ނެގިއެވެ. އަތަށް ގުޅާފައި އޮތް އައިވީ އަށް ބަލާލުމަށްފަހު ގާތުގައި އިން އިޔާންއަށް ބަލާލިއެވެ. ކަންތައް ހިނގާ ދިޔަ ގޮތް ހަނދާނަށް އަންނަމުން ދިޔަ ވަރަކަށް އައިރީންގެ ދެލޯ ފެން ކަޅިވެގެން ދިޔައެވެ. އަނެއްކާވެސް ރޮވެން ފެށުނީ އެއްވެސް އިޚްތިޔާރެއް ނެތިއެވެ. އިޔާންގެ އަތުގެ ތެރެއަށް ލާފައިވާ އޭނާގެ އަތަށްބަލާލުމާއެކު އައިރީންއަށް ތުންފަތުގައި ދަތް އަޅާލެވުނެވެ. ދެލޯ މަރާލައިގެން އޮތުމަށްފަހު ހުޅުވާލާ އިޔާންއަށް ބަލާލި އިރު އިޔާންވެސް އޮތީ އައިރީންއަށް ބަލަހައްޓައިގެންނެވެ. ކަންތައް ތައް ހަނދާންވާން އައިރީން އަށް ވަގުތު ކޮޅެއް ނެގި ނަމަވެސް އެ ކަންތައް ހަނދާންވުމާއެކު އޭނާއަށް ވެސް ރޮވެން ފެށުނެވެ. އިޔާންގެ ވާހަކަތަކަށްފަހު ހިތަށް ކޮންމެވެސް ވަރެއްގެ ތަސައްލީއެއް ލިބުނު ނަމަވެސް ކަރުނަތަކަށް ނިމުމެއް ނަޔެވެ. އިޔާންގެ އޯގާތެރިއަތުން އެ ކަރުނަތައް ފުހެދިންއިރު އެ އަތް ތިލައިގައި އައިރީން އަށް ހިފައްޓާލެވުނެވެ. އައިރީންއަށް ބަލާލާ ލުއި ހިނިތުންވުމެއް އިޔާން ރައްދުކޮށްލިއެވެ. ބަދަލުގައި އައިރީންވެސް ހިނިތުންވެލިއެވެ.\nމާގިނަ އިރެއްނުވެ އާއިލާގެ އެންމެން އަތުވެއްޖެއެވެ. ކޮންމެ މީހެއްގެ މޫނުމަތިވެސް ވަނީ މިލާފައެވެ. އެހެންނަމަވެސް ކޮންމެ މީހެއްވެސް ބެލީ ވީހާވެސް ހަމަޖެހިފައިވާ މޫނެއް އައިރީންއަށް ދެއްކޭތޯއެވެ. މި ދަނޑިވަޅުގައި އައިރީންދެރަވާނެ ފަދަ އެއްވެސް ބަހެއް ނުބުނުމަށެވެ. އެންމެން އައުމުން އައިރީންއަށް ވެސް ކޮންމެވެސް ވަރެއްގެ ހިތްވަރެއް ލިބުނެވެ. މިއަދު އޭނާއަކީ އެކަނިވެރިއެއް ނޫންކަމުގެ އިޙްސާސް ކުރެވުނެވެ. އާއިލާއެއް އޭނާގެ ފަހަތުގައި އެބަތިއްބެވެ. އައިރީންއަށް ބަލާލެވުނީ އިޔާންއަށެވެ. އައިރީންއަށް ނިދުމުން ފަލަކް އިޔާންއާއެކު ބޭރަށް ނުކުމެލިއެވެ. ވީ ގޮތާ ބެހޭގޮތުން ސުވާލުކޮށްލީ ދެނެވެ.\n"ރީން... ކޮޓަރީގައި ހުރި ގޮނޑީގައި އަޅައިގަނެފައި ވެއްޓުނީ" އިޔާން ދޮގެއް ހަދާލިއެވެ. މިވަގުތު މަންމައަށް ހަޤީގަތް ކިޔައިދޭން އޭނާ ބޭނުމެއް ނޫނެވެ. އިތުރު ނުތަނަވަސްކަމެއް ދޭން ބޭނުން ނުވުމާ އެކުގައެވެ. މާގިނަ އިރެއްނުވެ ޑޮކްޓަރު އައިރީންގެ ހާލަތު ބަލަންވެސް އައެވެ. އިތުރު ކަމެއް ނެތުމާއެކު މާދަމާ ގެއަށް ފޮނުވާލާނޭކަމަށް ބުންޏެވެ. ދެދުވަސްފަސް\nދަރިފުޅު ބައިގެން ދިޔުމާއެކު އެކީ ހިތަށް އެތަކެއް ހިތާމައެއް ލިބިފައިވިނަމަވެސް ވަގުތާއެކު ޒަލަމްތައް ވެސް ފަސޭހަވަމުން ދިޔައެވެ. ބައްޕަ އެ ހަޤީގަތް އޭނާއަށް ސިއްރުކުރީ ހަމަ އޭނާއަށް ޓަކައެވެ. އެހެންނަމަވެސް އެކަން ސިއްރުކޮށްފައި އެހާ ދުވަހު ބޭއްވުމުން އައިރީންގެ ހިތަށް ވެސް ތަފާތު އުނދަގޫ ތައް ވަމުން ދިޔައެވެ. ރޭގަނޑުގެވަގުތެވެ. ކައިގެން އައިސް އިރުކޮޅަކު ދެމީހުން ވާހަކަ ދައްކައިލަން މަޑުކޮށްލުމަށްފަހު ނިދަންއޮށޯތެވެ.\n"އިޔާން... އަހަރެންގެ އަސްލު ބައްޕަ..... އޭ އެ ކިޔާ މީހާ ދުނިޔޭގައި އެބަހުރިތަ؟" އައިރީން ކުއްލިއަކަށް ކޮށްލި ސުވާލުން އިޔާން ސިހުނެވެ.\n"ކީކޭ؟ ނޭނ... ނޭނގެ" އިޔާން ބުނެލިއެވެ.\n"އަހަރެންނަށް އެނގެން ޖެހޭނެއެއްނު؟" އައިރީން އިޔާންއަށް ބަލާލިއެވެ.\n"ރީންއަށް ހަޤީގަތް އެނގި ހުރެ އޭނަގެ ކުރިކމައްޗަށް ދާން ކީއްވެ ބޭނުންވަނީ؟ އަހަރެން ބޭނުމެއް ނޫން" އިޔާން އައިރީންއަށް ވަރަށް ފުންކޮށް ބަލާލިއެވެ.\n"އަހަރެން... ނޭނގެ" އައިރީން ހުއްޓާލިއެވެ.\n"އަހަރެން ވެސް އެ އެއްޗެހި ނެގީ ބައްޕައަށް ސިއްރުންނޭ ބުނީމެއްނު... އެހެންވީމަ އަދި ބައްޕަ އަކަށްވެސް މިކަމެއް ނޭނގޭނެ... އެހެންވީމަ އަހަރެން އެ ވާހަކަ ބައްޕަ އާ ދައްކައިލަން ވެސް ރީން ކުޑަ ވަގުތު ކޮޅެއް ދޭންވާނެ" އިޔާން އެދުނެވެ. އައިރީން ބޯ ޖަހާލިއެވެ.\n"އަހަރެންނަކީ ކާކުކަން އެނގުމަށްފަހު އިޔާންގެ ހިތަށް އެއްފަހަރުވެސް ނާރާތަ އަހަރެން ދޫކޮށްލަން؟" އައިރީން ދެވަނަ ސުވާލުކޮށްލިއެވެ.\n"އެހެން ކީއްވެ އަހަރެން ހިތަށް އަރަންވީ؟" އިޔާން ލުއިކޮށް ހިނިތުންވެލިއެވެ.\n"ހަމަ އަހާލީ" އައިރީން އިސްޖަހާލިއެވެ. ތުންފަތުގައި ދަތް އަޅާލުމާއެކު ކަރުނަތައް ދެލޮލުން ފައިބަން ފެށިއެވެ.\n"އިޔާން އަށް އެނގޭތަ؟ އަހަރެން ކުޑައިރުވެސް ބައްޕަމެން ކައިރީ އަހަރެން އެންމެ ތުއްތު އިރުގެ އެއްވެސް ފޮޓޯ އެއ ނުހުންނަނީ ކީއްވެހޭ؟ އެހެން ހުރިހާ ކުދިން އެކުދިންގެ ކުޑައިރުގެ ތަސްވީރުތައް ދައްކާނެ... އެކަމަކު އަހަރެން އަތަކު އެހާ ކުޑަ އިރުގެ ފޮޓޯ އެއް ނެތް... އަހަންނަކީ ބައްޕަގެ އަސްލު ދަރިއެއް ނޫންކަން ވެސް ބައްޕަ މި ހުރިހާ ދުވަހު ފޮރުވި... ނިދީގައި އަހަންނަށް ވާ އުނދަގޫ ތަކުގެ ހަޤީގަތް ވެސް މި އެނގުނީ އަދިކިރިޔާ... އެކަމަކު... އެކަމަކު އެއިން އެއްވެސް ކަމެއް އަހަރެންގެ ހަނދާނަކު ނެތް. މަންމައާއި ބައްޕަ އަހަރެން އެދެމީހުންގެ ދަރުއެއްގެ ގޮތުގައި މިހުރިހާ ދުވަހު ބަލާ ބޮޑުކުރީ... ދެމީހުން ވަކިވެގެން އެދިޔައީ އަހަންނަށް ޝުކުރު އަދާކޮށްލާނެ ފުރުސަތެއްވެސް ނުދީ... އަހަރެން ކިހިނެތް ކެތް ކުރާނީ... އިޔާންއަށް އެނގޭތަ؟ ދުވަހަކުވެސް އަހަރެން ދެރަވާނެ ފަދަ ކަމެއް ބައްޕަ ނުކުރޭ، މަންމަ ނިޔާވުމަށްފަހު އަހަންނަށް ލިބެމުން ދިޔަ ލޯބި މާ ބޮޑަށްވެސް އިތުރުވިހެން ހީވި، އަހަންނަކަށް މިވެނި ކަމެއް އެވެނި ކަމެއް ބޭނުންވެޔޭ ބުނާކަށް ދުވަހަކުވެސް ނުޖެހޭ... އަހަރެން ސައިކޭޓްރިސްޓެއް ކައިރިން ފަރުވާ ހޯދިން... އެކަން ދުނިޔެއަށް ސިއްރުކޮށްދޭން އަހަރެން އެދުނީ، އެކަންވެސް ބައްޕަ ކޮށްދިން، އޭރު ނޭނގޭ އެވާ އުނދަގޫ ތަކުގެ ހަޤީގީ ސަބަބަކީ ކޮބައިކަމެއް؟ އަހަރެން ނަށް ހީވާ ހީވުމެކޭ ހިތަށް އަރަނީ، އެތައް ފަހަރަކު ފަރުވާ ކުރުމަށްފަހުވެސް ކަންތައް ތައް އަހަންނަށް ރީތިކޮށް ކުލައެއް ނުވޭ... ބައެއްފަހަރު ހީވޭ ހުވަފެނެއްހެންވެސް، އަނެއްބައި ފަހަރު ހީވާނީ އަސްލެއްހެން، މީހަކު ބާރަށް އެއްޗެހި ކިޔާ ހަޅޭއްލަވާ އަޑޫ ކަންފަތަށް ހިވޭ ހެންވެސް ހީވޭ" އައިރީން އޭނާގެ ހިތުގެ އުދާސްތައް ފުރަތަމަ ފަހަރަށް އިޔާންއާ ހިއްސާކުރިއެވެ.\n"އެކަންތައް ތައް ބޮޑު ވާން ފެށީ... އިޔާން... އަހަންނަށް..." އިޔާންގެ އަނިޔާތަކުގެ ވާހަކަ ދައްކަން އައިރީން ފަސްޖެހުނެވެ.\n"އަހަރެންގެ އަނިޔާތަކާއެކު" އިޔާން އެބައި ފުރިހަމަ ކޮށްލަދިނެވެ. އެބަސްތައް ދުލުން ބޭރުކޮށްލިއިރު ހިސާބެއްގެ އުނދަގޫތަކެއް ހުދު އިޔާންއަށްވެސް ކުރެވުނެވެ.\n"ރީން... އަލުން ސައިކޭޓްރިސްޓަކަށް ދައްކާލަންވީނު" އިޔާން ބުނެލިއެވެ.\n"ވަރަށް ފަހުން ދުވަހަކު ބައްޕައަހަންނާ ބައްދަލުކޮށްފަ ހުރިހާ ވާހަކައެއް ކިޔައިދިން... ރީން ބައްޕަ އެ ޑޮކިއުމެންޓް ތައް ހަވާލުކުރީ ބައްޕައާ... ބައްޕަ ބުނުއްވީ ޑޮކްޓަރު ބުންޏޭ ރީން އޭރު ހުރީ ގައިގަނޑަކަށް 99 ޕަރސެންޓް ހަމަ ރަނގަޅުވެފައޭ... އެކަމަކު ބައްޕަ މަރުވުމާއެކު އަނެއްކާ ލިބުނު ޝޮކުގެ ސަބަބުން ހީވަނީ ސަކަރާތް ވަނީހެންނޭ" އިޔާން ބުނެލިއެވެ.\n"ވިސްނަން އެބަ؟" އައިރީން ތުންފަތުގައި ދަތް އަޅާލިއެވެ. އޭނާ އިނީ ދެ ފިކުރެއްގެ މަތީގައެވެ.\n"އިޔާންގެ ބައްޕައަށް އެނގޭތަ؟ އެ ވީޑިއޯ؟" އައިރީން އަށް އަހާލެވުނެވެ.\n"އެ ވީޑިއޯ އަހަރެން ދުށީ ރީން ބައްޕަ ގެ ކެބިންއިން... ޑޮކިއުމެންޓް ތައް ބައްޕަ އަތުގަ ހުންނާނެ ސޯ އަނެއްހެން ހުރިހާ ހަޤީގަތެއް ބައްޕަ އަށް އެނގޭނެ. އަނެއްހެން ހަމަ އެކަނި ވީޑިއީ ކަންނޭގެ ނުފެންނާނީ" އިޔާން ވިސްނާލަމުން ބުނެލިއެވެ.\n"ދެން އެކަމާ ނުވިސްނާ... ނިދޭތޯ ބަލަމާ" އިޔާން ބުނެލިއެވެ. އައިރީންވެސް ބޯ ޖަހާލިއެވެ.\n"އިޔާން އަށް އެނގޭތަ؟ އަހަރެން އަސްލު އެ ބޭބީ ވަރަށް ބޭނުންވިޔޭ" ލޯ މަރާލުމަށްފަހު އަނެއްކާ ލޯ ހުޅުވާލަމުން އައިރީން ވާހަކަ ދެއްކި އެވެ.\n"މިހާރު ކުޑަކޮށްވެސް ހިތަށް ފަސޭހަ ވެއްޖެ... އެ ޒާނާ ގަނޑު އިޔާންފަހަތުން އުޅުނެއްކަމަކު އިޔާން އޭނައާ އެކު ނޫޅޭކަން އެނގުމުން" އައިރީން ބުނެލިއެވެ.\n"ޖެލަސް" އިޔާން ހީގަތެވެ.\n"ނޫނޭ... އެކަމަކު އެރޭ ކޮޓަރިއަށް..." އައިރީން ހުއްޓާލިއެވެ.\n"ސާބަހޭ... އެރޭ ކޮޓަރިއަށް ވަދެފަ އަހަރެން އޭނަ ދުރަށް ކޮށްޕާލީ... ރީންއަށް ނޭނގުނަސް އެންމެ ރެއަކުވެސް އަހަރެން އެ އިން ކުއްޖެއްގެ ގައިގައި އިނގިލި ކުރި ވެސް ޖައްސައެއް ނުލަން އޭރު ބޭނުންވެފަ ހުރީ ރީން ގާތުން ވަރިވާން. ރީން އަމިއްލައަށް ވަރިވާނީ އެހެން ހަދައިގެން ކަމަށް ހީކުރީ އެހެންވެ އޭރު ކޮންމެ ރެއަކު އަންހެން ކުއްޖަކު ގެންނަނީ... ކޮޓަރިއަށް ވައްދާލާފަ އިރުކޮޅަކު މަޑުކޮށްލާފަ ފޮނުވާލަނީ... އޭރުވެސް ރީން ރޯ އަޑު އިވުނީމަ ވަރަށް އުނދަގޫވޭ" އިޔާން ހަޤީގަތް އައިރީން ކުރިމަތީގައި ހާމަކުރިއެވެ. އައިރީންގެ ހިތަށް ބަޔާން ކުރަން ދަތި އުފަލެއް ލިބުނެވެ.\n"އަދިވެސް ބޭނުންވަނީ އަހަރެން ވަރިވާންތަ؟"\n"ނޫނޭ... "އިޔާން އައިރީންއާއި ގާތް ވެލިއެވެ. ދެމީހުންގެ ހުނުމުގެ އަޑާއެކު ސަކަރާތްވެސް އިތުރު ވެގެން ދިޔައެވެ. ޒަލަފްއާއި ރަޔާގެ ކައިވެނީގެ ތާރީހް ކަނޑައެޅި އެ ތާރީހްގައި ކައިވެނި ކުރެވިގެން ދިޔައެވެ. ކައިވެންޏަށް ފަހު އޭގެ އަނެއް ދުވަހު ޒަލަފް ފުރައިގެން ދިޔައީ ދުބާއީއަށެވެ. ރަޔާވެސް ދިޔައެވެ. އެއީ އިޔާންއާއި އައިރީންގެ ފަރާތުން އެދެމީހުންގެ ކައިވެނީގެ ހަދިޔާޔަކަށް ދިން ހަނީމޫން ދަތުރެކެވެ. ގޭތެރެއަށް ވެރިވި ހަމަހިމޭން ކަމުގެ ސަބަބުން އެކަމާ އެންމެ ޖޯކު ޖެހީ އިޔާންއެވެ. އަނގަގަދަ މިތުރު ނެތުމުން ގޭރެރ ފަލޫވީ އޭ ކިޔާ ކާމޭޒުމަތީގައި ވެސް އެންމެން ހެއްވާލަނީ އިޔާންއެވެ. އެގޮތަށް ސަކަރާތް ޖަހާ ކޮންމެ ފަހަރަކު އައިރީންގެ މޫނުމަތިން ވެސް ހިނިތުންވުމުގެ އަސަރު ފެންނާތީއެވެ. ޒަލަފްއަކީ އޭނާވަރަށް ލޯބިވާ ކޮއްކޮއެކެވެ.\nރާއްޖޭން ބޭރުގައި ހަފްތާއެއް ހާ ދުވަސް ހޭދަކުރުމަށްފަހު ދަތުރުކުރު ކޮށްލާފައި ޒަލަފްމެން އައި ދުވަހެވެ. ރާއްޖެ އާދެވުނީ މެންދުރުގެ ވަގުތެއްގައެވެ. ގެއަށް އައިސް ވެފައި ހުރި ވަރުބައްޔާއެކު ޒަލަފްވެސް ގަސްތުކުރީ ނިދާލާށެވެ. ނިދާހޭލެވުނީ އަސުރު ނަމާދުބަންގިވަގުތު ކައިރިވުމުން ރަޔާ ގޮވާލީމައެވެ. ކަންނެތް ކަމާއެކު ވެސް ނަމާދަށް މިސްކިތަށް ދާން ޒަލަފް ގަސްތުކުރިއެވެ. ކޮޓަރިން ނުކުތީ ބަންގި ގޮވީމައެވެ. އޭރު އިޔާންވެސް އޭނާގެ ކޮޓަރިއާ އަރާ ހަމަވަނީއެވެ. ޒަލަފްއާ ދެމީހުން އެކުގައި މިސްކިތަށް ގޮސް ނަމާދުކޮށްލައިގެން ގަސްތުކުރީ ކޮފީއަކަށް އެރުމަށެވެ. މިސްކިތާ މާދުރުނޫން ކެފޭއެއް ކައިރިއަށް މަޑުކޮށްލާ އެންމެ ފުރަތަމަ ސައިކަލުން ފޭބީ ޒަލަފްއެވެ. އިޔާންވެސް ޕާރކުކޮށްލާފައި އައިސް ޒަލަފް ގާތަށް ހުއްޓުނެވެ. މަގުގެ ދެކޮޅު ބަލާލާފައި މަގު ހުރަސްކރަން އަވަސްވެގަތް ވަގުތެވެ. ސައިކަލު ތަކުގެ ގެ ކައިރީގައި ހުރި ފިރިހެންމީހަކު އެ ދެމީހުންނާ ކައިރިވެލިއެވެ. މޫނު ނިވާކޮށްލާފައި ވުމުން ކާކުކަން ވަކިކުރާކަށް ނޭނގުނެވެ. އޭރު އިޔާން ފޯނެއް އައިސްގެން ފޯނަށް ސަމާލުކަން ދީގެން ހުރި އިރު އޭނާގެ ނަޒަރު ހުރީ އަނެއްފަރާތަށް ހުއްޓިފައެވެ.\nއޭނާ ކުއްލިއަކަށް ޖީބުން ނެގި ވަޅި ޒަލަފްގެ ބަނޑަށް އަމާޒުކޮށްލިއެވެ.\n"އާތް" ޒަލަފްގެ އަނގައިން ނުކުތް ވޭނީ އާހާއެކު އިޔާން އަށް ވެސް ބަލާލެވުނެވެ. އޭރު އެ ޒުވާނާ ޒަލަފްގެ ބަނޑަށް ހަރާފައިވާ ވަޅި ދަމައިގަންނަމުން ދުއްވައިގަންނަނީއެވެ. (ނުނިމޭ)


SunOnline: #VAAHAKA - Nirubaveriya Ep. 8\nއައިޝާ ނަސީމް 16 Mar 2020, 08:45\n"ކާމްޑައުން ޒިން. ދޭ ވިލް ބީ ސޭފް......" އަރްސަން އަމިއްލަ ނަފުސަށްވުރެ އިސްކަން ދިނީ މާޒިންއަށެވެ. އޭނަ މާޒިންގެ ކޮނޑުގައި އަތް ބޭއްވިއެވެ. ދެވަނަ ނިރުބަވެރި ހާދިސާއަކާއި ކުރިމަތިލާހާ އޭނަގެ ކޮއްކޮ ވަރުގަދައެއް ނޫނެވެ. އެ ޒަޚަމްތައް އަދިވެސް ތާޒާކަންމަތީގައި އެބަހުއްޓެވެ. އަދިވެސް އެހާ ބަލިކަށިއެވެ. މިއީ ކުރީގެ ހިތްވަރުގަދަ ލާނެތް މާޒިންއެެއް ނޫނެވެ. ދިރިއުޅުމަށް އައި އިންގިލާބުން އަދިވެސް އަރައި ނުގަނެވެއެވެ. ޖިބްރީލް އަވަސްވެގަތީ އޭނަގެ މަންމަ ފޯނަށް ގުޅާށެެވެ. ބައެއް ނޫސްތަކުން ޒިންމާދާރުކަން ކުޑަގޮތެއްގައި ކަމުގެ ހަގީގަތް އޮޅޭގޮތަށް ކުއްލި ޚަބަރުތައް ގެނެސްދެއެވެ. އެކަަމަކު އެއީ ހަމައެކަނި ރާއްޖޭގައެއް ނޫނެވެ. އެހެންތަންތާވެސް އަވަހަށް ތާޒާ ޚަބަރުތައް ގެނެސްދޭން ހަދައިގެން އެފަދަ އޮޅުންތައް އަރައެވެ.\nކޮމަންވެލްތުގެ ވަފުދަކާއި ރައީސް މައިމޫނާއި ކެބިނެޓް ބައެއް މެމްބަރުން ބައްދަލުވުމެއް ކުރިއަށް ދަނިކޮށް ހިނގި އަލިފާނުގެ ހާދިސާއާއި ގުޅިގެން ބައެއް މީހުންނަށް ކޮންމެވެސް ވަރަކަށް އަނިޔާވިއެވެ. އަލިފާނުގެ ހާދިސާ ހިނގިގޮތުން އެއްޗެއް ގޮއްވާލީ ކަމުގައި ހީކުރެވުނަސް ފަހުން އެންމެންވެސް ބުނަމުން ދިޔައީ ކަރަންޓު ޝޯޓެއްވީކަމުގައެވެ. ސުކައިނާގެ ހެދުމުގައި ކޮންމެވެސް ވަރަކަށް ހުޅު ހިފަައިގެން އަތް ފިހުނެވެ. ޝޮކެއްގައި ހުރި ސުކައިނާ ވަގުތުން ގެންދެވުނީ ހޮސްޕިޓަލަށެވެ.\nއިސާހިތަކު މުޅި މާލޭގައި އެ ޚަބަރު ފެތުރުނީ ހުއިތަކެއްގައި އަލިފާން ފެތުރިގަތްހެންނެވެ. ކުދިބޮޑު އެތައް ބަޔަކު ހޮސްޕިޓަލަށް ޖަމާވިއެވެ. ހުރިހާ ދިމާލެއްގައި ސިކިއުރިޓީ ވަރުގަދަކުރެވުނެވެ. ރައީސް މައިމޫންގެ ހަތަރު ބެއިންނަށް މަންމަގެ ހާލު އެގުމާއެކު އަވަސްވެގަތީ އިމަޖެންސީބަޔަށް ދިޔުމަށެވެ. އަދާވެސް އެކުދިންނާއެކު އައެވެ. މީހުންގަނޑު ގިނަކަމުން އެތަނަށް ވަންނާކަށް ފަސޭހައެއް ނޫނެވެ. ނަސީބަކުން ފުލުހުންގެ އެހީ ލިބި ރައްކާތެރިކަމާއެކު ބައްޕައާއި ހަމަޔަށް ފޯރިއެވެ.\n"ޑޭޑް. ވަޓް ހެޕެންޑް ޓު މަމް. އިމަޖެންސީގައި ބާއްވާނީ ބޮޑުވަރުވީމަކަން އެނގޭ......." ރާހިލްގެ ލޮލުން ކަރުނަ ހިލުނެވެ.\n"ކާމްޑައުން މައި ސަންސް....މަމްއަށް އެހާ ބޮޑުކަމެއްނުވޭ. ކޮންމެވެސް ވަރަކަށް އަތް ފިހިފައި ހުރީ.. ބޮޑަށް މަންމަ ޝޮކަކަށް ދިޔައީ. އެހެންވެ އޮބްޒަވޭޝަންގައި އޮތީ......" ރައީސް މައިމޫން ކުދިންނަށް ވަގުތުން ހިތްވަރުދެއްވިއެވެ. ކޮންމެ ކުއްޖަކު ގެނެސް މޭގައި ޖައްސަވާލެއްވިއެވެ. ނާއިބު ރައީސް ތައިމޫރްވެސް ބޭބެއެކޭ އެއްފަދައިން ބޮޑުބޭބެއެއްގެ ވާޖިބު އަދާކުރިއެވެ.\n"އިޒް އިޓް....އެ ޓެރަރިސްޓް އެޓޭކް ޑޭޑް...." މާޒިން ސުވާލުކުރިއެވެ.\n"ނޫނޭ ދަރިފުޅާ. އެއީ އަލިފާނުގެ ހާދިސާއެއް.. ހިނގާ މަންމައަށް ގޮވައިލަން. މަންމަވެސް ހިތްހަމަޖެހޭނީ ކުދިންތައް ފެނިލީމަ..." ރައީސް މައިމޫން ބުނުއްވިއެވެ.\nސުކައިނާ އޮތީ ހޮސްޕިޓަލުގެ ގައުނެއް ލައްވާފައެވެ. އަތްކުރު ގައުނަކަށްވުމުން ފިހިފައިވާ އަތް އޮތީ ހާމައަށެވެ. އަތުގައި ބޭސް އުގުޅާފައެވެ. އަނެއް އަތަށް އައިވީ ގުޅާފައެވެ. މޫނަށް އެރި ހުދު ކުލަ ކޮންމެވެސް ވަރަކަށް ކެނޑި ހިނިތުންވެލައިފިއެވެ.\n"ޑޯންޓް ލުކް ސޯ ގްލަމް މަންމަ މުޅިން ރަގަޅު....." ސުކައިނާ ގެ އަތްތިލައިގަ ހިފެހެއްޓި ރާހިލްގެ ފިނިއަތްތިލައަށް ބާރުކޮށްލިއިރު ލޮލުގައި ކަރުނައެވެ. " އެކަކަށްވެސް ބޮޑު އަނިޔާއެއް ނުލިބި މަންމައަށް މިވަރުވީތީ ހިތްހަމަޖެހިއްޖެ..."\nއަލިފާނުގެ ހާދިސާއެކޭ ބުނެ ނިންމާލިޔަސް މާލެތެރޭ ސިކުއިރިޓީ ވަރުގަދަކޮށް އެތައް ބަޔަކު ފުލުހުންގެ ބެލުުމުގެ ދަށަށްގެނެވުނެވެ. އެހާދިސާ ތަހުގީގުކުރަމުން ދިޔައީ މީޑިއާތަކަށްވެސް ސިއްރުންނެވެ. ފޮރުވަން އުޅުނަސް އެއީ ނިރުބަވެރި ހަމަލާއެއްކަމަށް އެތައް ބަޔަކު ޝައްކުކުރިއެވެ. އެކި ގޮތްގޮތަށް ވާހަކަދެކެވުނެވެ. އެދުވަސްކޮޅު ނޫހުގައި މުޅިންވެސް އެޚަބަރެވެ. އެކިގޮތްގޮތަށް ޚިޔާލު ފައުޅުކޮށްފައެވެ.\n"މަލްހާ މަލްހާ.........." މާޒިން ފަހަތުން އަންނަން ފެށުމުން މަލްހާ ބިރުން އަވަދިނުވީ ހަމަ ކިރިޔާއެވެ. އޭނަ އާލިޔާއާއެކު އެސައިންމެންޓެއް ނިންމުމުގެ އިތުރުން ޕޭޖް އަޕްޑޭޓްކުރަން އެހީތެރިވިއެވެ. އެގެއިން ނުކުތްތަނުން މާޒިން އޭނަގެ ފަހަތުން އަންނާން ފެށީއެވެ. އެއީ ރައީސްގެ ދަރިފުޅުކަން މަލްހާއަށްވެސް އެނގުނެވެ. ނޫސްތަކުގެ ފަލަ ސުރުޚީތަކަށް މި ޒުވާނާ ރަސްކަންކުރިއެވެ. ރީތި ހިނިތުންތަކުގައި ނަގާފައިވާ ހިތްގައިމު ފޮޓޯތައް ބަލައިލާހިތުން ނުނިދިގެން އުޅުނު ކުދިންތައް ކޮލެޖުގައި މަދެއް ނޫނެވެ. މާޒިންއަށް އޭނަގެ ނަން އެނގުނު ގޮތެއް ވިސްނައިގަންނާކަށް ނޭގުނެވެ. "މަލް ރުޅިއައިސްފަތަ؟ "\nމަލްހާ ފިޔަވަަޅުތައް އަވަސްކޮށްލިއެވެ. މޮބައިލުން އާލިޔާއަށް ގުޅަންފެށިއެވެ. ކުއްލިއަކަށް މާޒިން ކައިރިއަށް ޖެހިލާފައި ފޯނު އަތުލިއެވެ.\n"އާލިޔާއަކީ ކާކުތަ؟ " މާޒިން ފޯނަށް ބަލާފައި ކަންފަތުގައި ފޯނު ޖެއްސިއެވެ. އެކޮޅުން އިވުނު ރީތި ހިތްގައިމު އަޑުން މާޒިން ހީކުރީ ހަމަ މީރާކަމަށެވެ. މީރާގެ އަޑުހާ ފުރިހަމަ އަޑެކެވެ. ހިތަށް ތަފާތު އަސަރުތަކެއް ކޮށް ގައިން ހީބިހި ހަލުވައިލިއެވެ. ރީތި އަޑެއް އިވުނަސް މީރާ މަތިން ހަނދާންވަނީއެވެ.\n"ހަލޯ........" މާޒިން އިރުކޮޅަކު ހިމޭނުން ހުރުމަށްފަހު ކިޔާލީ ހިތް ހަމަޔަކަށް އަޅުވަމުންނެވެ. "ތިއީ ކާކު؟ " އާލިޔާ ސުވާލުކުރިއެވެ.\n"މަލްހާގެ ލޯބިވެރިޔާ........" މާޒިން ނިކަން ހަމަޖެހިލާފައި ކިޔައިލިއެވެ.\n"މަލް އަތަށް ތި ފޯނު ދީފާނަންތަ؟ " އާލިޔާގެ ހިތަށް ޝައްކުތަކެއް ވަނެވެ.\n"އޯކޭ......" މާޒިން ވިސްނާލާފައި މަލްހާ އަތަށް ފޯނު ދިނުމާއެކު މަލްހާ ރޮއިގަތީއެވެ. ފިނިޑިކަމުގެ އިންތިހާއެވެ. އަނެއްކާ މިއީ އެހެން "މަލްހާ" އެއް ހެއްޔެވެ؟ އޭނަ ދަންނަ މަލްހާއަކީ ޖެހިލުންކުޑަ ބިރުކުޑަ ބަރު އަޑެއް ލިބިފައިވާ އަންހެންކުއްޖެކެވެ. ޔަގީނެވެ. މިއީ އެހެން އަންހެންކުއްޖެކެެވެ. އެކަން ޔަގީންކުރާނީ ކިހިނެއްހެއްޔެވެ؟ ކައިސް އޭނަ މި ޖެއްސީ ވަރުގަދަ މަޅިއެއްގައެވެ.\n"މަށަށް ހީވާން ފަށައިފި މި އުދަގޫކުރެވެނީ އެހެން އަންހެންކުއްޖަކަށްހެން. އެހެންވެއްޖެއްޔާ މާފަށް އެދެން. މޫނު އަޅައިގެން ހުރީމަ ނޭގުނީ...އައި ތޯޓް......" މާޒިން ވާހަކަ ދައްކަ ދައްކާ ހުރެފައި މަގުގެ އަނެއްކޮޅަށް ބަލައިލީ ކޮންމެހެން ކަޅުހެދުމެއްގައި ހުރި އަންހެންކުއްޖަކު ފެންނާނެކަމަކަށް ނޫނެވެ. ނިކަން ހަރުކޮށް ހިނގާފައި އަންނަ އަންހެނަކު ފެނިފައި ލޯ ހަނިކޮށްލައިގެން ބަލަން ހުރެވުނެވެ.\n"މިއީ ކާކު؟ބެޓްމޭންތަ؟ " މާޒިންގެ ސުވާލުން މަލްހާ ބިރުން ހުރެވެސް ހިނި އަންނަގޮތްވިއެވެ. "ސޯ.....މަލްހާގެ ބޮޑީގާޑު ރެސްކިއުއަށް އަންނަނީދޯ ހެހެ." މާޒިން ޖިންސްގެ ޖީބަށް އަތް ޖަހައިލިއިރު މޫނުމަތިން ފެންނަން ހުރީ ހަމަޖެހިފައިވާކަމުގެ ކުލަވަރެވެ. އޭރު އާލިޔާ އަރާ ހަމަވެއްޖެއެވެ.\n"އާލިޔާ...އާލިޔާ...." މަލްހާއަށް އާލިޔާގެ އަތުގައި ހިފަހައްޓާލެވުނީ ބާރަކަށެވެ. "އަލްހަމްދުލިﷲ. ބުނަން ނޭގޭހާ އުފާވެއްޖެ. އަހަންނަށް ހީވަނީ މި ބޭފުޅާއަށް ކޮންމެވެސް ކަހަލަ އޮޅުމެއް އަރައިގެންހެން ފަހަތުން މިއުޅެނީ"\n"އަންހެންކުއްޖަކު އެކަނި ފެންނައިރަށް ކޮންމެވެސް އުދަގުލެއްކޮށް ޖެއްސުމެއްކުރުމަކީ ތިމާ ފިރިހެނަކަށްވާކަމެއް ނޫނޭ. ހެއްދެވިފަރާތަށް ބިރެއް ނުގަނޭތަ؟ ކީއްވެ މިކުއްޖާގެ ފަހަތުން އުދަގޫކުރަމުންދަނީ. މުސްލިމް އުޚުތަކު ފެނުނީމަ އެކުއްޖާއަށް ހިމާޔަތް ދިނުމުގެ ބަދަލުގައި ކޮންފަދަ ދަށުދަރަޖައަކަށް ވެއްޓިގަތީ؟ ތިއީ ރައީސްގެ ދަރިއެއްކަން އަޅުގަނޑުމެންނަށް އެނގޭ. ވީއިރު އުޅުންވެސް ރީތިކޮށް ބަހައްޓާ. ތިމާގެ ގަދަރާ އިއްޒަތް ހިފެހެއްޓޭނީ އޭރުން. ނޫނީ ފުލުހަށް މައްސަލަ ހުށަހަޅާނީ..." އާލިޔާ މަލްހާގެ އަތުގައި ހިފަހައްޓައިގެން ހުރެ ބަރު އަޑަކުން ވާހަކަދެއްކުމުން މާޒިންއަށް ކަމެއް އޮޅުން ފިލައިފިއެވެ. އާލިޔާ ވާހަކަ ދައްކަނީ ގަސްތުގައި އަޑު ބަދަލުކޮށް ފިރިހެން ކޮށްލައިގެންނެވެ. އޭގެ ބޭނުމެއް މާޒިންއަކަށް ނުވިސްނުނެވެ. އަންހެންކުދިންގެ އަޑަކީ އައުރައަކަށް ވުމުން އާލިޔާ އޭނަގެ ކުރިމަތީގައި ރީތިކޮށް ވާހަކަދައްކަން ބޭނުންނުވީކަމެއް ނޭގުނެވެ.\n"ވީއިރު އެދުވަހު ސައިކުން ދަމުން މަޑުކޮށްލާފައި ކައިސްގެ މޫނުމަތީ ޖެހީ ތި ގާލްތަ؟ ބްރޭވް އިނގޭ. އަސްލު އެސައިމެންޓް ގަނޑުން މަށަށް އޮޅުން އެރީ. އޭގައި މަލްހާ އޮތީމަ މަލްހާ ކިޔައިގެން ފަހަތުން އުޅެވުނީ...."\n"މަލް ހިނގާ ދާން...."\nއާލިޔާ މަލްހާއަށް ހިމާޔަތް ދިންތަން ފެނި މާޒިންއަށް މަޖާކަމަކަށްވިއެެވެ. އެދެ އަންހެންކުދިންގެ މިޒާޖުގައި ފަރަގު އެބަހުއްޓެވެ. މަލްހާ ނާޒުކްކަމުގެ އިންތިހާ ގޮތުގައި ސިފަވީއިރު އާލިޔާ ފިރިހެންފާޑު އެބަހުއްޓެވެ. އޭނައަށް އަސްލު އޮޅުނީ ދެކުދިންވެސް މޫނުބުރުގާ އަޅާފައި ތިބުމުންނެވެ. ކޮންމެގޮތެއް ވިޔަސް އާލިޔާގެ ސިފަ ދުށުމުގެ ޝައުގު ހިތުގައި އުފެދިއްޖެއެވެ. ހަށިގަނޑުގެ އެންމެ ތަންކޮޅެއްވެސް ފެންނަނީއެއް ނޫނެވެ. އެވަރުން ފޮރުވެންޖެހޭ ހެއްޔެވެ؟ ދެކުދިން ގޯޅިން ލެނބުމުން ގެއާއި ދިމާލަށް ހިނގައިގަތްއިރުވެސް މާޒިންއަށް ވިސްނެނީ އާލިޔާ ހުންނާނެ ގޮތަކާއިމެދުގައެވެ. ފޮރުވިގެން ހުރީމަ މާ ބޮޑަށް ދެކޭ ހިތްވާންފެށިއެވެ. އެކުއްޖާ ހުންނާނެ ގޮތްތަކުގެ އެކި ތަސައްވަރުތައް ސިކުނޑީގައި ކުރެހެވުނެވެ. ޔަގީނުންވެސް މީރާފަދަ ރީތި އަންހެންކުއްޖަކަށް ނުވާނެއެވެ.\nއަދާ ދެކެ ނަފްރަތު ކުރެވުނު ވަރުން އެހެެން ރޮގެއް ޚިޔާރުކުރަން މިންކާ ގަސްތުކުރިއެވެ. އަދާ އެންމެ ނަފްރަތުކުރާފަދަ އަންހެންކުއްޖަކާ ގުޅުން ބާއްވަންވީއެވެ. އާލިޔާގެ ގެއަށް ދެވަނަފަހަރަށް އޭނަ ދިޔައީ އެ ބޭނުުމުގައެވެ. ހިޖާބު އެޅުމުން އުދާސްވިނަމަވެސް އޭނަ ކެތްކުރިއެވެ. އެގެއަށް ވަނުމާއެކު ކަންފަތުގައި ޖެހުނީ ރީތި އަޑަކުން ގުރުއާން ކިޔަވާ އަޑެވެ. ކޭކެއް ފާޑު މީރު އެއްޗެއް ފިހެވޭފަދަ ވަހެއް ގޭތެރޭގައި ހިފާލާފައެވެ. އާލިޔާގެ އިންތިޒާރުގައި ސިޓިން ރޫމްގައި ހުއްޓާ ފެނުނީ އާލިޔާ ދުވެފައި ނުކުތްތަނެވެ.\n"މިންކާ......ވަރަށް ބޮޑުކަމެއް ދިމާވެގެން މިއުޅެނީ. އަހަންނާއެކު ހިނގާބަލަ............" އާލިޔާ މިންކާގެ އަތުގައި ހިފާ ދަމަމުން ކަހަަަލަ ގޮތަކަށް ދުއްވައިގަތެވެ. "ޓޮއިލެޓަށް ވަދެފައި ނުކުތްއިރު މާމަ ގެއަކު ނެތް. އޮޅިގެންވެސް ދޮރާށި ހުޅުވާފައި ހުރެއްޖެއްޔާ އެގޮތަށް ބޭރަށް ގޮސްދާނެ. މާމަ ނިދާ ހެދުމުގައި ބުރުގާވެސް ނާޅާ ހުރީ................"\nމުސްކުޅިއަކާއިހެދި މިވަރުވާން ޖެހޭހެއްޔެވެ؟ ހިތާހިތުން ކުދި ކިޔަމުންވެސް އާލިޔާއާއެެކު މަގަށް ނުކުތެވެ. މަގުމަތިން ދިމާވި މީހަކު ބުނީ އާލިޔާމެން ސިފަކުރި މީހަކު ޖެހިގެން ހުރި ގޭގެ ދޮރުގައި ޓަކިދީދީފައި މަގުގެ އަނެއް ފަޅީގައި ހުރި ގެއަށް ވަދެއްޖެކަމުގައެވެ. މާމަ ފެނުމުން އާލިޔާގޮސް ބައްދާލިތަން ފެނި މިންކާ ފާޑެއްވިއެވެ. އާލިޔާ ރީއްޗަސް އަދާމެންގެ އެހުންނަ "ޗާމިން" ގޮތްގަނޑެއްނެތެވެ. މުސްކުޅި ޚިޔާލުތަކެވެ. މުސްކުޅި ބުއްދިގޯސްވެ އަޖޫޒުވެފައިވާ މާމައަކާއެކު އުޅެ އުޅެ މިޒާޖަށް އެފަދަ ބަދަލެއް އައީކަންނޭގެއެވެ. މިގެއަށް އާދެވުނުކަމުގެ މޮޔަ ހީވެފައި ހުއްޓާ އަދި މާމަ އޭނަފެނިފައި ދެލޯ ދިއްލިގެން ދިޔުމައެކު އޭނަގެ އަތުގައި ހިފާ ތުންފަތުގައި ޖައްސައިފިއެވެ. މިންކާ ފަކުރުގަތެވެ. ކިތައް ޖަރާސީމު ހަރުލާފައިކަމެއް ނޭގެއެވެ. އަތް ދޮންނަން ދަނޑިވަޅަކަށް އިންތިޒާރުގައި ހުއްޓާ ގެއަށް ވަދެވިއްޖެއެވެ. އާލިޔާ އެހެން ކޮޓަރިއަކަށް މާމަ ލާފައި އޭނައާއި ހަމަޔަށް އައިއިރު އޭނަ ލިބުނު ފުރުސަތުގެ ބޭނުން ހިފާ ސައިބޯނިލައިގެން އަތް ދޮވެލިއެވެ.\n"އާލިޔާ. އަހަރެން ސުވާލެއްކޮށްލަންތަ؟ މޫނު އަޅައިގެން ހުރީމަ އަންކޮމްފޮޓަބްލް އެއް ނޫންތަ؟ "\n"ނުވޭ. އިންފެކްޓް މި ނާާޅާ މަގަށް ނުކުމެއްޖެއްޔާ ހަމަ އިހުސާސްވަނީ ނޭކެޑްކޮށް ހުރެވޭހެން. ހުރިހާ ފިރިހެނުންގެ ނަޒަރު ހުއްޓެން މިންކާ ބޭނުންވާނެތަ؟ ދަހިވެތި ނަޒަރުތައް ހަށިގަނޑަށް ހުއްޓޭކަށް ނޭދެން. މާތްﷲ ގެ ރުހިވޮޑިގަތުން ހޯދަން ކޮންމެ ކަމެއް މިކުރަނީ. ގުރުއާނާއި ސުންނަތަށް އުޅެން ބޭނުންވޭ........." އާލިޔާ ލާފައި ހުރި މަޑުނޫކުލައިގެ ގަޔަށްދޫ ހެދުން ކަކުލާއި ހަމަޔަށް އޮތްއިރު ގޮށްތަކުގައިހުރި ކުލައާއި ގުޅުވަން ކަޅުކުލައިގެ ޓައިޓެކެވެ. މިންކާއަށް އެލޮލަށް ބަލަން އުދަގޫވިއެވެ. އޭނަގެ ހިތް ހަސަދައިން ފުރިގަންނާނެއެވެ.\n"މަށަށް ތީގެއިން ފެނުނީ އެންމެ ފައިދާއެއް، މާމަ ގެއްލުނީމަ އާލިޔާ ހުރިގޮތަށް ހުރެ ނުކުތީ. އެހެޔޮ ނިދިމޫނުގައިވެސް ލާފައި ހުރި ހެދުމުގެ މަތިން މި ވައްޓާލައިގެން ނުކުތީ. މޭކަޕްކުރަން ގަޑި ދެގަޑިއިރު ނުނަގާނެ. އެހެންމީހުން ވިސްނަފާނެ ގޮތަކާމެދު ހާހެއްނުވާނެ. އަހަންނަކަށް ގައިމު ހުރިގޮތަށް ހުރެ މީހަކަށް ފެންނާކަށް ނުކެރޭނެ...." މިންކާވެސް އެއްބަސްވިއެވެ.\n"ތެދަށް ބުނަންޏާ ހަމައެކަނި ދީނީ ނަޒަރުން ވިސްނާފައި މޫނު ބުރުގާއެޅީ....." އާލިޔާ ހިނިތުންވެލިއެވެ.\n"ފިރިއަކު ހޯދާނީ ކިހިނެއް؟ އެހެންމީހަކަށް ނުފެނި..."\n"އަހަރެން ރީތި މީހަކު ބޭނުމެއްނޫން. ދޮންބެމެން ޚިޔާރުކުރާ އަޅުވެރި މީހަކާއި އިންނާނީ......" އާލިޔާގެ ޖަވާބު އިވިފައި މިންކާ ހިނިއައެވެ. ތުނބުޅިލީ ޝޭޚަކާއި ކައިވެނިކޮށްގެން މިކުއްޖާގެ ހަޔާތް މުޅިން އަނދިރިވުންނޫންކަމެއް ވާނެހެއްޔެވެ؟ ހަގީގީ އުފަލަކީ މީރާއާއި އަދާގެ ދިރިއުޅުމެވެ. އެކުދިންނަށް ހުރިހާ ނިއުމަތަކާއެކު ލޯބި މިންވަރުކުރައްވާފައެވެ. އާލިޔާގެ ސިފަ ރީތިވިޔަސް ޚިޔާރުކުރީ ގޯސް ދިރިއުޅުމެއްކަމުގައި މިންކާ ނިންމިއެވެ. ހަގީގަތުގައި އާލިޔާ ދިރިއުޅުން ބައްޓަންކުރަނީ ހެއްދެވިފަރާތުގެ ރުހި ވޮޑިގަތުން ހޯދަންކަމަށް އޭނަގެ ވިސްނުމަކަށް ނައެވެ.\n"ކިހިނެއް ލޯ؟ " މިންކާ ހިންދިރުވައިލިއެވެ.\n"އަލްހަމްދުލިﷲ. ކުރިއަށްވުރެ ލޮލަށް އަލިހެން ހީވޭ....." އާލިޔާގެ ޖުމްލައިން މިންކާގެ ހިތް އުތުވުނެވެ. މިކުއްޖާގެ ލޯ ކޮނެލާފައި ތެއްޔަކަށް އަޅާ ތެޔޮ ހިލާނަމޭ ހިތަށް އެރިއެވެ. ހާދަ ފޫއްސެއް އެބަވެއެވެ. ފޮނިކަމުގެވެސް އިންތިހާއެވެ. ކުރިއަށްވުރެ ލޯ އަލިއޭ ބުނީ ހަމަ ޖެއްސުމަކަށެވެ. މިންކާ މައުޟޫ ބަދަލުކޮށްލަން ކޮންމެވެސް ވަރަކަށް މާމަގެ ޚަބަރު އޮޅުންފިލުވިއެވެ. އަބަހައްދަވުމަކީ ޑިމެންޝިއާގެ ދިވެހި ލަފުޒުހެއްޔޭވެސް އަހައިލިއެވެ.\nބަންގީގެ އަޑު އިވުމާއެކު އާލިޔާ ހިމޭންވިއެވެ. ނިމުމުން ބަންގި ދުޢާ ކިޔުމަށްފަހު މޫނުގައި ފިރުމައިލިއެވެ.\n"އިންސާނުން ދިިރިއުޅުމުގައި ކާމިޔާބު ބޭނުންވޭ. އެކަމަކު އަޒާން އަޑުއިވި ހައްޔަ އަލަލްފަލާހު ކާމިޔާބަށް އަންނާށޭ ގޮވުމުން ބައެއްމީހުން އަޅާނުލާ. ހިނގާ ނަމާދުކުރަން އެއަށްފަހު ސައިބޯނީ. ބަޓަރުކޭކެއް އަޅަން ޖައްސާފައި ހުރީ......." އާލިޔާ ނަމާދަށް ދައުވަތު ދިނުމުން ބަހަނާއެއް ފެނޭތޯ މިންކާ ވިސްނިއެވެ. އެންމެފަހުން ހަނދާންވިއެވެ. ދޮގުހަދާފައި ބުނީ ނަމާދު ޗުއްޓީ ދުވަސްކޮޅުކަމުގައެވެ. އާލިޔާ ނަމާދުކޮށްފައި ޒިކުރު ތަސްބީހަ ކިޔަން އިންއިރު މިންކާ އިނީ އާލިޔާ ބުނި އެއްޗަކާއިމެދު ވިސްނާށެވެ. މީރާއާއި އަދާ ނަމާދުނުކުރިޔަސް އެމީހުންނަށް ނުލިބެނީ ކޮން ނިއުމަތެއްހެއްޔެވެ؟ ނުލިބެނީ ކޮން ކާމިޔާބެއްހެއްޔެވެ؟ އޭނަގެ ކޮއްކޮގެ އުމުރު ނިކަން ކުރެވެ. އެކަމަކު ދުނިޔެއިން ނުލިބޭ އުފަލެއް ނެތެވެ. އެ ވާހަކަ އަދި އޭނަ އާލިޔާއާއި ހިއްސާކުރާނެއެވެ. މިންކާ ވިސްނީ އޭނައަށް ދަސްވެފައި ހުރިގޮތަށް ދުނިޔެއާއިމެދުގައެވެ. އާޚިރަތް ދުވަސް މުހިއްމެއްނުވީއެވެ. ހެއްދެވިފަރާތުގެ ހަޟުރަތަށް ހުސް އަތާ ދިޔުމުން ކުރިމަތިލާން ޖެހޭނެކަންތައް އަދި ސިކުނޑިއަށް ނުގެނެވުނީއެވެ.\nމި ޝޭހާ ބުނާ އެއްޗެއް ދިމާނުވޭ ނޫންހެއްޔެވެ؟\nއާލިޔާއާއިއެކު މިންކާ އެގޭގެ ކާބަޔަށް ދިޔައެވެ. ހަތަރު ގޮނޑީގެ މޭޒެކެވެ. އެއްފަރާތުގަައި ފްރިޖެކެވެ. އާލިޔާ ކޭކު ހޫނުކޮށް އޮތްވާ ފޮތިކޮށްލާފައި މިންކާއަށް ކޮފީއެއް ހަދައިދިނެވެ. ދެން ހުރީ ބަޖިޔާއެވެ.\n"ހަވީރު ސަޔަށް ދެ ބާވަތެއް ހަަދައިލަނީ...." އާލިޔާވެސް ކިރުސައިތަށްޓެއް ހަދާލައިގެން ކުރިމަތީގައި ހުރި ގޮނޑީގައި އިށީނެވެ. ކުޅި ބަޖިޔާ އެއް ކާލާފައި ޗޫސްދަމައިލިގޮތަށް ތުންފަތަށް ވެެރިވި ރަތްކުލަ މިންކާއަށް ފެނުނެވެ. އިންސާނުން ވެމްޕަޔަރުންގެ ލޮލަށް ނުބަލަން މަަސައްތަކް ކުރާ އުސޫލުން އޭނައަށްވެސް އާލިއާގެ ލޮލަށް ބަލަން ބިރުގަނެއެވެ. ނަމަވެސް ސަބަބު ތަފާތެވެ. އެލޮލާއި ހަސަދަވެރިވެވޭ ވަރުންނެވެ.\n"އާއްމުކޮށް ކައި އުޅެނީ މަދުން. އެކަަަަމަކު އާލިއާ ދިނީމަ ކާންޖެހޭނެތާ...." މިންކާ ރަހަ ބަލާލާފައި ތުންފަތުގައި ދޫޫ ހާކާލަމުން އިނގިލިން އިޝާރާތްކުރީ ވަރަށް މީރުކަން އަންގާށެވެ. މިގޭގައި ވަރަށް ހަމަޖެހިލައިގެން ކައިގެން އެބަ އިނދެވެއެވެ. ކޮންމެހެން މާ ރީތިވެ މޭކަޕްކޮށްގެން ނޫނަސް އާލިއާ ގެ ހިތުގައި އޭނައަށްޓަކާ ރުހުން އެބައޮތްކަން އެކުއްޖާ އުޅޭގޮތުން ދެނެގަނެވުނެވެ.\n"މީނައަށް އަހަރެންގެ މުއްސަދިކަން އެނގުނީމަ ފައިސާގެ ބޭނުމުގައި އަހަންނަށް ސިމްޕަތީވެގެން އޯވާވެގެން މެހުމާންދާރީ އަދާކުރަނީކީ ނޫންބާ. ނިކަމެތި ކުދިން އަބަދުވެސް އެޑްވާންޓޭޖް ނަގަން ބޭނުންވާނެ. އެހެންނޫންނަަމަ މަށާއި ހެދި އެހެން ބަޔަކު އުޅެނީއެއްވެސް ނޫން......" އާލިއާއާއިމެދު ހިތް ސާފުވެލިއިރަށް ޝައިތާނާ އެހެންގޮތަކަށް ސިކުނޑިއަށް ވަސްވާސްދިނެވެ.\n"ސޯ މިންކާ. އަހަރެމެން ސައިބޯން ތިއްބަސް އެ މައުޟޫއަށް ވާހަކަދެއްކިދާނެ. ސައިކޭޓްރިސްޓްގެ ސެޝަންތަކުންވެސް ހިތަށް މާ ބޮޑު ހަމަޖެހުމެއް ނުލިބޭކަމުގައި މިންކާ ތިބުނަނީ. ގުރުއާނުގައި މާތްﷲ ވަހީ ކުރައްވާފައިވާ ރީތި އާޔަތް ކިޔައިލުމުންވެސް ހިތަށް ފިނިކަމެއް ލިބޭނެ...ތިމާ ހެއްދެވި ފަރާތާއި އޮތް ގުޅުން ރަގަޅުކުރަން އެންމެ ފުރަތަމަ ސްޓެޕްއަކީ ނަމާދުކުރުން. ނަމާދުކުރުމުން ފިކުރުތަކާ ދުރުހެލިވެވޭނެ. އަބަދު ނަމާދުކުރާ މީހާވެސް ފަހަރެއްގައި ޚުޝޫއަތްތެރިކަމާއިއެކު ނުކުރެވި ހިގައިދާނެ. އެހެންވެ އަގީދާ ވަރުގަދަ ކުރަންވީ. އަޅުގަނޑުވެސް ކުރީކޮޅު ލެކްޗާސްތައް ބަލަންފެށީ އެކަމަކު ހަމައެކަނި އެ ބަލައިގެން އިންސަޕަޔާވެގެން ހުއްޓަސް އެ ޕްރެކްޓިސް ނުކުރަންޏާ ފެއިތް ހަމަ ދަށްވެދާނެ.........."އާލިއާ ދެއްކި ވާހަކަތައް މިންކާއަށް ފަހުމެއްނުވިއެވެ. އޭނަ އެވާހަކަ ގަބޫޅުކުރަން ތައްޔާރެއްނޫނެވެ. ޑިޕްރެޝަންއަށް ނަމާދަކީ ފަރުވާއެއް ހެއްޔެވެ؟ ނަމާދުކުރާ ސޯލިހު ކުދިންވެސް ޑިޕްރެޝަން މިކިޔާ ނަފްސާނީ ބަލީގެ ޝިކާރައަށް ވެއެވެ.\nއާލިޔާ ކޭކު ކޮޅު ސަޔާއި ޖަހައިގެން ކެއުމުން މިންކާއަށް ހެވިއްޖެއެވެ.\n"ހާދަ ތަފާތުކުއްޖެކޭ. ހެހެ. އަހަރެން ނުދެކެން އަދި އެހެން ކުއްޖަކު ކޭކު ސަޔާ ޖަހައިގެން ކާތަނެއް....."\n"ޓްރައިކޮށްބަލަ. ހާދަ މީރޭ......" އާލިޔާ ހިނިތުންވެލުމުން ވަކިން މޫނުމަތި ރީތިވިއެވެ. "ލައިކް އެން އެންޖެލް" މިންކާގެ ހިތަށް ތަދުވިއެވެ. އާލިއާ ކިޔާވަރުން އެގޮތަށް އެތިކޮޅެއް ކާލަފައި މިންކާއަށްވެސް މީރުވިއެވެ. އާލިއާގައި ޖާދޫއެއް ހުންނަނީހެއްޔެވެ؟ މިކުއްޖާ ކޫސަނި ކަމަކުކިޔަސް އެކަމެއް އޭނައަށް އެބަކުރެވެއެވެ. ފަހަރެއްގައި އަދާއަށްވުރެ މިކުއްޖާއާ އެކީ ވަގުތު ހޭދަކުރަން ފަސޭހަވެދާނެއެވެ. އެކަމަކު ދީނީ ދަރުސް ފެށީމަ ބޮލަށް ތުރާ ވެއެވެ. އެހެންވެ މިއަދު އޭނަ އެދުނީ އިހަށް ދީނީ ވާހަކަ ނުދައްކާ އޭނައަށް ވަގުތުކޮޅެއް ހުސްކޮށްލަދިނުމަށެވެ. މިހެން ސައިބޮއި އެކީ ގަ އަނގަ ތަޅާލަން އިނދެވުނަސް ހިތްހަމަޖެހުމެއް ލިބިދާނެއެވެ.\nސުކައިނާގެ އަތުގައިވަ ޒަޚަމްތައް ވަރަށް ބޮޑަށް ފަސޭހަވިއެވެ. އެކަަމަކު ކޮންމެވެސް ވަރަކަށް ލަކުނު ހުރުމުން ސުކައިނާގެ ހިތުގައި ޝަކުވާ އުފެދުނެވެ. އެންމެ ލަފެއް ކޫރުމެއްނެތް ހަށިގަނޑުގައި ލަކުނެއް ހުރީމަ މާޔޫސްވާގޮތްވިއެވެ. އެންމެ ބިއްސެއް ހުއްޓަސް ސުކައިނާ ގަންނަނީ އަމަށަކު ބިރެއްނޫނެވެ. ރައީސް މައިމޫން ބުނުއްވީ ލޭޒަރުން ނަމަވެސް ރަގަޅުކުރާނީކަމުގައެވެ.\nއަދާގެ ބިއުޓީ ސެލޫންގެ ހުރިހާ ތައްޔާރީތަށް ވުމަށްފަހު އޭނަ ގަސްތުކުރީ ފަސްޓްލޭޑީ ސުކައިނާ ލައްވާ އެތަން ހުޅުވުމަށެވެ. އަދާ އެގޭގެ ބެލް ޖަހައިލުމުން ދޮރު ހުޅުވީ އަރްސަންއެވެ. މަންމައާއި ބައްޕަ އަދި ބޭބެއާއި ކޮއްކޮމެން ތިއްބަސް އޭނަ އަދާގެ ގައިގާ ބައްދާލިއެވެ. މަޑުމަޑުން ތައުރީފުކޮށްލިއެވެ. އަދާގެ މޫނަށް ފިޔާތޮށިކުލަވެރިވިއެވެ. އެހެން އެންމެންވެސް އަދާއަށް ބަލައިލީ ލޯބިން ފުރިގެންވާ ނަޒަރަކުންނެވެ. މައިމޫންގެ ދެމަފިރިން އަމިއްލަ ދަރިއެއްކަމުގައި ދެކޭއިރު އެހެން ޒުވާނުން ފަހަރި ކަމުގައި ބަލައިގެންފިއެވެ. އެކި ވާހަކަތައް ދައްކަމުންގޮސް އަދާ ސެލޫން ހުޅުވާ ވާހަކަ ފެށިއެވެ.\n"އަޅުގަނޑު ބޭނުމީ ފަސްޓްލޭޑީ އެތަން ހުޅުވުން. އޭރުން ލިބޭ ޝަރަފަކަށްވާނީ..." އަދާ ބުނެލިއެވެ.\n"ތި ގޯސްވީ. ޕްރެޒިޑެންޓް ހުޅުވާލީމަ މާ ފަޚުރުވެރިވެވޭނެއްނު. އެކަމަކު ޖެންޑާ ޑިސްކްރިމިނޭޝަން............" މައިމޫން ސަމާސާގެ ރާގަކަށް ބުނުއްވިއެވެ. އެެހެން އެންމެން ހޭންފެށިއެވެ. އެކި ވާހަކަ ދައްކަމުންގޮސް އަރްސަން ކުޑައިރު ކުރާ މޮޔަކަންތައްތަކުގެ ވާހަކަ ސުކައިނާފެށިއެވެ.\n"ހޫމް އެހެން ބުނީމަ ހަދާންވީ. ސޭމް ކުޑައިރުވެސް އަމިއްލަ އެއްޗެއް ނޫނީ ބޭނުން ނުކުރާ އުސޫލެއް ހުރޭ. އެގޮތަށް އަމިއްލަ ފާޚާނާ ވަރަށް ސްޕެޝަލްވާނެ. އެހެން ތަނަކަށް ވަނުން ހަމަ މުޅިން މަނާ. އެއްފަހަރު ފެމިލީ އެއްކޮށް ދިޔައީ މޯލްއަކަށް. މޯލް ތެރޭ ހުއްާޓާ މިއޮތް ކޫލް ބޭބީ ވަރަށް ހާސްވެ އަވަސް އަރުވާލާފައި ބުނެފި ޑެޑީ ޑެޑީ. ނީޑް ޓު ޕީ ޕި އޭ....ބުނެގެން ޓޮއިލެޓަކަށް ގެންދިޔައީ. ސާފުކަމުން އޮފްއަރާ. އާ ތަނެއްފަދަ ތަނެއް. ފައި ޖައްސާނުލި..ގަދަކަމުންވެސް އެކަން ނުކުރެވިގެން ގޮވައިގެން ނުކުތީ. ކާރާއި ހަމަޔަށް ދެވުނުއިރު ސޯޓުކޮޅުން ވާރޭ ވެހެން ފެށީ....." މައިމޫން ބުނުއްވިއެވެ. އަރްސަންގެ މޫނު ރަތްވިއެވެ. ދެއަތުން މޫނުގައި އަތް އެޅިއިރު އެހެން އެންމެން ބާރަށް ހޭންފެށިއެވެ.


تَدْوِيْنُ السُّنَّةِ النَّبَوِيَّةِ5– DhiSalafiyyah\nتَدْوِيْنُ السُّنَّةِ النَّبَوِيَّةِ 5\n14/03/2014 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nއަޅުގަނޑު މިފޮތް ފަށާފައިވާނީ تَمْهِيْد އަކުންނެވެ. އޭގައިވާނީ تدوين السنة ގެ މާނަ ބަޔާންކޮށްދީފައެވެ.\nދެން އެއަށްފަހު ފުރަތަމަ ބާބުގައި އިސްލާމްދީނުގައި ސުންނަތަށް ދެވިފައިވާ ޤަދަރުވާނީ ބަޔާންކޮށްދީފައެވެ. އަދި ސަލަފުންގެ ބޭކަލުން ސުންނަތަށް ދެއްވާފައިވާ އަހައްމިއްޔަތުވެސް މެއެވެ.\nއޭގައި ތިން ފަޞްލެއް ހިމެނިފައިވާނެއެވެ:\nފުރަތަމަ ފަޞްލު: ﷲގެ ފޮތުގައިވާ ޙުކުމާއި އަދި ﷲގެ ރަސޫލާގެ ޙުކުމް ހަމަހަމަކުރުން ވާރިދުވެފައިވާގޮތް ބަޔާންކޮށްދީފައިވާނެއެވެ. އަދި އެކަމުގައި ކީރިތި ޤުރުއާނާއި ސުންނަތާއި ސަލަފުންގެ ބަސްފުޅުތައް ޛިކުރުކޮށްފައިވާނެއެވެ.\nދެވަނަ ފަޞްލު: ސަލަފުންގެ ބޭކަލުން ސުންނަތަށް ދެއްވާފައިވާ އަހައްމިއްޔަތުވާނީ ބަޔާންކޮށްފައެވެ. އަދި އެއާ ގުޅޭ ތިން ބައެއް އިތުރުކޮށްފައިވާނެއެވެ؛ އެއީ:\nފުރަތަމައީ: ޞަޙާބީ ބޭކަލުން ސުންނަތަށް ދެއްވާފައިވާ އަހައްމިއްޔަތު\nދެވަނައީ: ތާބިޢީ ބޭކަލުންނާއި އެއަށްފަހު ވަޑައިގަތް ބޭކަލުން ސުންނަތަށް ދެއްވާފައިވާ ޤަދަރު\nތިންވަނައީ: ޙަދީޘް ހޯދުމުގައި ދަތުރުކުރެއްވުން\nތިންވަނަ ފަޞްލު: ފަހެ ހަވާނަފްސަށް ތަބާވާ މީހުންނާއި އެކި ފިރުޤާތަކަށް ނިސްބަތްވާ މީހުން، ސުންނަތުން ޙުއްޖަތްނެގުމާ ބެހޭގޮތުން ދައްކާފައިވާ ވާހަކަތަކާ މެދު އަޅުގަނޑުވާނީ އަލިއަޅުވާލާފައިވާނެއެވެ. އަދި ތިން ބަޔަކަށް އެ ފަޞްލުވާނީ ބަހާލާފައެވެ:\nފުރަތަމައީ: އެކުއެކީގައި ސުންނަތް ޤަބޫލުނުކުރާ މީހުން\nދެވަނައީ: އާޙާދު ޚަބަރު އިންކާރު ކުރާމީހުން\nތިންވަނައީ: ނައްޞަށްވުރެ އިތުރުވެފައިވާ ބައި ޤަބޫލުނުކުރާ މީހުން\nދެވަނަ ބާބުގައި އަޅުގަނޑު ވާނީ ފުރަތަމަ ޤަރުނާއި ދެވަނަ ޤަރުނުގައި ސުންނަތް ލިޔެ ރައްކާތެރިކުރެވުނު ގޮތާމެދު ވާހަކަދައްކާފައެވެ. އަދި ދެ ބަޔަކަށް އެ ފަޞްލުވާނީ ބަހާފައެވެ:\nއެއްވަނަ ބައި: ހިޖްރީ ފުރަތަމަ ޤަރުނުގައި ލިޔެރައްކާތެރި ކުރެވުނު ގޮތް : ސުންނަތް ލިޔެރައްކާކުރުމުގެ ފުރަތަމަ ފެށިފައިވަނީ ނަބިއްޔާ صلى الله عليه وسلم ގެ ޒަނާމުގައިކަން ޘާބިތުވާ ދަލީލުތަކާއި ބުރުހާނުތައް އަޅުގަނޑުވަނީ ބަޔާންކޮށްދީފައެވެ. އަދި އެއަށްފަހު ޞަޙާބީ ބޭކަލުންނާއި ތާބިޢީ ބޭކަލުންގެ އެކި ޢުމުރުފުރައިގެ ބޭކަލުން މިޤަރުނުގައި ސުންނަތް ލިޔެ ރައްކާކުރެއްވުމަށް ކުރައްވާފައިވާ މިންނަތް މަސައްކަތްޕުޅުތައް ޛިކުރުކޮށްފައިވާނެއެވެ.\nދެވަނަ ބައި: ހިޖްރީ ދެވަނަ ޤަރުނުގައި ލިޔެރައްކާތެރި ކުރެވުނު ގޮތް : މި ފަޞްލުގައި އިޝާރާތްކޮށްފައިވާނީ މި ޤަރުނުގައި ޙަދީޘް ލިޔެރައްކާތެރި ކުރެވުނު ގޮތް ތަރައްޤީވެގެން އައިގޮތެވެ. އަދި މި ދުވަސްވަރު އުޅުއްވި ފޮތްތައް ލިޔުއްވި ބޭފުޅުންގެ ތެރެއިން އެންމެ މަޝްހޫރު ބޭކަލުންގެ ލިސްޓެއް އަޅުގަނޑުވާނީ ޛިކުރުކޮށްފައެވެ. އަދި ވަރަށް ކުރުގޮތަކަށް މިޤަރުނުގައި ލިޔެވިފައިވާ ލިޔުންތަކުގެ މިޘާލެއްގެ ދިރާސާވާނީ ހަށަހަޅާދީފައެވެ. އެ މިޘާލަކީ އިމާމު މާލިކު ލިޔުއްވި މުވައްޠާއެވެ.\nއަދި ތިންވަނަ ބަޔާ މެދު ދަންނައެވެ. އެ ބާބު ޚާއްޞަކޮސްފައިވާނީ ހިޖުރައިން ތިންވަނަ ޤަރުނާ ބެހޭގޮތުންނެވެ. އެދުވަސްވަރަކީ އިސްލާމީ ޢިލްމުތައް ލިޔެ ރައްކާކުރެވުނު އެންމެ އުޖާލާކަން ބޮޑު ދުވަސްވަރެވެ. އަދި ޚާއްޞަ ގޮތެއްގައި ނަބަވީ ސުންނަތާ ގުޅުންހުރި ޢިލްމުތަކެވެ.\nއެބާބު ވާނީ ދެފަޞްލަށް ބަހާފައެވެ. އަދި ފެށުމުގެ ގޮތުން، މިޤަރުނުގެ ޢިލްމުވެރިން ކުރައްވާފައިވާ ބުރަމަސައްކަތާ ބެހޭގޮތުން ޚުލާޞާގޮތަކަށް އަލިއަޅުވާލާފައިވާނެއެވެ. އެއީ ޙަދީޘް ލިޔެރައްކާތެރި ކުރެވުނު ގޮތް ތަރައްޤީވެގެން އައިގޮތާއި އަދި ފޮތް ލިޔުއްވުމުގައި އެބޭފުޅުން ގެނެސްފައިވާ އާ ކުރިއެރުންތަކެވެ. އަދި ފޮތް ލިޔުމުގެ ދާއިރާތައް ފުޅާކުރެއްވި ކުރެއްވުމެވެ.\nފުރަތަމަ ފަޞްލު: އެ ފަޞްލަށްވާނީ ދެބަޔަކަށް ބަހާލައިގެން المَسَانِيْد(މުސްނަދުތަކާ) ބެހޭ ގޮތުން ވާހަކަ ދައްކާފައެވެ:\nފުރަތަމައީ: المَسَانِيْد ގެ ތަޢުރީފާއި އަދި އެ ލިޔެފައިވާ ގޮތާއި އެންމެ މުހިންމު مُسْنَد ތަކުގެ ވާހަކަ\nދެވަނައީ: އިމާމު އަޙްމަދު – رحمه الله – ގެ މުސްނަދާ ބެހޭގޮތުންވާ ކުރު ދިރާސާއެއް\nދެވަނަ ފަޞްލު: މަޝްހޫރު ކުތުބުއްސިއްތާގެ ފޮތްތަކުގެ ތެރެއިން ކޮންމެ ފޮތަކާ ބެހޭގޮތުން ވަރަށް ކުރު ދިރާސާއެއް ހިމަނާފައިވާނެއެވެ. މިދިރާސާ ކުރުކޮށް ލިޔެފައިވާނީ ދެ ސަބަބަކާ ހުރެއެވެ:\nފުރަތަމައީ: އެފޮތްތަކަކީ އެންމެންވެސް ދަންނަ މަޝްހޫރު ފޮތްތަކަކަށްވުމުންނެވެ. އަދި އެހާރާއި މިހާރުގެ އެތައް ދިރާސާތަކެއް އެފޮތްތަކާމެދު ލިޔެވިފައިވެއެވެ. \nދެވަނައީ: ހަމަކަށަވަރުން [އަލްޖާމިޢާ އަލްއިސްލާމިއްޔާގައި] ކުއްލިއްޔާ މަރުޙަލާ ކިޔަވާކުދިން ހަތަރުއަހަރުގެ މުއްދަތެއްގެ ތެރޭގައި މިފޮތްތަކާމެދު ކިޔަވާނެއެވެ. އަދި އެފޮތްތަކުން ބައެއް މިޘާލުތައް ނަގައިގެން އަދި ކޮންމެ ފޮތެއްގެ މުއައްލިފާއި އަދި ފޮތާމެދު ކިޔަވާނެއެވެ.\nހަތަރުވަނަ ބާބު އާ މެދު ދަންނައެވެ. ފަހެ އެބާބުގައި އަޅުގަނޑުގެ ޛިކުރުކޮށްފައިވާނީ ހަތަރުވަނަ އަދި ފަސްވަނަ ޤަރުނުގައި ސުންނަތް ލިޔެ ރައްކާކުރެވުނު ގޮތާ ބެހޭގޮތުންނެވެ. އެއީ ދެ ފަޞްލަކަށް ބަހާލައިގެންނެވެ:\nފުރަތަމައީ: ހަތަރުވަނަ ޤަރުނުގައި ޙަދީޘް ލިޔެ ރައްކާކުރެވުނު ގޮތް. މި ފަޞްލުވާނީ ދެބަޔަކަށް ބަހާފައެވެ:\nފުރަތަމަ ބައި: މިޤަރުނުގައި ލިޔެ ރައްކާކުރެވުނު ސުންނަތުގެ ބައެއް ފޮތްތަކުގެ ތަޢާރަފެކެވެ. އެއީ ހަތް ފޮތެކެވެ:\n1 އިބްނު ޚުޒައިމާގެ ޞަޙީޙް\n2 އިބްނު ޙިއްބާންގެ ޞަޙީޙް\n3 ޙާކިމްގެ މުސްތަދްރަކު\n4 ޠަޙާވީގެ ޝަރްޙު މުޝްކިލުލް އާޘާރު\n5 ޠަބަރާނީގެ އަލްމުޢްޖަމުލް ކަބީރު\n6 ދާރުޤުތުނީގެ ސުނަން\n7 ބައިހަޤީގެ އައްސުނަނަނުލް ކުބްރާ\nދެވަނަ ބައި: المُسْتَخْرَجَات ގެ ފޮތްތައް\nދެވަނަ ފަޞްލު: ފަސްވަނަ ޤަރުނުގައި ސުންނަތް ލިޔެ ރައްކާކުރެވުނު ގޮތަށް މިފަޞްލު ޚާއްޞަކޮށްފައިވާނެއެވެ.\nމި ފަޞްލުގައިވަނީ ދެމައުޟޫޢުއެކެވެ.\nފުރަތަމަ މައުޟޫޢު: ކުތުބުއްސިއްތާ ނުވަތަ އޭގެ ތެރެއިން ބައެއްފޮތްތައް ޖަމާކޮށް ލިޔެވިފައިވާ އެންމެ މުހިންމު ފޮތްތައް.\nދެވަނަ މައުޟޫޢު: ތިން ފޮތެއްގެ ކުރު ތަޢާރަފެއް، އެއީ:\n1 ބަޣަވީގެ ޝަރްޙުއް ސުންނާ\n2 ބަޣަވީގެ މަޞާބީޙުއް ސުންނާ\n3 އިބްނުލް އަޘީރުގެ ޖާމިޢުލް އުޞޫލް\nއަދި ފަސްވަނަ ބާބު ގައި ވާހަކަދައްކާފައިވާނީ: ހިޖުރައިން ފަސްވަނަ ޤަރުނަށްފަހު ސުންނަތް ލިޔެ ރައްކާކުރުން ޖަހާފައިވާ މިސްރާބާ ބެހޭގޮތުންނެވެ.\nއެ ބާބު ވާނީ ދެ ފަޞްލަކަށް ބަހާލާފައެވެ. އަދި އެ ދެ ފަޞްލު ފަށާފައިވާނީ ހިޖުރައިން ފަސްވަނަ ޤަރުނުން ފެށިގެން ނުވަވަނަ ޤަރުނާ ހަމައަށް އިސްލާމީ އުންމަތުގެ ޙާލަތު ބަޔާންކޮށްދޭ ފަދަ ތަމްހީދަކުންނެވެ. އެއީ ދެބަޔަކަށް ބާހަލައިގެންނެވެ:\nފުރަތަމައީ: ޢާންމު ގޮތެއްގައި މުސްލިމުންނަށް އަދި ޚާއްޞަގޮތެއްގައި އަހްލުއްސުންނާގެ މީހުނަށް ދިމާވެފައިހުރި ފިތުނަތަކާއި އިމްތިޙާނުތަކުގެ ވާހަކަ.\nދެވަނައީ: މިފިތުނަތަކާ ދެކޮޅަށް ޢިލްމުވެރިން ކުރައްވާފައިވާ މަސައްކަތްޕުޅުތައް ބަޔާންކޮށްދިނުމާއި އަދި އަހްލުއްސުންނާގެ މަސައްކަތްތައް ފާޅުކޮށްދިނުން. އަދި ﷲ ތަޢާލާގެ ރަޙްމަތަށްފަހު، މުސްލިމުން އެވަޅުގަނޑުން ސަލާމަތްކޮށްދިން ބަޔަކީ އެއީ ކަން ހާމަކޮށްދިނުން. އެއީ ބިދުޢަތަކާއި ޚުރާފާތުތަކާއި އަދި އެންމެހާ މަގުފުރެދުންތަކަށް ރައްދު ދިނުމުގެ ޒަރީޢާއިން.\nފުރަތަމަ ފަޞްލު އާ މެދު ދަންނައެވެ: މި ފަޞްލުގައި ހިމަނާފައިވާނީ ކަނޑައެޅިފައިވާ ޚާއްޞަ މައުޟޫޢުތަކަކަށް ލިޔެފައިވާ ފޮތްތަކެވެ. މިޘާލަކަށް:\n1 الموضوعات ގެ ފޮތްތައް\n2 الأحكام ގެ ފޮތްތައް\n3 الغريب ގެ ފޮތްތައް\n4 الترغيب والترهيب ގެ ފޮތްތައް\nދެވަނަ ފަޞްލު: ޢާންމު ގޮތެއްގައި އަދި ޝާމިލު މައުޟޫޢު ތަކެއްގައި ލިޔެފައިވާ ފޮތްތައް. މިޘާލަކަށް: الأطراف، التخريج، الزوائد، المجاميع އަދި އެފަދަ އެހެނިހެން ފޮތްތައް.


Visa akaai nulai india ah dhen dhathuru kureveyne\nރައީސް ސޯލިހު އިންޑިއާގެ ބޮޑުވަޒީރު ނަރެންދްރަ މޯދީ އާއެކު--\nވިސާ އާއި ނުލައި ދިވެހިންނަށް އިންޑިއާއަށް ދަތުރުކުރެވޭނެ\n10 އޮކްޓޯބަރ 2021 - 16:10:51\nބޭސްފަރުވާ އަށާއި އެހެނިހެން ބޭނުންތަކަށް ވިސާ އާއި ނުލައި ދިވެހިންނަށް އަވަށްޓެރި އިންޑިއާއަށް ދަތުރުކުރެވޭނެ ގޮތަށް ބަދަލު ގެނެސްފި އެވެ.\nއިންޑިއަން ހައިކޮމިޝަނުން ނެރުނު ބަޔާނެއްގައި ބުނެފައިވަނީ މި މަހުގެ 15 ވަނަ ދުވަހުން ފެށިގެން ވިސާ ނަގަން ނުޖެހޭނެ ކަމަށާއި، ބޭސްފަރުގެ ކަންކަމާއި ވިޔަފާރި ބޭނުންތަކުގައި3މަސް ދުވަހު ވިސާ އާއި ނުލައި އުޅެވޭނެކަމަށެވެ.\nކޮވިޑާއި ގުޅިގެން އެޅި ހަރުކަށި ފިޔަޅެއްގެ ގޮތުގައި އޮތް އޮތުން ނިމުމަކަށް ގެނެސް އެންމެ ފުރަތަމަ ވިސާ އާއި ނުލައި ދަތުރު ކުރެވޭ ގައުމަކަށް ރާއްޖެ ވެގެން ދިއުމަކީ ލިބޭ ވަރަށް ބޮޑު އުފަލެއް ކަމުގައެވެ. ބަޔާނުގައި ވެއެވެ.\nކޮވިޑާއި ގުޅިގެން ބޭރު ޤައުމުތަކަށް އިންޑިއާ ބަންދު ކުރީ މިދިޔަ އަހަރުގެ މާރިޗް މަހުން ފެށިގެންނެވެ.\nރާއްޖެއިން އިންޑިއާއަށް ވިސާ އަކާނުލައި ދަތުރު ކުރެވޭނެ ގޮތަށް 2018ވަނަ އަހަރު ހަދާފައިވާ އެއްބަސްވުން އަލުން ދަމަހައްޓަން އެ ޤައުމުން ނިންމުމާ ގުޅިގެން، ރާއްޖޭގެ ފޮރިން މިނިސްޓަރ ޢަބްދުﷲ ޝާހިދު ވަނީ އުފާފާޅުކުރައްވައިފައެވެ.\nރާއްޖެއިން އިންޑިއާ އަށް ވިސާއަކާއި ނުލައި ދަތުރު ކުރެވޭނެ ގޮތަށް އެގްރިމެންޓް ކުރެވުނީ 2018 ވަނަ އަހަރުގައެވެ.


IS aa gulhunu UK anhen kujjaage rayyithukan athulanee\nޝަމީމާ ބޭގަމް އައިއެސް އާ ގުޅެން ސީރިއާއަށް ގޮސްފައިވަނީ 2015 ވަނަ އަހަރު އުމުރުން އެންމެ 15 އަހަރުގަ އެވެ. -- ފޮޓޯ: ޕީއޭ\nލަންޑަން (ފެބްރުއަރީ 20) - ދީނީ ހަރުކަށި ހިޔާލުގެ ހަނގުރާމަވެރި ޖަމާއަތެއް ކަމުގައިވާ އިސްލާމިކް ސްޓޭޓް (އައިއެސް) އާ ގުޅެން ސީރިއާ ދިޔަ އިނގިރޭސި ވިލާތުގެ ޒުވާން އަންހެން ކުއްޖާގެ ރައްޔިތުކަން އަތުލަން އެ ގައުމުން ނިންމައިފި އެވެ.\nބަންގްލަދޭޝް ދަރިކޮޅުގެ ޝަމީމާ ބޭގަމް، 19 އައިއެސް އާ ގުޅުމަށް ޔޫކޭ ދޫކޮށް ސިރިއާއަށް ގޮސްފައިވަނީ 2015 ވަނަ އަހަރެވެ. ނަމަވެސް، ސީރިއާގެ ރެފިއުޖީ ކޭމްޕެއްގައި އުޅެނިކޮށް މިދިޔަ ހަފުތާގައި ފެނުނު ޝަމީމާ އެނބުރި ޔޫކޭއަށް އަންނަން ބޭނުންވާ ކަމަށް ވަނީ ބުނެފަ އެވެ. އައިއެސް ހަނގުރަމާވެރިއަކާއި ކައިވެނި ކޮށްގެން އުޅެނިކޮށް ބަލިވެއިން ޝަމީމާ ވަނީ، މިދިޔަ ހަފުތާ ބަންދުގެ ތެރޭގައި ފިރިހެން ކުއްޖެއް ވިހައިފަ އެވެ. އަދި އޭނާ ބޭނުންވަނީ ދަރިފުޅު ގޮވައިގެން އެނބުރި ޔޫކޭއަށް އައިސް އާދައިގެ ދިރިއުޅުމެއް އުޅެން ކަމަށް ވަނީ ބުނެފަ އެވެ.\nނަމަވެސް، އިނގިރޭސި ސަރުކާރުން ވަނީ ޝަމީމާގެ ރައްޔިތުކަން އަތުލަން ނިންމައިފަ އެވެ. އިނގިރޭސި ގާނޫނުތައް ބުނާ ގޮތުން، އެހެން ރައްޔިތުންގެ ލާބައާއި މަންފާއަށްޓަކައި، އެހެން ގައުމެއްގެ ރައްޔިތުކަން ލިބެން އޮތް މީހެއްގެ ރައްޔިތުކަން އަތުލެވިދާނެ ކަމަށެވެ. ޝަމީމާ ސީރިއާއަށް އެތެރެވެފައިވަނީ އޭނާގެ އެއްބަނޑު އެއްބަފާ އެހެން ކުއްޖެއްގެ ޕާސްޕޯޓުގަ އެވެ. ނަމަވެސް، އޭނާ ސީރިއާ ބޯޑަރު ހުރަސް ކުރުމާއެކު އެ ޕާސްޕޯޓް އަތުލާފައިވާ ކަމަށް އޭނާ ވަނީ ބުނެފަ އެވެ.\nޝަމީމާގެ ރައްޔިތުކަން އަތުލަން ނިންމާފައިވަނީ އޭނާއަކީ ބަންގްލަދޭޝް ދަރިކޮޅުގެ މީހަކަށްވެފައި އެ ގައުމުން އޭނާއަށް ރައްޔިތުކަން ލިބޭނެ މަގު އޮތީމަ އެވެ. އެހެނަސް، ޝަމީމާ ބުނަނީ އޭނާ ދުވަހަކުވެސް ބަންގްލަދޭޝަށް ނުވެސް ދާ ކަމަށެވެ.\nޝަމީމާގެ ދިފާއުގައި އިނގިރޭސި މަޖިލީހުގެ ބައެއް މެމްބަރުން ވެސް މިހާރު ވަކާލާތު ކުރަމުންދާއިރު، އިނގިރޭސި ހޯމް އޮފީހުން ބުނެފައިވަނީ އެ ނިންމުން ނިންމާފައިވަނީ ގައުމުގެ ސަލާމަތާއި ރައްކާތެރިކަމަށް ވިސްނުމަށްފަހުގައި ކަމަށެވެ.


Dhin ufaa loabin, Episode 1\n17 ފެބްރުއަރީ 20197ކޮމެންޓް\nއުޑުމަތީގައި ވިލާ ބޯވެއްޖެއެވެ. ކުދިކުދި ވިލާކޮޅުތަށްގުޅި، ގަދަ އަޅިކުލައާއި ކަޅުކުލައިން އުދަރެހުގައި ބާރުގަދަކޮށްލައިފިއެވެ. ހަނަފަސްކަމުގައި ހޭދަކުރާންޖެހުނު އެތައްދުވަހަކަށްފަހު ސާފު ފެންފޮދެއް ލިބޭތީ ގިނަބަޔަކު އަވަދިނެތިއުޅެއެވެ. މީރު ފެންފޮދެއް ލިބޭތޯ ކުރެވުނު އުއްމީދުގައި ﷲތަޢާލާ ބަރަކާތްލެއްވީއެވެ. ނަމަވެސް ބަނަކޮށްލާފައިވާ އުދަރެސްގެ އަނދިރިކަމުން، ހިތްތައް ނާމާންވެސް ވެއްޖެއެވެ. ވިދާލާ ވިދުވަރާއެކު ޖަހައިލާ ގުގުރީގެ ބާރުކަމުން ގޭގެ ފުރާޅު ބޮލަށް ވެއްޓިދާނެހެން ހީވާ ކިތަންމެ ފަހަރެއް ފާއިތުވެއްޖެއެވެ. ވަދާގޮސްފައިވާ ދޯނިފަހަރާއި ކަންނެލި މަސްވެރިކަމުގައި އުޅުނު ކިތަންމެ ދޯންޏެއް ކަނޑުމަތީގައި ހާލުގައިޖެހިގެން ރަށްރަށުގެ ނިވައިދަށަށް ވަދެ، ރައްކާތެރިކަން ހޯދޭތޯ ތެޅިފޮޅެނީއެވެ. ބިރުވެރިކަމާއެކު ކެކެމުންދިޔަ ކަނޑުގެ ރާޅުތައް ބިޔަވެ، ގަދަވަޔާއެކު ދޯނިތައް މައިތިރިނުވެ، ބިންދައިލާ ރާޅުތަކުން ދެންމެދެންމެ ކަނޑުވެދާނެހެން ހީވާ ކިތަންމެ ފަހަރެއް އަތުވެއްޖެއެވެ. ކެޕްޓަންގެ ކުޅަދާނަކަމާއެކުވެސް ރާޅުތަކުގެތެރޭގައި ދޯނި ކިޔަމަންނުވެ، ބޯމަތީން ބިންދައިލާ ބޮޑެތި ރާޅާއެކު، ނާންމާންކަން ވަށައިލައިފިއެވެ.\nއޮއްސެމުންދިޔަ އިރުގެ ލިސާނެއް ނެތަސް، އަނދިރިވެއްޖެއެވެ. ކަޅުއަނދިރިކަން ނޫނީ ވަށައިގެން ނުވެއެވެ. ވިދުވަރުގެ އަލިކަން ނޫނީ، އަލިކަމެއް ނުފެނެއެވެ. ހިކިފަސްތަނެއްގައި ހުރެފައި މިފަދަ ދުވަހެއްގައި ކަނޑުމައްޗަށް އެރުނީތީ ޔަނާލްގެ އަމިއްލަ ނަފުސު ކުއްވެރިކުރެވުނު ފަހަރެއް، މަދެއްނޫނެވެ. ހަޔާތުގައި ފުރަތަމަކުރެވުނު މަސްދަތުރުގެ ހަނދާން ދުވަހަކުވެސް ނުފިލާނެކަން ކަށަވަރެވެ. އިތުރުވަމުންދިޔަ ބިރުވެރިކަމާއެކު، ގަދަ ވިދުވަރުގެ އަލިކަން ނޫން، އަމާން އަލިކަމެއް ފެންނާނެވަގުތަކަށް ހިތާއި ދުލުން ދުޢާކުރުން ހުއްޓައިނުލައެވެ.\n"ދަރިފުޅާ! ދަރިފުޅާ! ޔަނާލް! ޔަނާލް..!" ފެންވަރަން ހުރި ޔަނާލްއަށް މަންމަގެ އަޑުއިވުނީ އެތައް ފަހަރަކު ގޮވިފަހުންނެވެ. ފެންވަރަށް ވަންފަހުން، ގަޑިއެއްގެއިރުވަނީއެވެ. މުސްކާން ގޮވައިގެން ދާންޖެހޭތީ ދާދިއަވަހަށް އެބަ ނިކުންނަންކަމަށްބުނެފައި ފެންވަރަން ވަންގޮތަށް އެހައިއިރު ވެއްޖެކަން ޔަނާލްއަށް އިހުސާސްވެސް ނުވެއެވެ. ގަޑިޖެހިއްޖެނަމަ، މުސްކާންއަށް ރޮވޭނެއެވެ.\n"އޯއި މަންމާ! މި ނިކުންނަނީ.." ވަރަށް ހިތްވަރުކޮށްފައި ޔަނާލް ބުނެލިއެވެ.\nމާޒީގެ ފީތާގެ ތެރެއިން ނިކުމެ، ފެންނަމުންދިޔަ މަންޒަރުން، ކުލަތައް ސިފަވާންފެށިއެވެ. އެއީ މީގެ ސަތާރައަހަރުކުރިއެވެ. އެހަނދާންތައް އަދިވެސް އާރޯކަމާއެކު އެބަހުއްޓެވެ. އެބިރުވެރި ރޭގެ ތޫފާނަންފަހު ދިރިއުޅުން ބަދަލުކޮށްލިއެވެ. އެރޭގެ އުފާތަކާއި ލިބުނު ލޯބީގެ ލައްޒަތުގެ މީރުކަން، ހިތިޒަހަރަށްވެ ޔަނާލްގެ މިޒާޖު ބަދަލުކޮށްލި ޠޫފާނުގެ އަނދިރިކަން އަދިވެސް އެހިތުގައި ވަރަށް ތާޒާއެވެ. ލިބުނު އެންމެ ޒަޚަމަކަށްވެސް އަދިއަދަށްވެސް ފަރުވާއެއް ނުލިބެއެވެ. ސުވާލުތައް ފުނިޖެހިފައެވެ. ޝަކުވާތަކުން ސިކުނޑި ފުރިފައެވެ. ޖަވާބު ހޯދޭނެ އެއްގޮތެއްވެސް ނެތެވެ.\nލޮލުން ފޭބި ހޫނުކަރުނައިގެ އަސަރެއް އިހުސާސެއް ނުވިއެވެ. ބަރުހެލިކަމާއެކު އެސްފިޔަތައް ދުރުކޮށްލާފައި ފެންމާގަނޑަށް ބަލައިލިއެވެ. ގަޔަށް އެޅެމުންދިޔައީ ހޫނުފެންކަން ކުރިން އިހުސާސްވިނަމަ، އެފެނުގެ އަސަރު ތަންކޮޅެއް މައިތިރިކުރީހެވެ. ކޮންމެއަކަސް، ބޮލަށް އޮހެމުންދިޔަ ފެންތައް ހުއްޓުވުމަށް ފެންމާގަނޑު ބަންދުކޮށްލިއެވެ. ދެން ބަލައިލެވުނީ ދެއަތްތިލައަށެވެ. އަތުގެ އިނގިލިތަކުގެ ހަނގަނޑު ތާޒާކަން ކެނޑި، މޭލިބޮއެފައި ހުރުމުން ޔަނާލްގެ މޫނުމަތީން ހިނިތުންވުމެއްވެސް ފެނިލިއެވެ.\n"ކިހައި ދުވަހެއް ވާންދެން؟" އެއީ ސުވާލެކެވެ.\nތަކުރާރުކޮށް ކޮންމެ ދުވަހަކު އެތައް ފަހަރަކު އިވޭ އަޑެކެވެ. މިފަހަރުވެސް އެސުވާލުގެ އަޑު ޔަނާލްއަށް އިވޭނެއެވެ. ޖަވާބު ނުދިނީ، އެސުވާލުގެ ޖަވާބު ނޭގޭތީއެއް ނޫނެވެ.\n"އަހަރެން މިއަހަނީ ކިހައި ދުވަހެއްވަންދެން ޔަނާލް ތިޔަހެން ކެތްކުރާނަން ހެއްޔޭ؟" ޝަރީފްގެ ސުވާލު މިފަހަރު ތަންކޮޅެއް ވަރުގަދައެވެ. އޭނާގެ އަޑާއި ރާގުވެސް ތަފާތެވެ. ޔަނާލްގެ އަތުގައި އިފާލާފައި ޝަރީފްއާއި ދިމާއަށް ބަލައިލުމަށް އިޝާރާތްކުރީވެސް އޭނާއަށް އެސުވާލުގެ ޖަވާބު މުހިއްމު ވީމައެވެ.\n"އަމިއްލަ ނަފުސައް ތިވަރުގެ ބޮޑު އަނިޔާއެއް ދޭނީ ބޮޑެތި މޮޔައިން! އެކަމަކު އަހަރެން ގަބޫލެއް ނުކުރަން ޔަނާލްއަކީ އެފަދަ މީހުންގެ ތެރެއިން މީހެއްކަމަކަށް.. މިހެން ކިޔައިކިޔައި އަހަރެންގެ ކަރުބުޑުގައި ހިތިރަހަ ލާންފަށައިފި.. އެކަމަކު ވީކަމެއް ނެތް! ހަމައެއްކަމެއްވެސް..! އަހަރެން ހިތައް އަރަނީ އަހަރެންގެ އެކުވެރިކަމުގައިވެސް އެއްވެސް އަގެއް ނެތީޔޭ!" ޝަރީފުގެ އަޑުގައި ރިހުމެއް އުފެދިދާނެކަމަށް ނަޔާލްއަށް ހީކުރެވިފައެއް ނެތެވެ. ފިރިހެނުންނަކީ ޖަޒުބާތީ ބައެއް ހެއްޔެވެ؟ ކުރެހިފައިވާ އަޑަކުން އެކުވެރިޔާ ބުނެލި ޖުމުލަތައް ބަލައިގަތްކަން، އަންގާލަން މިފަހަރު ޔަނާލް ބޭނުންވިއެވެ.\n"އަހަރެންގެ ހަޔާތުގައި އަހަންނަށް ކުރެވުނު މަދު ރަގަޅުކަންތަކުގެ ތެރެއިން ތިޔައީ އެންމެ މުހިއްމު ކަންތައް.. އަހަރެންގެ ހަޔާތުގައި ޝަރީފު ނެތްނަމަ، އަހަރެން ވަރަށް ނިކަމެތިވީސް.. ޑިޕްރެޝަންއަށް ބޭސްކާން ނުޖެހޭކަން ކިހައި ބޮޑު ނަސީބެއް" މަޖަލަކަށް ހަދާފައި ޔަނާލް ބުނެލިއެވެ. ނަމަވެސް ހިތުގައި އޮތީ، ހަގީގަތުގައިވެސް އެފަދަ ބިރުވެރި އިހުސާސްތަކެކެވެ. މޭޒުމަތީގައި ބާއްވާލައިފައި އޮތް އެކުވެރިޔާގެ އަތުގައި ޔަނާލް ފިރުމާލިއެވެ. ފުން ނަޒަރަކުން ބަލައިލަމުން، އެއްބުމަ މައްޗަށް ހިއްލާލާފައި ބޮލުން ހަރަކާތްކޮށްލީ ހިތްވަރު ލިބިގަންނަފަދަ ގޮތަކަށެވެ.\n"މޮޅެތި ވައްތަރު ނުޖެއްސިޔަސް ރަގަޅުވާނެ! ތިޔަ ހަމަހިމޭންކަން ފޫއަޅުވާލާފައި އަހަރުމެންކަހަލަ ކޫލް ފިރިހެނަކަށްވެބަލަ.." ދެކޮނޑު ފުޅާކޮށްލާފައި ފަޚުރުވެރިކަމާއެކު ޝަރީފު ބުނެލިއެވެ.\n"ނޫނޭ! އަހަންނަކީ ތިހައި ކާމިޔާބު މީހެއްނޫން! ހާޔާތުގައި ވަސްބަލައިލަން ލިބުނީ އެންމެ މަލެއް.. އެމަލުގެ އަސަރު އަހަރެންގެ ހަށިގަނޑުގައި އަދިވެސް އެބަހުރި.. އިތުރަކަށް ބޭނުމެއްވެސް ނޫން" ފެންނަމުންދިޔަ ކުލަ ރީތި މަންޒަރަށް ޔަނާލް ބަލައިލިއެވެ.\nޝަރީފުވެސް ހަރަކާތްބަދަލުކޮށްލީ، އުދަރެސްމަތީން ދަތުރުކޮށްލާ ރަންކުލައިގެ ނަލަނަލަ ވިލާކޮޅުތަކުގެ ތެރެއިން ޔަނާލްއަށް އެފެންނަ، ތަފާތު ކުލައެއް ފެނޭތޯއެވެ. މޫނުމައްޗަށް ވައްތަރުތަކެއް ޖައްސާލާފައި ޗޮކެއް ކަނޑާލިއެވެ.\n"ސޮރީ ބްރޯ! ތިޔަބުނާ ޒާތުގެކަމެއް މަށަކަށް ތިޔަ މަންޒަރަކުން ނުފެނުނު" ޝަރީފު ބުންޏެވެ.\n"އިރުއޮއްސޭ މަންޒަރަށް ދުވަހަކުވެސް ބަލައިލިންތަ؟" ވަރަށް ލުއި ހިނިތުންވުމަކާއެކު ޔަނާލް ސުވާލުކޮށްލިއެވެ. ޖަވާބަކަށް އިންތިޒާރުކުރުމެއްނެތި، ވާހަކަދެއްކީވެސް ޔަނާލްއެވެ.\nވިލިނގިއްޔަށް ދަތުރުކުރަމުންދިޔަ ފެރީ، އޭގެ މަންޒިލަށް ވާސިލްވާ މަންޒަރު ޔަނާލްގެ ލޯކުރިމަތީން ގެއްލިގެން ހިނގައިދާނެތީ ކަންބޮޑުވާހެންވެސް ހީވެއެވެ. ހިނިތުންވުމުގެ އަސަރެއް ނުފެނުނަސް، ޔަނާލްއަކީ ވަރަށް ސީރިއަސް މިޒާޖެއްގެ ސްމާޓް ފިރިހެނެކެވެ. އިށީންދެ އިން ގާ ގަނޑުމަތީން ތެދުވެ ލައިގެން ހުރި ޓީޝާރޓް ރަގަޅުކޮށްލިއެވެ. ޖައްވުގެ ކުލަތަކުން ޔަނާލްގެ ލޮލުގެ ސާފުކަޅި، ކުލަބަދަލުވެއްޖެއެވެ. ޖީސްން ޖީބަށް އަތް ޖަހައިލުމަށްފަހު ވާހަކަދައްކަން ތައްޔާރުވިއެވެ.\n"ފެންނަފެނުމަށް ހީވާނެ އިރު ގޮސް، ލޮނުގަނޑުގެތެރެއަށްވަދެ، ގެއްލެނީހެން.. އެކަމަކު ހަގީގަތަކީ އަހަރުމެންގެ ލޮލަށް އެފެންނަ މަންޒަރު ބުނެދޭ ވާހަކަތަކެއް ނޫން.. ކިތަންމެ ހަލުވި ދުވެއްޔެއްގައި ދަތުރުކޮށްފައިވެސް، އެފެންނަ މަންޒަރާއި ހަމައަށް ވާޞިލްވުމަކީ ވާނެކަމެއް ނޫން.. އެއަކު އަތެއްވެސް ނުލެވޭނެ! އިންތިހާ ހިތް އެދުނަސް، ބޭނުންވިޔަސް، އެ އިރާއެކު އެ ލޮނުގަނޑުތެރެއަށް ވަދެ، ފީނާލުމުގެ ފުރުސަތެއްވެސް ނުލިބޭނެ.." މާނައިން ފުރިގެންވާ ބަލައިލުމަކުން ޝަރީފް ބަލައިލީ އޭނާގެ އެކުވެރިޔާއަށެވެ. ދުވަހަކުވެސް ވާހަކަ ނުދައްކާ މޭރުމަކުން، ފަށައިގެން ކުރިއަށްދާތީއެވެ.\n" ހިތުން ގަބޫލުކުރަންޖެހޭނީ، ލޮލަށް ފެންނަ މަންޒަރު، ހަގީގަތާއި ޚިލާފަށް.. ބޭރުފުށުން އެފެންނަ ކުލައާއި ހައިރާންކަމަށް އެމީހެއްގެ ހިތުގައި އުފެދޭ އެއްޗެއް ބުނެލާފައި، މޮޅު ކުރެހުންތެރިއަކު އެމަންޒަރު ނަކަލު ކޮށްލީމައި އެއޮތީ އެކަން ނިމިފައި.. އިރު އޮއްސުމާއެކު ހަނދު އަރާނެ.. ހަނދުގެ ވާޖިބު އަދާކޮށް ނިމުމާއެކު އަނެއްދުވަހުގެ ރަން ދޯދިތައް ދުނިޔެއަށް ފެތުރިލާނެ.. ދިރިއުޅުމަކީވެސް ހަމަ މިފަދަ މަންޒަރުތަކެއް! އެއްވެސް ހަގީގަތެއްނެތް، ޚިޔާލީ ވާހަކައެއް މިއީ.." ޔަނާލްގެ ވާހަކަ މެދުކަނޑައިލި ސަބަބެއް ނޭގުނަސް، ޝަރީފުއަށް ޔަގީންވީ، އެކުވެރިޔާގެ ލޮލުން ކަރުނަ ފޮހެލިކަމެވެ. އިތުރުވާހަކައެއް ނުދައްކާ ހިމޭންކަން އިޚްތިޔާރުކުރީ، ޖެހިލާ މަޑުވައިރޯޅީގެ އެހީގައި އެކުވެރިޔާގެ އިހުސާސްތައް މަޑުމަޑުން ވިހުރިލާނެކަމުގެ އުއްމީދުގައެވެ. އިވޭނެކަމަށް އުއްމީދުކުރި އަޑު ހިމޭންވީ މިއަދުވެސް ކުރިއެރުމެއް ނުލިބިއެވެ.\nއިމާރާތަކީ މީގެ އަހަރުތަކެއްކުރީން ހަދާފައިވާ ތަނެއްކަން އިނގެއެވެ. ހަ ބުރީގެ ބޮޑު ގޯތީގެ އެންމެ ތިރީ ގަރާޖުއާއި ފުރަތަމަ ބުރި އާއި ޓެރަސްނޫނީ އެވަނީ ކުއްޔަށްދީފައެވެ. ހަ ބުރިއަށް ހަދާފައި ހުއްޓަސް، އެދުވަސްވަރުވެސް އެގެއަކީ ލިފްޓްގެ ފަސޭހަކަން ހޯދާފައިވާ އިމާރާތެކެވެ. އާންމުދަނީ ހޯދަން މަސައްކަތެއް ނުކުރިޔަސް، ބޮޑު ގޯއްޗެއް ހަދާފައިވާ މާލެ މީހުންނަށް، ތަނަވަސްކަން ލިބޭނެކަން ގަބޫލުކުރުމަކީ އެންމެ ބަލިކަށި ސިކުނޑިއަށްވެސް މީހަކު ވިސްނައިދޭންޖެހޭނެ ކަމެއްނޫނެވެ. ހަގީގަތަކީ ލޯކުރިމަތީން ފެންނަ ބޮޑު ކުލީގެ ހިތްދަތި މަންޒަރެވެ. ގޯތީގެ ވެރިފަރާތަށް ލިބޭ ބޮޑެތި އަދަދުގެ ފައިސާބޮނޑިތަކެވެ. މާލޭގެ ނަސީބުވެރިންގެ ތެރޭގައި ޔަނާލްގެ މައިންބަފައިންވެސް ހިމަނާލެވޭނެއެވެ. މަންމަގެ އެއްބަނޑުގައި ގިނަކުދީން ތިބުމުން، ގޯތީން ލިބޭ ތަންކޮޅު ކުޑަވުމާއެކު އެވަނީ އެތަން ސަރުކާރަށް ދިނުމަށްފަހު ހުޅުމާލެއިން ކުޑަވަރެއްގެ ބިންކޮޅެއް ހޯދާފައެވެ. އެއީވެސް ރަންބިސްއަޅާ ކުކުޅެކެވެ.\n"މާމާ.. މުސްކާންގެ ކްލާސްކުދިން މިހަފްތާބަންދުގައި ދަތުރެއް އެބަރާވާ.. އެންމެ ރަގަޅުތަ ދިޔަޔަސް؟" އަދަބުވެރިކަމާއެކު މުސްކާން ސުވާލުކުރިއެވެ. މާމަގެ ބުރަކަށީގައި ފިރުމާލާފައެވެ. އުނދޯލީގައި އިން ކާފައަށް ބަލައިލަމުން މާމަ ހިނިތުންވިއެވެ.\n"ދަރިފުޅާ! އެކުދިން ތަންތަނަށް ދާން ބޭނުމިއްޔާ އެކުދިން ދާން ބައިތިއްބާ.. ދަރިފުޅު ދާނީ މާމައާއި ކާފައާއެކު ނޫނީ ބައްޕައާއެކު" އެއީ ލިބޭނެ ޖަވާބެވެ. އެކަން މުސްކާންއަށްވެސް އޮޅިފައެއްނޯވެއެވެ. ނަމަވެސް އެހެންކުދިންގެ އާދޭސްތަކާއެކު، މިފަހަރުވެސް އިޒުނައަކަށް އަހައިލީއެވެ.\n"ދަރިފުޅަށް ކުޑަވެސް ގެއްލުމެއް ލިބޭކަށް، ދަރިފުޅުގެ ބައްޕަ ނޭދޭނެ.. މިފަދަ ޒަމާނެއްގައި ރައްޓެހިންނާއެކު އެކަހަލަ ތަންތަނަށް މަޖާނަގަން ދާން ހެޔޮނުވާނެ.. މާމަގެ ކަނބުލޮއަކީ އެކުދިންފަދަ އުޅުމެއް ނެތް ކުއްޖެއް ނޫން.. ތިޔައީ ދުނިޔޭގެ އެންމެ ކިޔަމަންތެރި، އެންމެ ބަސް އަހައި އެންމެ ލޯބިލޯބި ދަރިފުޅު" މުރުޝިދާގެ ދޮން މޫނަށް ބަލައިލަމުން ޒަމީލް އިޝާރާތްކޮށްލީ މުސްކާން އަށެވެ. ކާފަ ކައިރީގައި އުނދޯލީގައި އިށީނުމަށް ބުންޏެވެ.\n"ދަރިފުޅާ! މާމައާއި ކާފަގެ އަތަށް ދަރިފުޅު ލިބުނު ދުވަހު، ދަރިފުޅުވަނީ މިވަރު!" އަތްތިލައަށްވުރެން ކުޑަތަންކޮޅެއް މައްޗަށް ޖައްސައިލުމަށްފަހު މިން ދައްކައިލިއެވެ.\n"ދަރިފުޅަކީ ކާފައާއި މާމަގެ ދެލޮލުގެ ނޫރު.. ދަރިފުޅު ކިނބިއްސެއް އަޅާލި އަޑު އިވުނަސް މި މާމައާއި ކާފަގެ ނިދި، ޚަރާބުވޭ! ބުނަން މިއުޅޭވާހަކައަކީ ދަރިފުޅަކީ ކާފަމެންގެ ހިތުގެ ވިންދޭ.. މި ހިތް ހުއްޓޭކަށް އަދި، ކާފަ ބޭނުމެއްނޫން.. ގްރޭޑް ދިހައެއްގައި އުޅުނަސް ތިޔައީ ކާފަގެ ލޯބި މުސްކާން.. ކާފަގެ މިއަތުގެ ފަސް އިނގިއްޔަށް ކުރާ އިތުބާރު ކާފަމެން ދަރިފުޅަށް ކުރަން.. އެކަމަކު، މިދުނިޔޭގެ އެހެން އެއްވެސް އިންސާނަކަށް ކާފަ އެ އިތުބާރެއް ނުކުރަން.. މައިންބަފައިންނާ ވަކީން، ކުދީން އެގޮތައް މަޖާކުރަން ދާ ތަންތަނަށް ދަރިފުޅު ފޮނުވަން ކާފައަށް ފަސޭހައެއް ނޫން" ޒަމީލް ވާހަކަދެއްކީ ވަރަށް އޯގާތެރިކަމާއެކުއެވެ. އުއްމީދުކުރިފަދަ ކިޔަމަންތެރިކަމެއް މުސްކާންގެ ކިބައިން ފެނުމުން މުރުޝިދާވެސް އެދަރިފުޅަށް ތައުރީފުކުރިއެވެ.\n"އޮފީހުގެ ޒިންމާތަކާއި ގޭތެރޭގެ ޒިންމާތައް ދަރިފުޅުގެ ކޮނޑުގައި އަޅައިގެން އެކަނިމާއެކަނި ތިހެން އުޅޭނީ ކިހައި ދުވަހެއް ވަންދެން" މުރުޝިދާއަށް ޒަމީލް އިޝާރާތްކޮށްލީ، ދިއްކޮށްލި ތައްޓަށް ކާއެއްޗެހި އެޅުމަށެވެ.\nމުސްކާންވެސް ސްކޫލްގައިވީ ވަގުތަކަށްވުމާއެކު އެފަދަ ވާހަކައެއް ދެއްކުމަށް ގޭތެރެ އަމާންކަމުގައި ޒަމީލްއަށް ގަބޫލުކުރެވުނީއެވެ.\n"އެއްވެސް މީހަކަށް ނޭގޭނެ، އެމީހެއްގެ ހާލަތު ބަދަލުކުރައްވާނެ ވަގުތެއް.. އެހެންވީމައި މިގޮތައް މިކަން އޮތްހައި ދުވަހަކު އަހަރެންގެ ޒިންމާތަކަށް އަހަރެން އަމާނާތްތެރިވާނަން" އަތުގައި އޮތް ވަޅިއާއި އޫ ބޭނުންކޮށްގެން، ތަށީގައި އޮތް ތެލުލި މުށިމަސް، ޔަނާލް ކަށިފިލުވައިލީ ފަރިތަކަމާއެކުއެވެ.\n"ބައްޕައަށްވެސް އިނގޭ ތިކަން ދަރިފުޅާ! އެކަމަކު ކޮންމެވެސް ދުވަހަކުން މުސްކާންއަށްވެސް ހަގީގަތް އެނގޭނެ.. އެވަގުތައްވެސް ދަރިފުޅު ތައްޔާރުވާންޖެހޭނެ.. އެކަނިމައި އެކަނި ދިރިއުޅުން ކުރިއަށް ގެންދާން ދަރިފުޅު ތިކުރާ މަސައްކަތައް ބައްޕައަށް އެއްބަހެއް ނުވެވޭނެ.. އެންމެ މީހަކަށްޓަކައި މުޅި އުމުރު ހޭދަކުރަންޖެހޭކަމަށް ދަރިފުޅަށް ގަބޫލުކުރެވެންޏާއި، ބައްޕައަށް ހީވަނީ ބައްޕަމެންގެ ތަރުބިއްޔަތުގައި އުނިކަމެއް ހުރީހެން.." ޒަމީލްގެ ޖުމުލައިގެ ރާގު ބަދަލުވެއްޖެއެވެ. ބައްޕަގެ ހަރުކަށި އިބާރާތެއް އަޑުއަހަން ޔަނާލްގެ ކަންފަތް ފަރިތައެއް ނޫނެވެ.\nފުނަމާގެ ވާހަކަތައް އަބަދުވެސް ވަރަށް ރީތި.\nފުނަމާއާ ދޭތެރޭ ޝައްކެއް ނުކުރަން\nހަބޭސް ވާނެ ކަން ޔަގީން\nސަޅިތަ ވާހަކަ؟ ނޫނި އެއްވެސް ކުއްޖަކު ވާހަކަ ނުކިޔަނީތަ؟؟\nފުނަމާ ހާދަ ދިގު އިންތިޒާރެއް ކޮށްފީމޭ އާވާހަކައެއް ކިޔާލާހިތުން..ޝުކުރު އިނގޭ😊އެކަމަކު “ޔަނާލް”މިނަން ފިރިހެނަކަން ކިޔަން ރީއްޗެއްނޫން ވަރަށް އޮޑް😂 ޔަނާލްގެ ހަޔާތް ވޭތުއެކުރަނީ އެހާދިސާގައި ނިޔާވި އޭނަގެ ވައިފްގެ ހަނދާނުގަދޯ..\nއަސްލު ފުނަމާ ވާހަކަ ރީއްޗެއް ނޫން


ފޮރިން މިނިސްޓަރ ޑރ.ޝަހީދު ގައުމީ ޕާޓީން ވަކިވެ ވަޑައިގެން އެމްޑީޕީއާ ގުޅިވަޑައިގެންފި – Maldivian Democratic Party\n5 އޮކްޓޫބަރ 2009\nސަރުކާރުގެ ޚާރިޖީ ވަޒީރު ޑރ. އަޙުމަދު ޝަހީދު ދިވެހި ގައުމީ ޕާޓީން ވަކިވެވަޑައިގެން ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) އާ ގުޅިވަޑައިގެންފިއެވެ.\nމިއަދު މެންދުރު 1 ޖެހި އިރު އެމްޑީޕީއާ ގުޅިވަޑައިގަތުމަށްފަހު އެޕާޓީގެ މީޑިއާ ޔުނިޓަށް ދެއްވި ބަސްދީ ގަތުމެއްގައި ޑރ.ޝަހީދު ވިދާޅުވީ އެމަނިކުފާނު ދިވެހި ގައުމީ ޕާޓީން ވަކިވެވަޑައިގަތީ އެމްޑީޕީއާ ގުޅިވަޑައިގަތުމަށް ކަމުގައެވެ. އަދި އެމްޑީޕީ އިއްތިހާދުން ދިވެހި ގައުމީ ޕާޓީ ވަކިވެފައިވާތީ އާއި ރާއްޖޭގައި ޑިމޮކްރަސީ ގާއިމްކޮށް ހަރުދަނާ ކުރުމުގައި އެމަނިކުފާނުގެ ބައިވެރިވެ ވަޑައިގަތުން އެންމެ ފުރިހަމަޔަށް އަދާކުރެއްވޭނީ ރާއްޖެއަށް ޑިމޮކްރަސީ ގެނައި ޕާޓީ ކަމަށްވާ އެމްޑީޕީއާ ގުޅިވަޑައިގެން ކަމުގައި އެމަނިކުފާނު ގަބޫލުފުޅު ކުރައްވާތީ ކަމުގައި ފޮރިން މިނިސްޓަރ ވިދާޅުވިއެވެ.\n“އަޅުގަނޑު މިއަދު 1 ޖެހިއިރު ދިވެހި ގައުމީ ޕާޓީން ވަކިވެ އެމްޑީޕީއަށް ވަދެފިން. އަޅުގަނޑު ގައުމީ ޕާޓީން ވަކިވީ އެމްޑީޕީއާ ގުޅެން. އަޅުގަނޑު ގަބޫލުކުރާ ގޮތުގައި މިގައުމުގަ ޑިމޮކްރަސީ ގާއިމްކުރި ޕާޓީއާ ގުޅި، ޑިމޮކްރަސީ ހަރުދަނާކުރުމަށް ސަރުކާރުގައި ދެމިހުންނަން އެބަޖެހޭ.” ޑރ.ޝަހީދު ވިދާޅުވިއެވެ. ” އަޅުގަނޑުދެކޭ ގޮތުގައި ދިވެހިރާއްޖޭގައި ހިންގާ ސިޔާސީ ޕާޓީތަކުގެ ތެރެއިން ޑިމޮކްރަސީގެ އަސާސްތައް ޤަބޫލުކުރާ ހަމައެކަނި ޕާޓީއަކީ އެމްޑީޕީ އެންމެ ބޮޑު އިދިކޮޅު ޕާޓީ ޑީއާރުޕީއަކީ އަދިވެސް ކަރަންޓީނު ކުރަންޖެހިފައިވާ ޕާޓީއެއް. އެއީ އެޕާޓީގެ ޒައީމް ކަމުގައި އަދިވެސް އެހުންނެވީ މައުމޫން ކަމަށްވާތީ.”\nޑރ. ޝަހީދު އެމްޑީޕީއާ ގުޅިވަޑައިގަތުމާ ގުޅިގެން އެމްޑީޕީގެ ރެޖިސްޓްރާ ޖެނެރަލް އަހުމަދު ޝާހިދު ވަނީ އެމްޑީޕީގެ ފަރާތުން އެމަނިކުފާނަށް ވަރަށް ހޫނު މަރުހަބާއެއް ވިދާޅުވެފައެވެ.\n“ޑރ. ޝަހީދަކީ ދުރުވިސްނި ވަޑައިގަންނަވާ ގާބިލް ބޭފުޅަކަށްވާތީ، އެބޭފުޅާ މިޕާޓީއާ ގުޅިވަޑައިގަތުމަކީ ޕާޓީއަށް ލިބޭ ވަރަށް ބޮޑު ހިތްވަރެއް. އަޅުގަނޑު ޑރ. ޝަހީދު އެމްޑީޕީއާ ގުޅިވަޑައިގަތުމާ ގުޅިގެން އެމަނިކުފާނަށް ވަރަށް ހޫނު މަރުހަބާއެއް ކިޔަން.”


Indigo ge 30 Flight eh miadhuves cancelled kuraane\nއިންޑިގޯގެ 30 ފުލައިޓެއް މިއަދުވެސް ކެންސަލް ކުރާނެ\nއިންޑިއާގެ ބަޖެޓް އެއާލައިން އިންޑިގޯއަށް ދިމާވެފައިވާ ކުރޫންގެ ދަތިކަމާހެދި މިއަދުވެސް 30 ފުލައިޓެއް ކެންސަލްވާނެ ކަމަށް އިންޑިއާގެ ނޫސްތަކުން ބުނެފިއެވެ.\nމި ހަފްތާ ބަންދުގައި (ހޮނިހިރު، އާދިއްތަ) ދެ ދުވަހު ވަނީ ޗެންނާއީ، ހައިދަރު އާބާދު އަދި ޖައިޕޫރުން ގިނަ ފުލައިޓްތަކެއް ކެންސަލްކޮށްފައެވެ. ޓައިމްސް އޮފް އިންޑިއާއިން ބުނީ މިއަދުވެސް އިންޑިގޯއިން 30 ފުލައިޓެއް ކެންސަލް ކުރަން ޖެހޭ ކަމަށެވެ.\nޓައިމްސް އޮފް އިންޑިއާއިން ބުނީ މިހާތަނަށް ޔަގީން ކުރެވިފައިވާ ގޮތުގައި ޗެންނާއީ އިން އަށް ފުލައިޓް، ހައިދަރު އާބާދުން ހަ ފުލައިޓް އަދި ޖެއިޕޫރުން ތިން ފުލައިޓެއް ވަނީ ކެންސަލްކޮށްފައެވެ. އިންޑިގޯގެ މުވައްޒަފުންނާއި ހަވާލާދީ ޓައިމްސް އޮފް އިންޑިއާއިން ބުނީ އިންޑިގޯގެ ފުލައިޓްތައް ކެންސަލް ކުރަން ޖެހިފައި ވަނީ ކުރޫއިން ނުލިބިގެންނެވެ.\nޓައިމްސް އޮފް އިންޑިއާއިން ބުނީ ބައިނަލްއަގުވާ މިންގަނޑުގައި ބުނާ އަހަރަކު 1000 ގަޑިއިރު އިންޑިގޯގެ ގިނަ ޕައިލެޓުން މިހާރު ވަނީ ހަމަކޮށްފައެވެ.\nއިންޑިގޯއިން ބުނެފައި ވަނީ އެކުންފުނީގެ ފުލައިޓްތައް ކެންސަލް ކުރަން ޖެހިފައި ވަނީ އިންޑިއާގެ އުތުރުގެ ސަރަހައްދަށް މޫސުން ގޯސްވުމުގެ ސަބަބުންނެވެ. އިންޑިގޯއިން ބުނީ ހުކުރު ދުވަހު އެކަނިވެސް 11 ފުލައިޓެއް އެހެން ދިމާތަކަށް ޑައިވާޓް ކުރަން ޖެހުނު ކަމަށެވެ.\nއިންޑިއާ ވައިގެ ދަތުރު


vnews - Leaning Tower of Pisa theduvejje\nލީނިން ޓަވަރ އޮފް ޕީޒާ ތެދުވެއްޖެ\nދުނިޔޭގެ ހަތް އަޖައިބުގެ ތެރޭގައި ހިމެނޭ އަރިއަޅާލަފައިވާ ލީނިން ޓަވަރ އޮފް ޕީޒާ އަރިއަޅައިލުން މަޑުޖެހި ކޮންމެވެސް ވަރަކަށް ތެދުވާން ފަށައިފި އެވެ. މިއީ ގިނަބައެއްގެ މަޤުބޫލުކަން ހޯދާފައިވާ މި އިމާރާތް ސަލާމަތްކުރުމަށް ކުރެވެމުންދިޔަ ބުރަ އިންޖިނިއަރިން މަސައްކަތްތަކުގެ ނަތީޖާކަމަށް ތަޖުރިބާކާރުން ވިދާޅުވެ އެވެ.\nމި ޓަވަރު ބަލަހައްޓާ ސާވައިލަންސް ގުރޫޕުން އާއްމުކޮށްފައިވާ ބަޔާނެއްގައިވާ ގޮތުން 17 އަހަރު ވަންދެން އެއިމާރާތަށް އައި ބަދަލުތައް ބަލަމުން ގޮސް މިހާރު އިމާރާތް އަރިއަޅާލުން ހުއްޓި އިމާރާތް އަރިއަޅާލާފައިވާ މިންވަރު ކުޑަވާން ވަނީ ފަށާފަ އެވެ.\nޕީޒާ ޔުނިވަރސިޓީގެ އިންޖިނިއަރިން ޕްރޮފެސަރު ނުންޒިއަންޓޭ ސްކުއެގްލިއާ ވިދާޅުވި ގޮތުގައި އުސް މިނުގައި 186 ފޫޓު ހުންނަ އިމާރާތް ވަނީ 1.5 އިންޗި ސީދާ ވެފަ އެވެ.\nޓަވަރުގެ ސާވައިލެންސް ގްރޫޕް އުފަންވެފައިވަނީ ޕޮލަންޑަށް ނިސްބަތްވާ ފަހުން އިޓަލީވިލާތުގެ ރަށްވެހިކަން ހޯދި އިންޖިނޭރެއް ކަމަށްވާ މިޝޭލް ޖަމިއޮލްކައުސްކީ އިސްވެ ހުރެ ޓަވަރު ސަލާމަތްކުރުމަށް ބައިނަލްއަޤުވާމީ ކޮމިޓީއެއް މެދުވެރިކޮށް 1993 އާއި 2001 ވަނަ އަހަރާ ދެމެދު ކުރި މަސައްކަތުގެ ނަތީޖާއެއްގެ ގޮތުންނެވެ.\nލީނިން ޓަވަރ އޮފް ޕީޒާ 1990 ވަނަ އަހަރުން ފެށިގެން 11 އަހަރަށް އާއްމުންނަށް ނުވަދެވޭނެހެން ބަންދުކޮށްފައިވަނީ ސަލާމަތީ ސަބަބުތަކަށްޓަކަ އެވެ. އެއަހަރު ޓަވަރު ވަނީ 15 ފޫޓަށް އަރިއަޅާލާފަ އެވެ. އެހެންނަމަވެސް، އެއަހަރުން ފެށިގެން މިހާތަނަށް ޓަވަރު ވަނީ 40 ސެންޓިމީޓަރު ތެދުވެފަ އެވެ.\nމެޑީވަލް ޒަމާނުގެ މި ޓަވަރަކީ ކަނޑުދަތުރުފަތުރު ކުރި ޖުމްހޫރިއްޔަތެއް ކަމަށްވާ ރިޕަބްލިކް އޮފް ޕީޒާގެ ބާރާއި ހައިބަތު ދައްކުވައިދޭ ރަމްޒެކެވެ. އެހެންނަމަވެސް، އެ ޓަވަރު 1173 ވަނަ އަހަރު އިމާރާތްކުރަން ފެށީއްސުރެ ވަނީ އެއް އަތަށް އަރިއަޅާލާފަ އެވެ.


Rail ehge Therein Vahtaali Zuvaanaku Maruvehjje - Vaguthu\nކޮވިޑް-19: ބަލި ފެތުރުން ހުއްޓުމަކަށް ނާދޭ، ފައްސިވާ މީހުންގެ އަދަދު އިތުރުވަނީ - 17 ގަޑިއިރު ކުރިން\nރޭލެއްގެ ތެރެއިން ވައްޓާލި ޒުވާނަކު މަރުވެއްޖެ\n6 މަސް ކުރިން ( ނޮވެމްބަރު 9, 2019 )\nދުއްވާފައި ދިޔަ ރޭލެއްގެ ތެރެއިން ވައްޓާލި ޒުވާނަކު މަރުވެއްޖެއެވެ.\nމި ހާދިސާގައި މަރުވެފައިވަނީ މުހައްމަދު އީދު ނަމަކަށް ކިޔާ ފިރިހެނެކެވެ. ބައެއް ނޫސްތަކުން ބުނެފައިވަނީ އޭނާ އާއި އަހުމަދު މުހައްމަދު ކިޔާ މީހަކު ރޭލަށް ލާރި ނުދެއްކިގެން އަމިއްލަޔަށް ފުއްމާލީ ކަމަށެވެ.\nއެހެންނަމަވެސް ބައެއް ފަރާތްތަކުން ބުނެފައިވަނީ އެ ރޭލުގައި ހުރި އޮފިޝަލަކު އެމީހުން ނިކުންނަ ދޮރު ކައިރިއަށް ގެންގޮސް ފައިބަން ބުނެފައިވާ ކަމަށެވެ. އޭރުވެސް ރޭލު މަޑު ނުކުރާ ކަމަށް އެފަރާތުން ބުނެފައިވެއެވެ. އަދި އެ އޮފިޝަލު ވަނީ އޭނާ އެއްވެސް ކަމެއް ނުކުރާ ކަމަށާއި އެމީހުން ފުންމާލީ އެމީހުން އަމިއްލަޔަށް ކަމަށް އޭނާ ބުންޏެވެ.\nއިޖިޕްޓްގެ ޓްރާންސްޕޯޓް މިނިސްޓަރު ކަމެލް އަލް ވަޒިރު މި ހާދިސާއާއި ގުޅިގެން ބުނެފައިވަނީ އޭނާ މަރުވެގެން ދިޔަ ދެ ޒުވާނުންގެ އާއިލާއަށް ޒިޔާރަތް ކުރާނެ ކަމަށެވެ. އަދި އެ އާއިލާއަށް ހައްގު ހޯދައިދޭނެ ކަމަށްވެސް އޭނާ ވަނީ ބުނެފައެވެ.\nއޭނާ އިތުރަށް ބުނީ، ރޭލަށް އަރާއިރު ބައެއް ފަރާތްތަކުން ރުފިޔާ ނެތީސް ގޮނޑީގައި އިށީންނަ ކަމަށާއި އެ ހާލުގައި ނާރަންވެސް އޭނާ ވަނީ ގޮވާލާފައެވެ.\nފުލުހުން ވަނީ މި މައްސަލާގައި އެރޭލުގައި އޭރު ތިބި އޮފިޝަލުން ހައްޔަރުކޮށްފައެވެ. އަދި އެ މައްސަލަ އިތުރަށް ތަހުގީގު ކުރަމުން އަންނަ ކަމަށްވެސް ފުލުހުން ވަނީ ބުނެފައެވެ.\nވަގަށް ނެގި ސައިކަލުގައި ކުރަން ބޭނުންވި ދަތުރު ނިމުމުން އަނބުރާ ރައްދުކޮށްދީފި\nކޮވިޑް-19 : އިންޑިއާގައި މިސްކީނު ވި ކުޑަކުއްޖާ އަށް ޝާހުރުކް ޙާން އެހީ ވަނީ!


Mi Viyafaari Bangurootuvee Enme 11 Dhuvahuge Thereygai - Vaguthu\nމި ވިޔަފާރި ބަނގުރޫޓުވީ އެންމެ 11 ދުވަހުގެ ތެރޭގައި\nވިޔަފާރިއެއް ފެށުމުގެ ކުރިން ރަނގަޅަށް ވިޔަފާރީގެ ޕްލޭން ހަދައި، ސްޓްރެޓެޖީތައް ކަނޑައަޅަނީ ސަބަބެއް އޮތީމައެވެ. ހަމައެހެންމެ، މާކެޓަށް އަންނަ ބަދަލުތައް ބަލައި ދެނެގަނެ، ދިގު މުއްދަތަކަށް އެއް ގޮތެއްގައި ހިފަހައްޓަން، ސްޓްރެޓެޖީތައް ބަދަލު ކުރަން ޖެހެނީވެސް ސަބަބެއް އޮތީމައެވެ.\nއިސްވެ ބަޔާންކުރެވުނު ކަންކަމަށް ނުވިސްނާތީ، ޗައިނާގައި ހުޅުވި ރެސްޓޯރެންޓެއް ބަނގުރޫޓުވެފައިވަނީ ކުޑަ ދުވަސްކޮޅެއްގެ ތެރޭގައެވެ. މަހެއް ދެ މަހެއްގެ ތެރޭގައި ނޫނެވެ. މުޅި ވިޔަފާރި ބަނގުރޫޓުވީ 11 ދުވަހުގެ ތެރޭގައެވެ.\nރިޕޯޓުތައް ބުނާގޮތުގައި މި ވިޔަފާރި ހިންގަމުން އައި ތަފާތު ޚިޔާލެއްގެ މައްޗަށެވެ. އެއީ "އޯލް ޔޫ ކޭން އީޓް" ނަމަކަށް ކިޔާ ޑީލެއްގެ މައްޗަށެވެ. މި ގޮތް ބޭނުންކުރާނަމަ، ކުޑަ އަގަކަށް ގިނަ އަދަދެއްގެ ކާބޯތަކެތި ކެވޭނެއެވެ. ކޮންމެ ގަޑިއަކުވެސް ރެސްޓޯރެންޓުގައި ހުންނަނީ ގިނަ ބާވަތްތަކާއެކު ބުފޭ ހަދާފައެވެ.\nމައްސަލައަކީ އަދި މިއީ އެއްވެސް ނޫނެވެ. ފައިސާ ދައްކަން ޖެހެނީ ކޮންމެ ގަޑިއެއްގެ ބަދަލުގައި، މަހަކަށެވެ. ކޮންމެ ކަސްޓަމަރަކަށް މެމްބަރޝިޕް ކާޑުގެ ނަމުގައި ކާޑެއް ދީފައި އޮންނައިރު، މިއީ ވަރަށް ފެންވަރު ދަށް ކާޑެކެވެ. ކާޑުގައި މީހެއްގެ ފޮޓޯއެއް، ނަމެއް އަދި ކާޑު ބޭނުންކޮށްގެން ކެއީ ކިތައް ފަހަރުކަން ބެލެން ނުހުންނާތީ، އޭގެ ނާޖާއިޒު ފައިދާ ނެގެއެވެ. އެހެންކަމުން، އެކަކު މަހު ފީ ދައްކާގޮތަށް، އެއް ކާޑެއް ބޭނުންކޮށްގެން އެތައް ބަޔަކު ކައެވެ.\nއެހެންކަމުން، އުފެއްދުމުގެ ޚަރަދު އެތައް ގުނައެއް ބޮޑުއިރު، އާމްދަނީގެ ގޮތުގައި ލިބެނީ ވަރަށް ކުޑަ އެއްޗެކެވެ. އެހެންކަމުން، އެއްގޮތަކަށްވެސް، ރެސްޓޯރަންޓަށް ފައިދާއެއް ނުވެއެވެ.\n"ޝަންހަލިސްޓް" ނޫހުން ބުނެފައިވާ ގޮތުގައި މި ރެސްޓޯރަންޓު ހުޅުވީ މި މަހުގެ އެއްވަނަ ދުވަހުއެވެ. އަދި ބަނގުރޫޓުވެގެން ހުއްޓާލީ 11 ވަނަ ދުވަހުއެވެ.\nބަލިވެއިންތާ ތިން ހަފްތާ ފަހުން އަނެއްކާވެސް ބަލިވެއިނދެއްޖެ


MP Hussain Waheed sihhee faruvaa eh gai | Mihaaru\nޚަބަރު / މެމްބަރު ހުސައިން ވަހީދު (ކޮމަންޑޫ)\nމެމްބަރު ހުސައިން ވަހީދު ސިއްހީ ފަރުވާއެއްގައި\nކޮމަންޑޫ ދާއިރާގެ މެމްްބަރު ހުސައިން ވަހީދު ކޮމިޓީ ބައްދަލުވުމެއްގައި ވާހަކަަަދައްކަވަނީ. އޭނާ ސަލާމުގައި ހުންނެވީ އާލާސްކަންފުޅާ އުޅުއްވާތީ\n16 ފެބުރުއަރީ 2021 - 10:15\nރައްޔިތުންގެ މަޖިލިހުގެ ކޮމަންޑޫ ދާއިރާގެ އެމްޑީޕީ މެމްބަރު ހުސައިން ވަހީދު ސަލާމުގައި ހުންނަވާތާ ގިނަ ދުވަސްތަކެއް ވުމުން ސޯޝަަލް މީޑިއާގައި ބައެއް މީހުން ސުވާލުކޮށްފައި ވަނިކޮށް، މަޖިލީހުގެ ރައީސް މުހައްމަދު ނަޝީދު މިއަދު އެއަށް ޖަވާބެއް ދެއްވައިފި އެވެ.\nޖަލްސާ ފައްޓަވަމުން އެ މަނިކުފާނު ވިދާޅުވީ ހުސައިން ވަހީދު ގެންދަވަނީ އާލާސްކަންފުޅަކަށް ފަރުވާ ހޯއްދަވަމުން ކަމަށެވެ.\nއެނގިފައިވާ ގޮތުގައި ހުސެން މިވަގުތު އޮންނެވީ ދުބާއީގެ ހޮސްޕިޓަލެއްގަ އެވެ. މައުލޫމާތު ހުރި ބައެއް ފަރާތްތަކުން ބުނާ ގޮތުގައި ހާލުކޮޅު ސީރިއަސްވެގެން ދުބާއީއަށް ގެންދިޔަ އިރަށް ވުރެ މިހާރު ތަންކޮޅެއް ރަނގަޅެވެ. އެކަމަކު ހުސެއިންގެ އާއިލާއިން އެކަމާ ބެހޭ އެއްވެސް މައުލޫމާތެއް އާންމެއް ނުކުރައްވަ އެވެ.\n"ކޮމަންޑޫ ދާއިރާގެ މެމްބަރު ހުސައިން ވަހީދު އާލާސްކަންފުޅާ އުޅުއްވަނީ. އަދި ޑޮކްޓަރު ވެސް ލަފާ ދެއްވައި، ފަރުވާ ހޯއްދަވަމުން ގެންދެވީ،" ނަޝީދު ވިދާޅުވި އެވެ.\nމާމިނގިލީ ދާއިރާގެ މެމްބަރު އަދި ޖުމްހޫރީ ޕާޓީގެ ލީޑަރު ގާސިމް އިބްރާހީމާއި މީދޫ ދާއިރާގެ މެމްބަރު އަހުމަދު ސިޔާމް މުހައްމަދު ވެސް ސަލާމުގައި ތިއްބަވާތާ ދިގު މުއްދަތެއް ވެއްޖެ އެވެ. ނަމަވެސް އެ ދެ ބޭފުޅުން ސަލާމުގައި ތިއްބެވި ސަބަބެއް އެ މަނިކުފާނު ވިދާޅެއް ނުވެ އެވެ.\nއެނގިފައިވާ ގޮތުގައި ޖަލްސާތަކުގައި ބައިވެރިވެވަޑައިނުގަންނަވާ ސަބަބެއް އެ ދެ މެމްބަރުން ވެސް މަޖިލީހަކަށް ނާންގަވަ އެވެ.\nރައްޔިތުންގެ މަޖިލީހުގެ ރައީސްކަމަށް އެ މަނިކުފާނު ވަޑައިގެންނެވި ފަހުން މެމްބަރުންގެ ހާޒިރީ ރަނގަޅުކުރެއް ވުމަށް ނަޝީދު ގެންދަވަނީ ވަރަށް ބޮޑަށް ބާރުއަޅުއްވަމުންނެވެ.\nރައީސް މުހައްމަދު ނަޝީދު މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މެމްބަރު އަހުމަދު ސިޔާމް މުހައްމަދު (ދ. މީދޫ) މެމްބަރު ހުސައިން ވަހީދު (ކޮމަންޑޫ)\nކޮމަންޑޫ ދާއިރާގެ އެމްޑީޕީ މެމްބަރު ހުސައިން ވަހީދު ފޯކައިދޫގައި ސަރުކާރުން ހިންގަމުންދިޔަ ތަރައްގީގެ ޕްރޮޖެކްޓަކެއް ކަންތަކާ އެރަށްުގައި ހުންނަވަނިކޮށް ބަލޮވެގެން އަވަހަށް މާލެއައިސް އޭޑީކޭއިން ހެދި ޓެސްޓުތަކުން ކެންސަރު ހުރިކަން އެނގިގެން ދުބާއީއަށް ގޮސް ހެދި ޓެސްޓުތަކުން އެނގުނީ ކެންސަރު ހުރީ އެންމެ ފަހުގެ ސްޓޭޖުގައި ކަން ވަރަށް އެކަމަކު ހިއްވަރު ދޫކޮށް ކީމޯއަވަހަށް ފެއްޓީ ﷲ ގެ ރަހުމަތާއި ހެޔޮއެދޭ މީހުންގެ ދުއާ އާއި އެކު މިވަގުތު ސްޓޭބަލް\nދިވެހި ދައުލަތުން ވަކި މީހެއް ތަފާތުނުކޮށް ސިއްޚީ ހިދުމަތް ފޯރުކޮށްދޭން އެބަޖެހޭ. މަޖްލިސް މެމްބަރަކަށް، ގާޒީއަކަށް ވީމަ ދުނިޔޭގެ ކޮންމެ ތާކުން ހިދުމަތްލިބިފަ ރައްޔިތު މީހާ ސޯޝަލް މީޑިއާގައި ސަލާންޖެހުމަކީ ލަދުވެތިކަމެއް\nމިގައުމުގައި ޢަދުލުވެރިކަން ނެތުމުން ވާނެ ހުރިހާކަމެއް އެބަވޭ. މަޖިލީހުގެ މެމްބަރުން އަމިއްލައަށް މުސާރައާއި އިނާޔަތާއި އިމްތިޔާޒް ކަނޑައެޅުމަކީ މިހާރު ވެސް ކުށެއް. ޤާނޫނު އަސާސީ ބުނަނީ މެމްބަރުންގެ އަމިއްލަ މަސްލަހަތަށް އެއްވެސް ކަމެއް ކޮށްގެންނުވާނޭ. މުސާރައާއި އިނާޔަތާއި އިމްތިޔާޒް ކަނޑައެޅުމަށްވުރެ ބޮޑު އަމިއްލަ މަސްލަހަތެއް ނޯންނާނެ. މަޖިލީހަށް ކުރެވޭނެކަމަކީ ދެންއަންނަ ދައުރަކަށް މުސާރައާއި އިނާޔަތާއި އިމްތިޔާޒާއި ޗުއްޓީ ކަނޑައެޅޭނީ.\nއަވަސްޝިފާއަކަށް އެދެން. ސިވިލް ސަރވިސް އަދި ޕްރައިވެޓް ސެކްޓަރގައިވެސް ކޮންމެ ސަބަބަކާއިހުރެވިޔަސް ވަޒީފާއަށް ހާޒިރުނުވެވި މަސައކަތްނުކުރެވޭ ހާލަތުގައި ވަޒީފާއިން ވަކިވާންޖެހެނީ. މިމަޖިލީހަކީ ދުނިޔެ އުމުރަށް މުސާރަ ޔަގީންތަނެއް.\nބެއްޔާ ގެ ގައުމުގައި މިކަން އޮންނަނީ ވިޔަފާރި ބޮޑުން ނަށް ފަސޭހަ ގޮތަކަށް! މިކަމަށް ތައުލީމެއް ތަރުބިއްޔަތެއް އަދި ތަމްރީނެއް ބޭނުމެއް ނުވޭ! އަދި މި ވަޒީފާ ގެ ލިބުމުގެ ފުރުސަތުވެސް ބޮޑީ ބެއްޔާގެ ގައުމުގެ މަހުޖަނުންނަށް. އަދި މިވަޒީފާ ލިބޭ ދުވަހު މަހުޖަނު ސަލާމް ހައްދާފަ ބޭރު ގައުމުތަކުގައި ނޫނީ އަމިއްލަ ގަޑުވަރުގައި މުސާރަނަންގަވައިގެން އަމިއްލަ ވިޔަފާރި ހިންގަން ތިބުމަކީމާބޮޑު ގޯހެއްނޫން . ޝުކުރިއްޔާ އެލެކޮސް\nއަލީވަހީދުމަތިން ހަނދާންނައްތާލާފަ ސަބަބު ނާންގާ 1 އަހަރު މަޖްލިހަށް ނުގޮސް ތިބި2މެމްބަރުންނާހެދި ދެން އެންމެން އުޅެންވީ.\nގާސިމް ކަހަލަ ސައުދާގަރުން މަޖިލީހަށް ވަންނަނީ ކިއްކުރަންބާ؟ ކޮންމެސް ނާޖާއިޒު ފައިދާގަނޑެއް ހޯދަން ނޫން އެހެން އެއްވެސް މަގުސަދެއް އޮތްހެން ހިޔެއްނުވޭ. މަޖިލީހަށް ހާޒިރުނުވެ، މަހުން މަހަށް މުސާރަނަގާނަމަ އެވެވެނީ ކިހާބޮޑު ޚިޔާނާތެއް. ރައްޔިތުންގެ ފައިސާއިން މުސާރަ ނަގާނަމަ މަގާމުގެ ޒިންމާ އަދާކުރަންވެސް ޖެހޭނެ.\n1 އަހަރުނައިސް ހުރެ ، މުސާރަ ހައްގެއްނުވާނެ، އަދި މިގޮނޑިތަށް ހުސްކޮށް އަލުން އިންތިޚާބު ބާއްވަށް ޖެހޭ،\nނޫހުން މިޒާތުގެ ކަންކަން އެނގުމުން މިސްތަކުން ކެކި އަރައިގަނެއެވެ. މީ އާ ކަމެއް ނޫނެވެ. މި ގައުމުގަ ތަރުތީބު ކުރެވިފަ އޮތް ނިޒާމެވެ. މިސާލަކަށް ކަރަންޓު އުފައްދާ ކުންފުނީގަ ބޭނުންކުރާ އެއްވެސް ކަރަންޓަކަށް ބިލެއް އާދޭ ހެއްޔެވެ؟ އައުލާކަން ބޮޑީ އައުމަށް ވުރެ ނައުމެވެ. ކީއްވެތޯއެވެ؟ އެއީ އެ ކުންފުނިން އަމިއްލައަށް އުފައްދާ ކަރަންޓަށް އެތަނުން ފައިސާ ދޭންޖެހޭ ކަމަށް ޤަބޫލު ނުކުރުމެވެ. ފެން އުފައްދާ ކުންފުނީގެ ހާލަކަށް ވެސް މިހެން ވުން ގާތެވެ.\nމަޖްލިހަށް ނައިސް 1 އަހަރުވާއިރު މަޖްލިހުގެ އެއްވެސް މަސައްކަތެއް ކުރިތަ؟ ނުކޮށް ހަމަ މުސާރަ ނަގަނީ؟


ގދ.ގައްދޫ ހައުސިން ޔުނިޓް ސަރަޙައްދަށް ކަރަންޓުލުމަށް ކޯރުކޮނެ ކޭބަލް ވަޅުލުމާ ގުޅޭ:\nގދ.ގައްދޫ ހައުސިން ޔުނިޓް ސަރަޙައްދަށް ކަރަންޓުލުމަށް ކޯރު ކޮނެ އެޗް.ވީ ކޭބަލް، އެލް.ވީ ކޭބަލް އަދި ކޮންސިއުމަރ ކޭބަލް ވަޅުލުމުގެ މަސައްކަތްކޮށްދޭނެ ފަރާތެއް ހޯދުމަށް ބޭނުންވެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 10 ޖުލައި 2019 ވާ ބުދަ ދުވަހުގެ 13:00 އަށް މި ކުންފުނީގެ ގދ.ގައްދޫ ބްރާންޗަށް ވަޑައިގެން މަޢުލޫމާތު ސާފުކުރެއްވުމަށްފަހު، 14 ޖުލައި 2019 ވާ އާދީއްތަ ދުވަހުގެ 13:00 އަށް އަންދާސީ ހިސާބު ހުށަހެޅުއްވުން އެދެމެވެ. އަންދާސީހިސާބު ހުށަހަޅާނީ މި ކުންފުނީގެ ގދ.ގައްދޫ ބްރާންޗަށެވެ.\nމަޢުލޫމާތު ސާފުކުރަން ވަޑައިނުގަންނަވާ ފަރާތްތަކުގެ އަންދާސީހިސާބާއި ހަމަޖެހިފައިވާ ގަޑީގެ ފަހުން ހުށަހެޅޭ އަންދާސީހިސާބުތައް ބަލައިނުގަނެވޭނެ ވާހަކަ މައުލޫމާތަށްޓަކައި ދެންނެވީމެވެ. އަދި މި އިޢުލާނާ ގުޅިގެން ދޫކުރެވޭ މަޢުލޫމާތު ކަރުދާހުގައި ހުށަހެޅުމަށް ބަޔާންކޮށްފައިވާ ލިޔުންތައް ހުށަނާޅާ އަންދާސީ ހިސާބުތައް، ބަލައި ނުގަނެވޭނެ ވާހަކަ ދަންނަވަމެވެ. އަދި ކޮންމެ ވަގުތެއްގައި ވެސް އަންދާސީ ހިސާބުތައް ބާޠިލް ކުރުމުގެ ފުރިހަމަ އިޙްތިޔާރު މި ކުންފުންޏަށް ލިބިގެންވެއެެވެ.


Dhiyamigihyaai Vilufushi gon'dudhoh himaayaiy kuran MTCC aa havaalu koffi - One Online\nދިޔަމިގިިއްޔާއި ވިލުފުށީ ގޮނޑުދޮށް ހިމާޔަތްކުރަން އެމްޓީސީސީއާ ހަވާލުކޮށް އެކަމުގެ އެއްބަސްވުމުގައި ސޮއިކުރަނީ --- ފޮޓޯ: އެމްޓީސީސީ\nދިޔަމިގިިއްޔާއި ވިލުފުށީ ގޮނޑުދޮށް ހިމާޔަތްކުރަން އެމްޓީސީސީއާ ހަވާލުކޮށްފި\nތ. ދިޔަމިގިއްޔާއި އެ އަތޮޅު ވިލުފުށީގެ ގޮނޑުދޮށް ހިމާޔަތްކުރަން އެމްޓީސީސީއާ ހަވާލުކޮށްފިއެވެ.\nހައުސިން އެންޑް ޕްލޭނިން މިނިސްޓްރީގައި މިއަދު ބޭއްވި ރަސްމިއްޔާތެއްގައި އެކަމުގެ އެއްބަސްވުންތަކުގައި މިނިސްޓްރީގެ ފަރާތުން ސޮއިކުރެއްވީ ޕާމަނަންޓް ސެކްރެޓަރީ ޒީނިއާ އަހުމަދު ހަމީދެވެ. އަދި އެމްޓީސީސީގެ ފަރާތުން ސޮއިކުރެއްވީ އެކުންފުނީގެ ސީއީއޯ އާދަމް އާޒިމެވެ.\nދިޔަމިގިލީ ގޮނޑުދޮށް ހިމާޔަތްކުރުމުގެ މަޝްރޫއުގެ ދަށުން ރަށުގެ ހުޅަނގު ދެކުނު ފަރާތު ގޮނޑުދޮށް ހިމާޔަތްކުރުމުގެ ގޮތުން 205 މީޓަރުގެ ބޮޑުހިލައިގެ ރިވެޓްމަންޓް ޖެހުމާއި 392 މީޓަރުގެ ބޮޑުހިލައިގެ ބްރޭކްވޯޓާ ގާއިމުކުރުން ހިމެނެއެވެ.\nޖުމުލަ 23 މިލިއަން ރުފިޔާގެ މި މަޝްރޫއު އެމްޓީސީސީއާ ހަވާލުކުރީ އެއް އަހަރު ދުވަހުގެ ތެރޭގައި ނިންމާ ގޮތަށެވެ.\nވިލުފުށީ ގޮނޑުދޮށް ހިމާޔަތްކުރުމުގެ މަޝްރޫއުގެ ދަށުން ރަށުގެ ދެކުނު ފަރާތު ގޮނޑުދޮށް ހިމާޔަތްކުރުމުގެ ގޮތުން 184 މީޓަރުގެ ރިވެޓްމަންޓް ޖެހުމާއި 135 މީޓަރުގެ ގްރޮއިން ގާއިމުކުރުން ކުރާނެއެވެ. މި މަޝްރޫއުގެ ދަށުން އެރަށުގައި މޫދަށް އެެރޭ ސަރަހައްދެއް ފުންކުރުންވެސް ހިމެނެއެވެ.\nޖުމުލަ 11 މިލިއަން ރުފިޔާގެ މި މަޝްރޫއު އެމްޓީސީސީއާ ހަވާލުކުރީ 130 ދުވަހުގެ ތެރޭގައި ނިންމާ ގޮތަށެވެ.\nގުޅޭ ޓެގު އެމްޓީސީސީ ތ. އަތޯޅު ތ. ވިލުފުށި ތ. ދިޔަމިގިލި


Hazard ah furusathu dheyn keitheri vaan jehey: Zidane\nހަޒާޑަށް ފުރުސަތު ދޭން ކެތްތެރިވާން ޖެހޭ: ޒިދާން\nސްޕެނިސް ލީގްގައި، މިއަދު ލެވަންޓޭ އާ ދެކޮޅަށް ކުޅޭ މެޗުން ވެސް އެޑެން ހަޒާޑް ފެންނާނެ ކަމުގެ ޔަގީން ކަމެއް ނެތެވެ. މި ސީޒަން ފެށުމުގެ ކުރިން ހަޒާޑަށް ލިބުނު އަނިޔާއެއްގައި، ރެއާލްގެ ޓީމާއެކު އަދި އޭނާ އެއްވެސް މެޗެއް ނުކުޅެ އެވެ.\nއަނިޔާއާ ގުޅިގެން ނިމިދިޔަ އިންޓަނޭޝަނަލް ބްރޭކުގައި ބެލްޖިއަމްގެ ގައުމީ ޓީމާއެކު ވެސް ހަޒާޑް ބައިވެރިއެއް ނުވެ އެވެ. ނަމަވެސް މިހާރު އޭނާ ހުރީ ފިޓް ވެފަ އެވެ. މިއަދު މެޗުން އޭނައަށް ފުރުސަތު ދޭނެތޯ ބުނާކަށް ނޭނގެ އެވެ.\nރެއާލްގެ ކޯޗް ޒައިނުއްދީން ޒިދާން ބުނީ، ހަޒާޑް ޓީމާއެކު ޕްރެކްޓިހުގައި ބައިވެރިވިތާ ވީ އެންމެ ހަފުތާއެއް ކަމަށާއި އޭނާއަށް މެޗުން ފުރުސަތު ދިނުމުގައި ކެތްތެރިވާން ޖެހޭ ކަމަށެވެ.\n"އަހަރެމެން އޭނާ އަށް ފުރުސަތު ދިނުމުގައި ދާން ޖެހޭނީ މަޑުމަޑުން ކެތްތެރި ކަމާއެކު،" ހަޒާޑާ ބެހޭގޮތުން ޒިދާން ބުންޏެވެ. "ތިން ހަފުތާ ވަންދެން އޭނާ ހުރީ އަނިޔާގައި، އޭނާ ޓްރެއިނިންއަށް ނުކުތީ މި ހަފުތާގައި، އަހަރެމެން އެންމެން ބޭނުން އޭނާ ކުޅޭތަން ދެކެން، 21 ދުވަހުގެ ތެރޭ އަހަރެމެންނަށް ހަތް މެޗު އެބައޮތް، އޭނާ އާއެކު އަހަރެމެން ކުރިއަށްދާން ޖެހޭނީ ކެތްތެރި ކަމާއެކު."\nޗެލްސީއަށް 140 މިލިއަން ޔޫރޯ ދިނުމަށް ފަހު، ގެންދިޔަ ހަޒާޑްއަށް މިއަދުގެ މެޗުގެ ކޮންމެވެސް ހިސާބަކުން ފުރުސަތު ދިނުން ވެސް އެކަށީގެން ވެއެވެ.\nމިއަދުގެ މެޗަށް ނުކުންނައިރު ރެއާލްގެ މިޑްފީލްޑާ ލުކަ މޮޑްރިޗަށް ނުކުޅެވޭނެ އެވެ. އިންޓަނޭޝަނަލް ބްރޭކުގައި ކްރޮއޭޝިއާގެ ގައުމީ ޓީމާއެކު މެޗެއް ކުޅެނިކޮށް އޭނާއަށް ވަނީ އަނިޔާ ވެފަ އެވެ.